|  |  |
| --- | --- |
|  | **November 2013** |
|  | Studerende: Maiken Pihl JensenStudienummer:20111939Vejleder:Jens GuldagerAnslag: 238.837 |

|  |
| --- |
| **Oplevelser med stoffrihed- set i et helhedssyn** |
| Aalborg universitet. Speciale på Kandidatuddannelsen i socialt arbejde  |

Indhold

[Abstract 6](#_Toc373576445)

[Kapitel 1. 8](#_Toc373576446)

[Indledning 8](#_Toc373576447)

[1.1 Motivation for problemfeltet 8](#_Toc373576448)

[1.2 Stofmisbrug som socialt problem 9](#_Toc373576449)

[1.3 Stofmisbrugsbehandlingen i historisk kontekst 10](#_Toc373576450)

[1.4 Stofmisbrugsbehandlingen i en nutidigt dansk kontekst. 11](#_Toc373576451)

[1.5 Døgnbehandlingen og stoffrihed 11](#_Toc373576452)

[1.6 Forskning omkring stoffrihed efter døgnbehandling 13](#_Toc373576453)

[1.7 Et tidligere stofmisbrugerperspektiv 15](#_Toc373576454)

[1.8 Helhedssyn 16](#_Toc373576455)

[1.9 Afgrænsning af problemfelt 18](#_Toc373576456)

[Kapitel 2. 19](#_Toc373576457)

[Problemformulering 19](#_Toc373576458)

[Kapitel 3. 20](#_Toc373576459)

[Videnskabsteori 20](#_Toc373576460)

[3.1 En fænomenologisk- hermeneutisk tilgang 20](#_Toc373576461)

[3.1.1 Livsverden 20](#_Toc373576462)

[3.1.2 Hermeneutiske cirkel 22](#_Toc373576463)

[3.1.3 Epoche, reduktion og forforståelse 23](#_Toc373576464)

[3.1.4 Erfaringshorisont, kontekst og horisontsammensmeltning 26](#_Toc373576465)

[3.1.5 Sprog 28](#_Toc373576466)

[3.1.6 I spændingsfeltet mellem fænomenologi og hermeneutik - diskussion af videnskabsteoretiske tilgange 29](#_Toc373576467)

[Kapitel 4. 31](#_Toc373576468)

[Metode og undersøgelsens design 31](#_Toc373576469)

[4.1 Kvalitativ metode 31](#_Toc373576470)

[4.1.1 Semi-strukturerede livsverdensinterview 31](#_Toc373576471)

[4.1.2 Udvælgelse af informanter 32](#_Toc373576472)

[4.1.3 Udførelsen af interview 33](#_Toc373576473)

[4.1.4 Interviewteknik 34](#_Toc373576474)

[4.1.5 Etiske overvejelser 35](#_Toc373576475)

[4.2 Analysestrategi 36](#_Toc373576476)

[4.2.1 En abduktiv tilgang 36](#_Toc373576477)

[4.2.2 Selvforståelseniveauet - meningskondensering 38](#_Toc373576478)

[4.2.3 Kritisk common sense niveau 40](#_Toc373576479)

[4.2.4 Teoretisk forståelsesniveau 40](#_Toc373576480)

[4.2.5 Sammenfatning af analysestrategi 40](#_Toc373576481)

[Kapitel 5. 42](#_Toc373576482)

[Kvalitetssikring af specialet 42](#_Toc373576483)

[5.1 Min oplevelse af den praktiske kvalitetssikring 42](#_Toc373576484)

[5.2 Reliabilitet 44](#_Toc373576485)

[5.3 Generaliserbarhed 44](#_Toc373576486)

[5.4 Validitet 45](#_Toc373576487)

[Kapitel 6. 48](#_Toc373576488)

[Præsentation af informanter 48](#_Toc373576489)

[Kapitel 7. 50](#_Toc373576490)

[Analyse 50](#_Toc373576491)

[7.1 Indledning til analysen. 50](#_Toc373576492)

[7.2 præsentation af teoretikere inddraget i analysen 50](#_Toc373576493)

[Aaron Antonowsky 50](#_Toc373576494)

[Helen Ebaugh 51](#_Toc373576495)

[Howard Becker 52](#_Toc373576496)

[Erving Goffman 52](#_Toc373576497)

[Kapitel 8. 53](#_Toc373576498)

[Faktorer der fremmer og hæmmer stoffrihed på individuelt niveau. 53](#_Toc373576499)

[8.1 Stoffer som gammel kærlighed - meningskondensering 53](#_Toc373576500)

[8.2.1 Tomrum efter behandling- meningskondensering 54](#_Toc373576501)

[8.2.2 Tomrum efter behandlingen – kritisk common sense 56](#_Toc373576502)

[8.2.3 Tomrum efter behandling – teoretisk analyse og diskussion 56](#_Toc373576503)

[8.3.1 At mestre sit liv som stoffri - meningskondensering 57](#_Toc373576504)

[8.3.2 At mestre livet som stoffri – kritisk common sense 61](#_Toc373576505)

[8.3.3 At mestre livet som stoffri – teoretisk analyse og diskussion 61](#_Toc373576506)

[8.4.1 Den nye identitet som stoffri - meningskondensering 64](#_Toc373576507)

[8.4.2 Den nye identitet som stoffri - kritisk common sense 66](#_Toc373576508)

[8.4.3 Den nye identitet som stoffri - teoretisk analyse og diskussion 66](#_Toc373576509)

[8.5 Delkonklusion på individuelt niveau 68](#_Toc373576510)

[Kapitel 9. 69](#_Toc373576511)

[Faktorer der fremmer og hæmmer stoffrihed på relationelt niveau. 69](#_Toc373576512)

[9.1.1 Nære relationer – meningskondensering 69](#_Toc373576513)

[9.1.2 Nære relationer – kritisk common sense 70](#_Toc373576514)

[9.1.3 Nære relationer – Teoretisk analyse og diskussion 70](#_Toc373576515)

[9.2.1 Skift af sociale roller - meningskondensering 71](#_Toc373576516)

[9.2.2 Skift af sociale roller – kritisk common sense 73](#_Toc373576517)

[9.2.3 Skift af sociale roller – teoretisk analyse og diskussion 73](#_Toc373576518)

[9.3.1 Sociale adfærdskompetencer - meningskondensering 75](#_Toc373576519)

[9.3.2 Sociale adfærdskompetencer – kritisk common sense 76](#_Toc373576520)

[9.3.3 Sociale adfærdskompetencer – teoretisk analyse og diskussion 77](#_Toc373576521)

[9.4.1 Stigmatisering - meningskondensering 78](#_Toc373576522)

[9.4.2 Stigmatisering - kritisk common sense 80](#_Toc373576523)

[9.4.3 Stigmatisering – teoretisk analyse og diskussion 80](#_Toc373576524)

[9.5 Delkonklusion på relationelt niveau 82](#_Toc373576525)

[Kapitel 10. 84](#_Toc373576526)

[Faktorer der fremmer og hæmmer stoffrihed på institutionelt niveau 84](#_Toc373576527)

[10.1.1 Behandlingen – meningskondensering 84](#_Toc373576528)

[10.1.2 Behandlingen - kritisk common sence 86](#_Toc373576529)

[10.1.3 Behandlingen – teoretisk analyse og diskussion 86](#_Toc373576530)

[10.2.1 NA - meningskondensering 88](#_Toc373576531)

[10.2.2 NA – kritisk common sense 90](#_Toc373576532)

[10.2.3 NA – teoretisk analyse og diskussion 90](#_Toc373576533)

[10.3 Delkonklusion af institutionelt niveau 92](#_Toc373576534)

[Kapitel 11. 93](#_Toc373576535)

[Faktorer der fremmer og hæmmer stoffrihed på macroniveau 93](#_Toc373576536)

[11.1.1 Forventninger fra samfundet - meningskondensering 93](#_Toc373576537)

[11.1.2 Forventninger fra samfundet – kritisk common sence 94](#_Toc373576538)

[11.1.3 Forventninger fra samfundet – teoretisk analyse og diskussion 94](#_Toc373576539)

[11.2.1 En del af samfundet igen - meningskondensering 95](#_Toc373576540)

[11.2.2 En del af samfundet igen – kritisk common sense 97](#_Toc373576541)

[11.2.3 En del af samfundet igen – teoretisk analyse og diskussion 98](#_Toc373576542)

[11.3 Delkonklusion macro - niveau 100](#_Toc373576543)

[Kapitel 12. 101](#_Toc373576544)

[Sammenfattende analyse og diskussion 101](#_Toc373576545)

[Kapitel 13. 108](#_Toc373576546)

[Konklusion 108](#_Toc373576547)

[Kapitel 14. 112](#_Toc373576548)

[Perspektivering 112](#_Toc373576549)

[Litteraturliste 113](#_Toc373576550)

[Bilag 1. 117](#_Toc373576551)

## Abstract

This project examines which elements former drug-users experience to be of importance in order to remain drug-free.  From a holistic point of view, it is examined which elements encourages the former drug-users to remain drug-free and which elements hinders these to remain drug-free. The holistic point of view, is split up into the following four levels; The individual-, the relationel-, the institutional and the macro-level.

The method used in the study is phenomenological-hermenetic. This study is based on qualitative interviews with six former drug-users, about their experiences with remaining drug-free.

The study has revealed that it is a comlicated matter to remain drug-free.

After finishing the drug treatment, they find themselves in a vacuum, experiencing anxiety and loniness. The change of role from being a drug-user to being a former drug-user is a process, that is influenced by a number of elements. In order to handle the drug free life, it is important to have taught methods during the treatment, which they have to remember and make use of, thouhgout their lives.

Another finding is the necessity of close personal relationships, often found more profound in the society of NA. NA is found to encourage to ability to remain drug free, due to the significant support system and feeling of being around people that understand them.

The role of being drug free is strengthened by being an active member of the society. In order for this to happen, the former drug users has to internalice the values of society, and thereby remove themselves from the former role of being an outsider.

In order to be able to fit in to the society, the former drug users have to change their behavior, attitute and language,  which they former used in the subculture of the drugabuce, to the more conventionel ways in the society. Elsewhere it might easily hinder the ability to stay drugfree.

The study shows, that it is important to take responsibility in order to remain drugfree, and that it has to be a personal inside job. The help from the society and the persons close to them are very important, but they have to experience the identity of being drug free for them selves. But it is also very important, that society and people look at them as drug free, and respect them as equal members of the society.

## Kapitel 1.

## Indledning

Dette speciale omhandler hvilke faktorer, der fremmer og hæmmer det at forblive stoffri[[1]](#footnote-1), set ud fra seks tidligere stofmisbrugeres perspektiv. Disse har alle gennemgået døgnbehandling, og herefter er forblevet stoffri. Fokus i specialet ligger ikke på en sammenligning af døgnbehandlingsmetoder, men en undersøgelse af, hvorledes disse seks tidligere stofmisbrugere oplever at forblive stoffri, og hvad der påvirker muligheden for dette.

I dette indledende kapitel præsenteres min motivation for undersøgelsesfeltet, tendenserne i dansk forskning omkring stoffriheden efter døgnbehandling og problemfeltet. Der præsenteres rammen af helhedssyn, jeg anskuer problemfeltet ud fra, og dette indsnævres slutteligt til specialets problemformulering og dertilhørende underspørgsmål.

## 1.1 Motivation for problemfeltet

Motivationen for dette speciale har sin rod i mit arbejde som sygeplejerske med stofmisbrugere, hvilket udspiller sig på den åbne stofscene på Vesterbro. Her oplever jeg ofte, at stofmisbrugere udtrykker ønske og håb om at blive og ikke mindst forblive stoffrie. De udtrykker dog dette med en lettere opgivende holdning, da de anser stoffrihed nærmest som en umulighed, med henvisning til de mange tilbagefald. Dette har hos mig vakt en nysgerrighed og interesse for, hvad der gør sig gældende, når det lykkedes for nogle at forblive stoffri, samt hvilke faktorer der påvirker dette. Som en informant fra dette speciale udtrykker, kræves en enorm styrke at forblive stoffri.

*”Altså for mit vedkommende var det det hårdeste at skulle gøre i mit liv på det tidspunkt, hvor jeg var allersvagest! Altså det er jo derfor, så mange dør.”* (Informant 5).

Jeg har oplevet professionelle indenfor stofmisbrugsfeltet, der i diskussionsforum har udtrykt skarpe holdninger til muligheden for stoffrihed med udtalelser som ” Afvænnede stofmisbrugere, de falder alle sammen i vandet igen” og ” Det er spild af tid”. Disse holdninger blandt professionelle er ikke enestående, da en undersøgelse fra et ambulant behandlingssted i København viser, at nogle behandlere er direkte modstandere af stoffrihed som målsætning med argumentationen om, at dette kan skade deres brugere mere end det gavner. Dette begrundes i, at de opfatter stoffrihed som urealistisk, og at det vil give brugerne et nederlag. Undersøgelsen beskriver, at behandlerne i nogle tilfælde direkte taler stofmisbrugerne fra at forsøge stoffrihed på trods af, at de ytrer ønske herom (Benjaminsen et al., 2009:28f.; 48f.).

Denne undersøgelse er et eksempel på et stereotypt billede af stoffrihed som et næsten umuligt mål, som jeg også selv har erfaret. Netop derfor finder jeg det relevant og inspirerende i dette speciale, at vende blikket mod nogle tidligere stofmisbrugere for hvem det er lykkedes at forblive stoffri, for at undersøge hvilke faktorer de oplever, der har påvirket deres mulighed for stoffrihed.

I kraft af mit arbejde med stofmisbrugere, går jeg til dette problemfelt med en forforståelse omkring et liv i stofmisbrug, som værende meget opslidende og hårdt for den enkelte, samt med en antagelse om, at det at bibevare et stoffrit liv er yderst vanskelligt. Set i lyset af Guldager danner denne erfaringsbaserede teori min forforståelse til problemfeltet (Guldager, 2011:21).

# 1.2 Stofmisbrug som socialt problem

I Danmark skønnes 33,000 mennesker at være stofmisbrugere, hvilket sammenlignet med tidligere år er stigende. Stofmisbrugere defineres i rapporten Narkosituationen 2012 til at være personer, der har et vedvarende forbrug af stoffer, som medfører psykiske, sociale og fysiske problemer samt en forhøjet dødelighed, grundet sygdomme og forgiftninger (Sundhedsstyrelsen, 2012:6f.; 30,51).

Gruppen af stofmisbrugere er en marginaliseret gruppe, med massive sociale problemer. Kun 10 % er i beskæftigelse og halvdelen er på kontanthjælp eller dagpenge. Stofmisbrugere kendetegnes ofte ved en lavere grad af uddannelse, dårlig boligsituation og dårlig tilknytning til det sociale samliv. Herudover ses en øget grad af kriminalitet, da stofmisbruget ofte finansieres gennem dette. (Sundhedsstyrelsen, 2012:38; Grünberger og Lauridsen, 2013:7). En betydelig del af stofmisbrugere har komplekse problemer, og oplever ikke at få tilstrækkelig hjælp til disse, hvilket fordrer en helhedsorienteret indsats (Benjaminsen et al., 2009:15).

# 1.3 Stofmisbrugsbehandlingen i historisk kontekst

Stofmisbrug er altså et kompliceret fænomen, og diskussionen af, hvilken der er den mest effektive behandling af dette sociale problem, har pågået i mange år. Hvor stoffrihed hidtil havde været målet for behandlingen af stofmisbrugere i Danmark, begyndte begrebet skadesreduktion[[2]](#footnote-2) at blive mere fremtrædende i slutningen af 1970’erne. Dette ud fra en erkendelse af, at ikke alle stofmisbrugere kunne eller ønskede at opnå stoffrihed. Herved blev dannet grundlag, for en større af graduering af behandlingen (Benjaminsen et al., 2009:26). Både behandling med stoffrihed som målsætning og skadesreduktion i henhold til de aktive stofbrugere er i dag en integreret del af den danske stofmisbrugsbehandling (ibid:28f.; 48f.). Fokus i dette speciale ligger på stoffriheden, hvorfor en yderligere diskussion af stoffrihed versus skadesreduktion ikke fremkommer. Dog skal dette speciale ikke ses som værende i opposition til skadesreduktion, blot med en afgrænsning til at omhandle stoffriheden.

Effekten af den danske stofmisbrugsbehandling kritiseres fra flere sider, da det påpeges, at denne på mange punkter ikke er blevet bedre. Eksempelvis viser danske studier, at behandlingen indenfor de sidste 30 år ikke er blevet værre eller bedre, og heller ikke i forhold til at producere stoffri brugere, da de fleste forsøg på at opnå stoffrihed gennem behandling mislykkedes (Jöhncke, 2010:5; Harstrup, 2007:58).

I et genoptryk af en artikel fra 1974 diskuterer Psykiater Anders Groth, hvorfor det er så svært at måle, om stofmisbrugsbehandlingen virker, en diskussion der stadig i dag er aktuel. Han argumenterer for, at den enorme kompleksitet dette indeholder, må medtænkes, da al behandling er afhængigt af det omgivende miljø, og derved samfundets holdninger og reaktioner, samt mulighed for uddannelse og job. Sammenhængen mellem faktorer i nærmiljø og de generelle forhold i samfundet må medtænkes, da vurderingen af behandlingen ellers bliver for entydig (Groth, 2005:34f.).

# 1.4 Stofmisbrugsbehandlingen i en nutidigt dansk kontekst.

Stofmisbrugsbehandling i Danmark dækker over et bredt felt, da målgruppen herfor har sammensatte problemer, som indsatserne skal håndtere (Benjaminsen et al., 2009:33-36).

Behandlingen for stofmisbrug i er i dag overvejende i ambulant regi, men kan suppleres med dag – eller døgnbehandling. Døgnbehandlingen anvendes, hvis den enkelte har brug for en mere intensiv behandling og indsats (Sundhedsstyrelsen, 2012:33). I dette speciale har jeg valgt at fokusere på tidligere stofmisbrugere, der efter endt døgnbehandling, har formået at forblive stoffri. Denne gruppe er valgt, da døgnbehandlingen retter sig mod stofmisbrugere, der har så svære problematikker, at deres situation i livet er så belastet heraf, at dagsbehandling ikke vurderes, at være tilstrækkeligt. Herved bliver fokus i specialet på en gruppe tidligere stofmisbrugere, der havde en høj grad af belastning i deres liv som stofmisbrugere, hvorfor det virker særligt interessant at undersøge, hvorledes netop de har oplevet at forblive stoffrie. Døgnbehandlingen foregår ved, at stofmisbrugeren overnatter på en institution, og derved kommer væk fra sit vante miljø. Der foretages afgiftning hvis behov herfor, da formålet er et ophør med et illegalt misbrug og nedtrapning af medicinsk behandling for misbruget. Herudover er målet, at stofbrugeren skal opleve ændringer af dennes livssituation. Døgnbehandlingen foregår efter visitation, og på institutioner der er godkendte og under kommunalt tilsyn (Hesse et al., 2012:21-24).

# 1.5 Døgnbehandlingen og stoffrihed

Center for Rusmiddelforskning foretaget en sammenfattende rapport omkring døgnbehandling af stofmisbrugere i Danmark fra 2000. Her fandtes, at der anvendes en række forskellige metoder og modeller indenfor døgnbehandlingen, men at der ikke kunne påvises, en entydig sammenhæng mellem effekten af døgnbehandlingen og metoder der var anvendt de respektive steder. Det, som derimod kunne påvises at have en effekt, var visitationen inden døgnbehandlingen, antal af dage i behandlingen, kompetencer hos personalet og rummelighed overfor brugerne (Pedersen, 2000:9,12; 56f.).

Da døgnbehandling af stofmisbrugere medfører store omkostninger for det offentlige system, er der i stigende grad fokus på effekten heraf (Hecksher, 2004a:215). Nettoudgifterne pr. person i døgnbehandling forløb sig i 2010 til 175.458 kr.[[3]](#footnote-3), og de kommunale nettodriftsudgifter til dag og døgnbehandling var i 2011 på ca. 883 mio. kr. (Grünberger og Lauridsen, 2013:21).

På trods af store økonomiske omkostninger er effekten svær at få øje på, da kun 2-3 % af stofmisbrugere om året kommer helt ud af deres misbrug, som resultat af det stoffrie behandlingssystem (Pedersen, 2000:39). Nyere opgørelser viser, at måles stoffriheden et år efter stofmisbrugsbehandlingen er afsluttet, lykkedes det for 20-25% at forblive stoffri [[4]](#footnote-4).Det vurderes, at under 1 % af stofmisbrugere bliver stoffri uden behandling, hvorfor der argumenteres for effekten af døgnbehandlingen, da den trods alt ligger på ca. 3%. Dog påpeger Pedersen at dette tal kunne blive 50% -100% bedre, hvor han bl.a. peger på indsatsområder som bedre organisatoriske kompetencer og samarbejde mellem institutionerne samt forbedringer af personalekvalifikationer (Pedersen, 2000:40; 98).

Samfundsmæssigt argumenteres der for, at på trods af at døgnbehandling er omkostningstungt, er det dokumenteret, at dette gennem reducerede udgifter ved eksempelvis kriminalitet er rentabelt. Faktisk er udgifterne mindre end før, vel at mærke så længe behandlingen står på. Forskningen tyder på, at effekten af behandling topper umiddelbart efter udskrivelse fra døgnbehandlingen. Derfor påpeges det, at for at bibeholde effekten, skal der ligges en plan for efterforløbet med eksempelvis tiltag som resocialisering. Herved ses et behov, for en øget indsats ved udslusning efter døgnbehandling (Benjaminsen et al., 2009:16; Hesse et al.,2012:24). Også internationale undersøgelser viser, at jo mere behandling en stofmisbruger fik i efterforløbet, jo bedre gik det dem (Pedersen, 2009:25).

Politisk er opmærksomheden også rettet på stoffriheden efter behandlingen. Regeringens 2020 plan har fokus på øgning af stoffrihed som målsætning (Regeringen, 2013:24f.), og socialministeren Karen Hækkerup udtaler, at alt for mange er gengangere i behandlingsregi, da 65 % af dem der går i døgnbehandling har flere behandlinger bag sig. Socialministeren argumenterer for, at misbrugsbehandlingen er for ensidig fokuseret på, at behandle misbruget og at de andre problemer glemmes. Problemer, der venter på misbrugeren efter endt behandling og som i hendes optik, er årsag til, at så mange falder tilbage i misbrug efter endt behandling. Socialministeriet har nu afsat 103 mil. til forbedring af misbrugsbehandling[[5]](#footnote-5).

Misbrugsekspert og speciallæge Henrik Ringdom påpeger i tråd med dette, at man før behandling må finde årsagerne til misbrug og løse disse. Årsagerne kan være forskellige problemer såsom en problematisk barndom, et voldeligt ægteskab eller psykisk sygdom. I hans optik, kan det være lige meget hvor god en behandling er, hvis man ikke finder årsagerne til misbruget først. Herudover er et andet vigtigt aspekt for stoffri behandling ifølge Ringdom, at møde respekt bl.a. fra behandlere og politikere, da stofmisbrugere ofte bliver set ned på (Kristelig Dagblad, 11. januar 2008).

I forhold til stoffrihed, virker der til at være bred enighed om, at problematikken omkring at fastholde stoffriheden, oftest fremtræder efter døgnbehandlingen. En generel oplevelse hos stofmisbrugere er, at udfordringen ikke så meget er at blive stoffri, men i højere grad at forblive stoffri (Blomqvist, 2004:152). En oplevelse professionelle, der arbejder med stofafhængige også udtrykker (Pedersen, 2009:9). Da den største udfordring for stoffriheden ligger efter døgnbehandlingen, skitseres i det følgende afsnit forskningen om stoffriheden i en dansk kontekst, for at belyse, hvilke tiltag der har påvist effekt.

# 1.6 Forskning omkring stoffrihed efter døgnbehandling

Omfattende litteratur foreligger omkring effekten af stofmisbrugsbehandling. Følgende er udvalgt, da disse er vurderet af relevans for mit problemfelt. Selektionen er holdt i en dansk kontekst.

I 2009 har Center for Rusmiddelforskning udgivet en undersøgelse, der belyser hvorledes det er gået 340 personer fra 1998, og 300 personer fra 2008 et år efter udskrivelse fra stoffri døgnbehandling, hvilket har udmøntet sig i en rapport, der sammenligner disse to grupper (Pedersen, 2009:9). De to grupper var hver især repræsentative for deres tid, og her ses en ændring i det stof, de skulle afvænnes fra. I gruppen fra 1998 var 90% afhængige af heroin, hvor det i gruppen fra 2008 er reduceret til 65%. Heroinafhængige har vanskelligere ved at forblive stoffri efter døgnbehandling, og ligeledes kan det at have et blandingsmisbrug i signifikant grad forudsige tilbagefald (ibid: 9;14f.). Uden at skele til hvilket stof der var tale om afhængighed af, estimeres at 25% fra 1998 og 29% fra 2008 har været stoffri hele året efter udskrivelse fra døgnbehandlingen. Estimering måtte foretages, grundet vanskelligheder med at genfinde alle de tidligere indskrevne fra døgnbehandling, eller at alle ikke ønskede at deltage i undersøgelsen (ibid:41). Heller ikke denne undersøgelse, kunne påvise en sammenhæng mellem stoffrihed, og hvilken metode der i døgnbehandlingen har været anvendt (ibid:10). Undersøgelsen fandt andre faktorer med betydning for stoffriheden. NA[[6]](#footnote-6) tilskrives at spille en tilbagefaldsforebyggende rolle, men særligt over for mere ressourcestærke mennesker. Ligeledes tilskrives det, at have lønnet arbejde en tilbagefaldsforebyggende karakter (ibid: 75;77f.). Den enkeltes brugers belastning inden indskrivningen i døgnbehandlingen, ser ud til at have en afgørende effekt på, hvorledes det går dem efterfølgende. Jo mere socialt belastet en stofmisbruger er inden indlæggelsen, jo større risiko er der for tilbagefald indenfor fem måneder efter udskrivelsen (ibid:11; 52).

Dorthe Hecksher har undersøgt, hvorledes gruppen af tidligere stofmisbrugere, der er forblevet stoffrie efter døgnbehandling, har profileret sig selv socialt i forhold til den gruppe der har oplevet tilbagefald til stoffer (Hecksher, 2004a:215-216). De som forbliver stoffri, adskiller sig fra resten ved ikke at have flere døgnbehandlinger bag sig, være lidt ældre og ved at have færre indlæggelser på psykiatrisk afdeling bag sig (ibid:226). Ved opfølgningsinterview 2 år efter udskrivelsen fra døgnbehandling fandtes, at de, der havde formået at forblive stoffrie, havde større udbygget socialt netværk til ikke misbrugere, familie og selvhjælpsgrupper og havde en større tilknytning til arbejdsmarkedet eller igangværende uddannelse (ibid: 226ff.).

Hecksher har gennem kvalitative interviews undersøgt, hvordan tidligere misbrugere psykisk mestrer en stoffri tilværelse efter døgnbehandling. Hecksher sandsynliggør gennem afhandlingen, at stoffrihed også på individuelt niveau er en kompleks proces, hvor et omfattende identitetsarbejde finder sted (Hecksher, 2004b).

I den nyeste danske rapport om døgnbehandling, udarbejdet af Center for Rusmiddelforskning beskrives, at der er sket en reduktion i misbrugsbelastningen for den gruppe, der nu bliver visiteret til døgnbehandling. Herudover beskrives at flere, der udskrives fra døgnbehandling, bliver engageret i opfølgende behandling. Denne evaluering tilråder et fleksibelt behandlingstilbud efter døgnbehandlingen, som tager hensyn til de klienter, der eksempelvis er startet job eller uddannelse (Hesse et al., 2012:11). Rapporten beskriver, at der trods en reduktion af misbrug efter døgnbehandlingen målt efter 6 måneder stadig ses store sociale problemer herefter. Disse beskrives som manglende tilknytning til arbejdsmarkedet, manglende uddannelse og usikre boligsituationer (ibid:12ff.). Rapporten adspurgte brugerne om deres oplevelse af døgnbehandlingen. De udtrykte, at udbyttet oplevedes som ændringer i deres stofmisbrug, sociale kompetencer og adfærd, samt at de havde fået nogle redskaber til, at kunne håndtere deres situation (ibid:15).

Denne skitsering af dansk forskning beskriver kompleksiteten i det at forblive stoffri efter døgnbehandling. På trods af en reduktion af misbrug efter døgnbehandlingen målt seks måneder og et år efter udskrivelse, påpeges stadig massive sociale problemer (Hesse et al.;12ff.; Pedersen, 2009:41).

Af dette kan udledes, at det at forblive stoffri, på trods af omfattende forskning og en tilsyneladende fremgang, stadig er en problematik, der for socialt arbejde er relevant at beskæftige sig med.

# 1.7 Et tidligere stofmisbrugerperspektiv

Løsningsforslagene og holdninger til problematikken omkring stoffriheder er mange, særligt fra fagpersoner og embedsmænd. Jeg mener, at der mangler beskrivelser fra de tidligere stofmisbrugere, der er forblevet stoffri. Beskrivelser af, hvorledes de har oplevet og stadig oplever deres liv som stoffri, må i min optik være udgangspunktet for at forstå, hvad der er på spil i kampen for stoffrihed.

Indenfor behandling af stofmisbrugere er der en tendens til, at eksperterne ved bedst, og at brugerne derved umyndiggøres (Harstrup, 2007:57), hvilket kan vise sig problematisk med en bevidsthed om, at en stofmisbrugers egen forståelse af sin situation, er fremmende for et positivt resultat af diverse interventioner (Blomqvist, 2004:139). Den nyeste rapport om døgnbehandling fra Danmark anbefaler da også en opfølgende indsats, hvor klienten oplever hensynstagen til dennes behov, samt havende medindflydelse (Hesse et al., 2012:15).

Dette speciale anskuer stoffriheden som oplevet af en tidligere stofmisbruger, ud fra et rationale om, at da de har gennemlevet, og stadig gør, det at forblive stoffri på egen krop, må disse netop være eksperterne i dette felt, samt hvilke fremmende og hæmmende faktorer der i denne situation opleves. Jeg er bevidst omkring, at jeg ved at fravælge de professionelles synspunkt, går glip af nuancer, som ville kunne belyse og berige problemfeltet. En professionel vurdering og embedsmænds udtalelser af, hvad der påvirker muligheden for stoffrihed, skal på ingen måde negliceres, men ligger udenfor rammerne af dette speciale.

# 1.8 Helhedssyn

Indenfor behandling af stoffrihed findes forskellige tilgange og metoder (Pedersen, 2000:9;12), og derved forskellige perspektiver på hvorledes stoffrihedsproblematikken bedst muligt håndteres. Eksempelvis diskuterer Pedersen, hvorvidt total stoffrihed er et relevant effektmål, såfremt stofmisbrug anses som en kronisk sygdom, og at det derved vil give lige så meget mening, som at snakke om total helbredelse fra andre kroniske sygdomme såsom gigt (ibid:29; 40f.). Dette speciale indskriver sig ikke i et bestemt perspektiv, da en ensidig fokusering på eksempelvis psykologiske mekanismer, i min optik ville kunne medføre, at vigtige faktorer kunne blive udeladt i belysningen af problemfeltet. Herudover virker der til at være konsensus omkring, at det at forblive stoffri må ses som et kompleks fænomen, hvorved en entydig anskuelse ikke virker frugtbar (Groth, 2005:34f.; Pedersen, 2009:41; Hesse et al., 2012:12ff.).

Som mennesker lever vi i helheder og derved komplekse sammenhænge, hvorved muligheden for at forblive stoffri må ses i forhold til disse. Disse komplekse sammenhænge beskriver Guldager, gør sig gældende for mennesker, da vores livsmuligheder og livsudfoldelse påvirkes af individuelle forhold, sociale relationer, organisatoriske, institutionelle og samfundsmæssige forhold. Han argumenterer for, at man ud fra et helhedssyn må forstå det enkeltes menneskes problemer, behov og ressourcer og derved medtænke de faktorer og den kontekst, der påvirker menneskets samlede livssituation (Guldager, 2011:17). Nødvendigheden af at se behandlingsindsatser for stofmisbrugere ud fra en helhedsorientering fremgår også som en central faktor i Narkosituationen 2012 (Sundhedsstyrelsen, 2012:68), hvilket derfor også må gælde for stoffriheden. Givet den kompleksitet der ligger i at forblive stoffri, er helhedssynet en frugtbar ramme at anskue problemfeltet ud fra.

Kompleksiteten i den sociale verden og dermed også i at forblive stoffri, har mange facetter. Denne kompleksitet er ifølge Guldager for sammensat til at studeres i sin helhed, hvorfor denne kan opdeles i delområder, for at undersøge fænomenet. Opdelingen sker oftest ved, at adskille i forskellige analyseniveauer, for efterfølgende at se på samspillet imellem disse niveauer (Guldager, 2011:36). Guldager henviser til Thomas Brantes helhedsmodel, som består af tre hovedniveauer *makroteori, mesoteori* og *microteori*. *Makroteori* dækker bl.a. over internationalt niveau, nationalt niveau medtænkende politiske, økonomiske strukturer, værdiintegrering, magt, social differentiering, arbejdsdeling og det civile samfund. *Mesoteori* er indeholdende organisations og institutionssociologi, familien som samfundsmæssig institution og politiske institutioner. *Microteori* dækker over individets egenskaber, det sociale jeg, personlighedsudvikling, identitetsudvikling samt teorier om interaktionen mellem mennesker (ibid:36f.). Denne opdeling i disse niveauer anvendes som analytisk ramme for dette speciale, da den er frugtbar, for at komme i dybden med, hvilke faktorer der på hvert af disse niveauer fremmer og hæmmer stoffriheden. Dog har jeg valgt at opdele microniveauet i individuelle faktorer og relationelle faktorer, af rent operationelle grunde. Altså fremstår der i dette speciale fire niveauer, *det individuelle niveau*, *det relationelle niveau*, *det institutionelle niveau* og *macroniveau*. Hvert niveau har sin egen eksistens, men hvert lavere niveau er forudsætning for det højere niveau, hvorfor man både kan betragte fænomenet stoffrihed horisontalt indenfor eget niveau, men også vertikalt mellem niveauerne, med en beskrivelse af, hvad der binder disse niveauer sammen og påvirker hinanden (Guldager, 2011:37f.). For dette speciale indebærer dette helhedssyn, at få indblik i disse fire niveauer og samspillet imellem disse, som disse opleves af den tidligere stofmisbruger. Fremgangsmåden jeg har anvendt, beskrives nærmere i metode og analysestrategiafsnittet.

# 1.9 Afgrænsning af problemfelt

Incitamentet for dette speciale bunder i en opfattelse af stofmisbrugere som en udsat gruppe, som for en stor procentdel ikke lykkedes at forblive stoffri efter døgnbehandling. Det antages, som belyst i indledningen, at det ikke er selve afgiftningen, der er problemet, men at forblive stoffri, hvorfor fokus i specialet ligger på, at forblive stoffri efter døgnbehandlingen(Blomqvist, 2004:152; Pedersen, 2009:9). Dette speciale går ikke ind i en diskussion af afvænnings og behandlingsmetoder, set i lyset af, at litteraturstudiet ikke kunne påvise en effektforskel imellem disse i forholdet til stoffriheden(Pedersen, 2009:10; Pedersen, 2000:56f.). Ej heller diskuteres eventuelle efterbehandlingsmetoder efter døgnbehandlingen.

Specialet undersøger, hvorledes en tidligere stofmisbruger oplever at forblive stoffri anskuet ud fra et helhedssyn, hvor både de fremmende og hæmmende faktorer bestræbes afdækket. At undersøge hvorfor en stofmisbruger falder tilbage i misbruget efter endt døgnbehandling, kunne også have været en mulighed, men at fokusere på oplevelsen af stoffrihed, er et valg truffet, med håbet om herved at opnå en viden, der kunne være frugtbar i socialt arbejde.

Da ønsket er at undersøge en tidligere stofmisbrugers oplevelser af stoffrihed, er der ikke på forhånd foretaget selektion omkring, hvilke temaer der medtages eller har relevans. Dog anskues begrebet stoffrihed ud fra de fire omtalte niveauer i helhedssynet, men herudover er det den tidligere stofmisbrugers beskrivelser af deres oplevelser af stoffrihed, der er det styrende. Den tidligere stofmisbrugers perspektiv finder jeg underbelyst, da jeg anser disse for mennesker med unikke erfaringer, der kan bidrage med frugtbar viden om stoffrihed.

Ovenstående leder mig derfor frem til følgende problemformuleringen

## Kapitel 2.

## Problemformulering

***Hvilke faktorer tillægger en tidligere stofmisbruger betydning i at forblive stoffri efter endt behandling?***

For at besvare denne problemformulering, arbejdes der med forskningsspørgsmål, som ses ud fra fire nedenstående niveauer. Disse niveauer anvendes, for at kunne arbejde med problemformuleringen ud fra et helhedssyn.

* Hvilke faktorer fremmer stoffrihed?
* Hvilke faktorer hæmmer stoffrihed?

individuelt niveau:

Relationelle dimension:

Institutionelle niveau:

Macro niveau

For at behandle og operationalisere denne problemformulering, beskrives i det følgende kapitel mine metodiske og videnskabsteoretiske overvejelser, og hvilke konsekvenser disse valg medfører for indsamling af empiri og behandlingen af denne.

## Kapitel 3.

## Videnskabsteori

I dette afsnit redegøres for specialets videnskabsteoretiske positionering, beskrivelse af udvalgte aspekter fra disse retninger, der virker frugtbart i specialet.

## 3.1 En fænomenologisk- hermeneutisk tilgang

Med udgangspunkt i problemformuleringen og ønsket om at få indblik i disse tidligere stofmisbrugeres livsverden og erfaringer med at forblive stoffri, fordres en fænomenologisk tilgang, da denne påpeger, at erkendelse går gennem subjektets livsverden, og mener at virkeligheden ikke kan forklares uafhængigt af de subjekter der oplever den (Zahavia, 2007:14f.), (Juul, 2012:65f.). Den fænomenologiske analyse kan med fordel kombineres med andre analyseformer (Bech, 2013:108), hvilket jeg har valgt at gøre, da fænomenologien i sin beskrivende tilgang i forhold til mit problemfelt har meget at byde på, men da min problemstilling også fordrer forståelse og fortolkning, anvendes også en hermeneutisk tilgang. Tilgangen i dette speciale bliver altså fænomenologisk- hermeneutisk. I de følgende præsenteres udvalgte aspekter fra fænomenologien og hermeneutikken, som anvendes i det videre speciale.

# 3.1.1 Livsverden

For at belyse problemstillingen, kræves et indblik i den tidligere stofmisbrugers livsverden. Fænomenologien argumenterer for, at al erkendelse må gå gennem subjekternes livsverden, da den er central og en forudsætning for alle oplevelser og erfaringer. Livsverden er den verden, vi lever i og er en førvidenskabelig erfaringsverden, der ifølge Husserl udgør fundamentet for videnskaben (Jacobsen, et.al. 2010:187),(Zahavi, 2007:30f.).

At opnå indblik i hvorledes stoffriheden opleves rent subjektivt af mennesker, der har erfaring hermed, kræver ifølge fænomenologien, at jeg vender blikket mod nogle tidligere stofmisbrugere, da den påpeger, at for at undersøge de fænomener der fremtræder i verden, er det nødvendigt at inddrage de mennesker, disse fænomener fremtræder for. Ifølge fænomenologien hænger subjektet og verden uløseligt sammen, og verdens fremtræden med dens strukturer er muliggjort og afhængig af subjektet, mens subjektet kun kan forstås i relation til verden (Zahavi, 2007:16ff.). Fænomenologien opererer altså på et subjektivt og individplan (Jørgensen, 2008:241), som er relevant i forhold til de tidligere stofbrugeres subjektive oplevelsesverden, men ikke tilstrækkeligt i forhold til, at min problemformulering ses ud fra helhedssynet, hvor samfundet og omgivelserne kan antages at have en betydning. Fænomenologiens styrke i indfangelse og beskrivelse af den subjektive oplevelsesverden, har dog en svaghed i, at beskrivelserne der fremkommer, er hvad individet selv er bevidst om, og derfor ikke dybere liggende psykologiske strukturer, og ikke de objektive strukturer i samfundet. Den kritiske hermeneutiker Jürgen Habermas beskriver netop denne problematik, da han vægter livsverdensbegrebet, som indtager en central plads i hans forfatterskab, men mener udelukkende at anskue livsverdenens handlinger, som er koordinerede af den intentionelle aktør, bliver for snævert. Han er af den overbevisning, at der i samfundet er sammenhænge, som aktørerne ikke kan se fra livsverdensperspektivet. Sammenhænge man må være opmærksom på, og derved gå bag om aktørens forståelse. Habermas introducerer her systemverdensperspektivet, hvor det markedsøkonomiske og det politiske administrative forvaltningsapparat kan forstås systemteoretisk. Målet er her systemernes overlevelse. Habermas argumenterer for, at kombinere dette systemverdensperspektiv med livsverdensperspektiv, da han mener, at en ensidig forståelse af samfundet som livsverden bliver for idealistisk, mens en ensidig systemverdensforståelse bliver fremmedgjort (Eriksen og Weigård, 2003:78, 140ff.). Problemstillingen bliver ikke betragtet ud fra et systemteoretisk perspektiv, men Habermas’ tanker omkring system- og livsverden virker frugtbare, for analytisk at have opmærksomhed på, om der kan ses tendenser, som peger på nogle strukturelt hæmmende faktorer. Altså nogle faktorer der opleves som hæmmende af den tidligere stofmisbruger, og som analytisk kan udfoldes, til at gå ud over deres oplevelsesverden.

Udgangspunktet for specialet bliver derfor de tidligere stofmisbrugeres oplevelser, som beskrevet ud fra deres livsverden, men med en følsomhed overfor, om der i deres oplevelser og erfaringer fra livsverdenen, fremkommer beskrivelser om hæmmende faktorer samfundsmæssigt. En kombination af system og livsverden som Habermas argumenterer for (ibid.), bliver derfor ikke anvendt, men inspiration hentes i disse tanker.

På trods af at empirien udvindes fra den tidligere stofmisbrugers livsverden, må medtænkes, at de er en del af et samfund, som kan ses som helheden, delene i dette speciale ikke kan forstås eller fortolkes uden, hvorfor den hermeneutiske cirkel er anvendelig at medtænke.

# 3.1.2 Hermeneutiske cirkel

Ifølge Gadamer er den hermeneutiske cirkel ontologisk og dermed et grundprincip for den menneskelige erfaring og eksistens. Vekselvirkningen mellem helhed og dele, eksempel mellem fortolkeren og genstand danner en cirkulær bevægelse, da bevægelsen går fra fortolker til genstand og tilbage igen, i en i princippet uendelig proces (Højbjerg, 2004:320f.). Den hermeneutiske cirkel baseres på, at mennesket er til i verden og forbundet med de ting, der omgiver det. Måden at erkende verden på, og at være i verden på har cirkulær karakter (Wind, 1976:21f.). Hermeneutikken forudsætter, at individet kan handle, men er også underlagt nogle strukturelle rammer, og at samfundet er helheden, der må tages i betragtning, både som det der eksisterer omkring individet, som er delene, men også i studier af sociale relationer (Jørgensen, 2008:241f.). Denne vekselvirkning illustrerer den sammenhæng, der er mellem de fire niveauer i problemformuleringen, og ønsket om at gå til feltet med et helhedssyn. Havde jeg valgt at anskue faktorer der påvirker stoffrihed, udelukkende ud fra en fænomenologisk tilgang, havde jeg opnået indblik i den subjektive livsverden, men da formålet også er, at se sammenhæng og dynamikken mellem disse niveauer, må den hermeneutiske cirkel inddrages. Sammenhængen mellem helheden og delene giver muligheden for at forstå og fortolke (Højbjerg, 2004:312). Hvis jeg udelukkende påpeger enkelte aspekter som værende fremmende eller hæmmende for stoffrihed, går jeg derved glip af kompleksiteten, som jeg netop ønsker at favne, hvilket netop grunden til at helhedssynet må medinddrages, og opdelingen i de forskellige niveauer anvendes.

I en hermeneutisk optik, må jeg for at kunne forstå den tidligere stofmisbrugers handling eller udsagn medtænke den omgivende kontekst, da mening først fremkommer, når der har fundet en fortolkning sted, da genstandens egen natur ikke er mulig at nå for fortolkeren. Mening må forstås knyttet til den tidligere stofmisbruger der handler eller kommer med udtalelser, men konteksten denne person er placeret i, er med til at give disse handlinger eller udsagn mening (Jørgensen, 2008:223f.). Fænomenet der undersøges er en del af en kontekst, hvilket bliver særligt tydeligt i fordommene, forforståelsen og meningshorisonten, da alle mennesker har fordomme og forforståelse med sig i bagagen (ibid.). Den hermeneutiske cirkel beskriver det vekselvirkningsforhold, at enhver ny forståelse bliver til en ny fordom, som så igen kan revideres i en proces der aldrig afsluttes (Jørgensen, 2009:16,61).

# 3.1.3 Epoche, reduktion og forforståelse

I Indledningen præsenterer jeg i kraft af min erfaring med stofmisbrugere via arbejdet og litteraturstudie min forforståelse til feltet. En forforståelse der ifølge hermeneutikken er uomgængelig, da denne er udtryk for menneskets historiske eksistens. Da vi som mennesker befinder os i historien og traditionerne, forstår man på baggrund af den kontekst man befinder sig i, men også på baggrund af historien og traditionerne (Højbjerg, 2004:326f.), (Wind, 1976:87). Denne forforståelse jeg er i besiddelse af, sætter sit præg på dette speciale.

Jeg har positioneret mig som fænomenologisk-hermeneutisk, og ønsker med et åbent sind, at forstå hvilke faktorer der påvirker, det at forblive stoffri, hvilket ifølge fænomenologien ville kræve anvendelse af epoché og fænomenologiske reduktion. Formålet med epochén er ikke at tilsidesætte eller forlade virkeligheden, men at neutralisere en bestemt dogmatisk indstilling hertil, for at kunne fokusere på fænomenet som det fremtræder, og derved afsløre dens egentlige mening. Det drejer sig altså om, at fjerne en inkonsistent teori og fordomsfuldhed om verden. Epochéen beskrives altså, som et bevidst fravalg af den naive metafysiske indstilling, og en anstrengelse for at se det fænomen, man har med at gøre så klart som muligt. Dette indebærer at man sætter sine fordomme om fænomenet i parentes, så disse fordomme ikke projiceres ud over fænomenet (Bech, 2013:95f.), (Zahavi, 2007:21f.). For at kunne nå frem til dette umiddelbart givne, anvendte Husserl udover epoché også fænomenologisk reduktion, som han beskriver som sammenhængen mellem verdenen og subjektiviteten (Schiermer, 2013:51), (Zahavi, 2007:21f.). Reduktion er en grundtanke i fænomenologien, og betyder egentligt at lede tilbage. Reduktion skal her ikke forstås som en videnskabelig reduktion, men som en bevægelse til at nå frem til en fordomsfri beskrivelse af fænomenet og dets væsen. Dette gøres ved at sætte videnskabelig forforståelse og common–sense i parentes, hvilket indebærer at se fænomenet som var det første gang, og derved møde fænomenet fordomsfrit og ved anvendelse af sin intuition (Jacobsen, et.al, 2010:188f.).

Min undersøgelse bør altså i en fænomenologisk optik ikke være styret af, hvad jeg forventer at finde ud fra mit teoretiske udgangspunkt, men af hvad jeg rent faktisk finder (Zahavi, 2007:25). Da jeg ønsker at få nuancerede og fyldige beskrivelser af livet som stoffri, finder jeg inspiration i denne epoché og fænomenologiske reduktion, i ønsket om ikke at styre disse beskrivelser til, at udarte sig til, hvad jeg formoder, men at være åben overfor faktorer, der i stoffriheden kunne være af betydning, som jeg ikke havde kunnet forudse. Jeg mener dog ikke, at kunne frasige mig, at jeg som tidligere beskrevet er i besiddelse af en forforståelse, samt den overordnede ramme af helhedssynet jeg har omkring min problemformulering. At erkende at være i besiddelse af forforståelse, er dog heller ikke ensbetydende med en applikation af disse. Gadamer påpeger, at på trods af at forforståelsen ikke er til at komme udenom, drejer det sig om, at holde det ude der kan forhindre en forståelse af sagen selv, hvilket ifølge ham er de uigennemskuelige fordomme og den magt de har (Gadamer, 2004:257), (Jørgensen, 2009:16, 61). Gadamer beskriver, at der kræver en suspension af vores fordomme, og at holde mulighederne åbne for at forfølge spørgsmålet. Det er ved at sætte ens fordomme i spil, at man kan formå at erfare sandhedskravet fra den anden, hvilket også gør at han kan spille sig ud (Gadamer, 2004:285). I dette speciale bevirker dette, at jeg for at forstå de påvirkende faktorer til stoffrihed, må være åben og sætte mine fordomme på spil, for at opdage, hvad den tidligere stofmisbruger har af erfaring. Som Gadamer påpeger, kan jeg ikke fortolke sagen med en formening der allerede ligger parat, men efterprøve legitimiteten af disse med henblik på gyldighed og herkomst (ibid:255). Den åbenhed Gadamer her er fortaler for, er en anden end når Husserl taler om Epoche, men jeg mener, at de kan komplimentere hinanden ift. problemformuleringen. Jeg ønsker netop ikke, at være blind for væsentlige faktorer der påvirker stoffrihed, eller ligge en dogmatisk tilgang ned over feltet, men at lade informanternes erfaringer og livsverden guide hvad de tillægger vægt i deres oplevelse af stoffrihed. For at kunne opnå dette, må jeg som Gadamer beskriver, teste mine fordomme ved at sætte disse i spil, hvilket kræver åbenhed overfor det nye og en villighed til at lære af de tidligere stofmisbrugeres erfaringer(Juul, 2012:123,126), (Gadamer, 2004:256).

I min udforskning af hvilke faktorer der påvirker stoffrihed ønsker jeg at gå til sagen selv, men ser ikke, at jeg fuldstændigt kan overholde epoché og den fænomenologiske reduktion. Indstillingen virker langt hen af vejen frugtbar for min problemformulering, da jeg ikke ønsker at påtvinge holdninger eller forudindtagelser ned over informanters udsagn, men gerne vil nå en så fyldig beskrivelse af deres oplevelser af stoffrihed. Men fuldstændigt at sætte mine egne fordomme og forudindtagelser i parentes, mener jeg ikke at være i stand til. Blandt fænomenologer er der ikke konsensus om, hvorledes man ”går til tingene selv”, og på trods af, at Husserl fastslog at epoché og reduktion var essentiel i fænomenologien, har det siden været meget omdiskuteret i fænomenologisk litteratur, hvorvidt de senere fænomenologer har fulgt dette (Zahavi, 2007:23), (Schiermer, 2013:25). Der er dog bred enighed om, at begreber og teorier må kunne føres tilbage til den før-videnskabelige og spontane livsverden, eller som fremhævet i fænomenologien til første –persons perspektivet (Juul, 2012:73f.). Vigtigheden af dette første-persons perspektiv bunder i en overbevisning om, at ønsker vi at forstå den fremtrædende verden og fænomenerne, må vi inddrage subjektiviteten (Zahavi, 2007:16f.). Altså må jeg, for at komme i dybden med den erfaringsviden, der ligger hos de tidligere stofmisbrugere, få åbnet op for den dette. Da dette danner basis for min undersøgelse, finder jeg dette første persons perspektiv vigtigt, særligt i forhold til en troværdighed og gennemsigtighed i, at min empiri skal kunne føres tilbage til dette, og derved kunne medvirke til genkendelighed hos informanterne.

For at undersøge hvilke faktorer der fremmer og hæmmer stoffrihed, kræver dette et indblik i de intentionelle subjekters livsverden, der har opnået og bibeholdt stoffrihed med en åbenhed og ydmyghed der lader deres livsverden fremtræde. Positioneringen som fænomenologisk- hermeneutisk virker dertil frugtbar, og diskussionen om epoche, reduktion og forforståelse mener jeg ikke umuliggør denne kombination, da jeg læner mig op af Schiermer og Bech, og deres tanker om en hermeneutisk-fænomenologi. Schiermer argumenterer for, at fænomenologi som ren beskrivelse og teorifrihed og en antihermeneutisk- fænomenologi ikke er korrekt, da han i epoché begrebet mener at kunne se hermeneutiske træk hos Husserl. Han mener, at i enhver beskrivelse allerede er en fortolkning, da denne ofte hviler på en implicit teoretisk horisont, der ligger i de begreber man anvender. Han anser epoché som en åbnende metode, hvor undersøgelsen repræsentativitet sikres ved, at arbejde med de fordomme, der hindrer at kunne trænge dybere ned i forhold til fænomenet og ikke ved regler der formuleres uafhængigt af den (Schiermer, 2013:52). I Schiermers optik drejer sig om, at finde den rigtige forforståelse, der folder fænomenet ud, frem for at undgå al forforståelse. Anvendes den forkerte teori derimod hindres og fordrejes tilgangen til fænomenet, og bevirker at man fra starten går fejl af fænomenerne. Han fremfører, at en beskrivelse der folder et fænomens sammenhænge eller modsætninger ud forudsætter en vekselvirkning mellem teori og empiri og derved mellem fænomenet og forståelse. Derved påpeger han, at empirisk analyse og udvikling af teori ikke kan adskilles (ibid:28). Bech er ligeledes af den opfattelse at en fænomenologisk analyse ikke i kontrast til den hermeneutiske, idet opfattelsen af, at den hermeneutiske analyse konstruktivt anvender forudsætninger mens dens fænomenologiske fjerner sig fra disse, i hans optik er en misforstået forsimpling. Han påpeger, at den fænomenologiske metode ikke benægter at have forforståelser, men forsøger at sætte disse i parentes, ved at skabe en vis distance til disse for ikke automatisk at projicere disse ned over det fænomen man undersøger. I praksis, påpeger Bech, drejer det sig ikke om at eliminere sine forudsætninger, disse være sig teoretiske, metodiske eller videnskabsteoretiske, men derimod at analysere fænomenet så nuanceret og så tro mod fænomenets egenart som muligt, hvilket gøres ved at stille sig åben overfor at supplere sin forudforståelse med endnu flere forudsætninger (Bech, 2013:108). For dette speciale medfører disse betragtninger en åbenhed overfor oplevelser af stoffrihed i en bestræbelse på, at få foldet fænomenet mest muligt ud, med en tilgang, der sættes mine forforståelser i spil, for at få faktorer der fremmer og hæmmer stoffriheden belyst mest muligt nuanceret.

# 3.1.4 Erfaringshorisont, kontekst og horisontsammensmeltning

Motivationen for dette speciale bunder i min erfaring som sygeplejerske og en interesse i hvilke faktorer der påvirker stoffrihed, og er dermed min erfaringshorisont. Indenfor både hermeneutikken og fænomenologien er erfaringshorisont et vigtigt begreb (Jørgensen, 2009:15). Denne horisont beskrives af Gadamer, med inspiration af Husserl, som et synfelt (ibid:87). Mennesker er altid rettet mod noget, hvilket i fænomenologien benævnes for den intentionelle genstand. Bevidstheden bevæger sig altså som et projektørlys, der altid er omgivet af en horisont af genstande vi kan se. I dette horisontbegreb ligger der også forventninger. Erfaringen indeholder forventninger om, hvad der sker, hvis jeg lader blikket glide væk fra den ting jeg kigger på til, at kigge på andre ting. De forudgående oplevelser af noget jeg eksempelvis har set, strukturerer det, jeg oplever nu, og skaber forventninger til, hvad jeg senere vil opleve. Disse implicitte forventninger er sjældent bevidste for mennesket, men uden dem ville f.eks. det at blive chokeret eller overrasket ikke kunne forekomme (Schiermer, 2013:17f.). Min bevidsthed er rettet mod tidligere stofmisbrugers oplevelse af stoffrihed, og jeg har qua min forforståelse og horisont en forventning om, hvad der kunne være på spil. Men da dette ikke skal blokere for en indsigt i, hvad der egentlig er på spil, må jeg sætte disse forforståelser på spil. Det kan jo tænkes, at mine formodninger er ganske forkerte, hvorved en manglende refleksion herom, ville forringe kvaliteten af denne undersøgelse. Deres beskrivelser af faktorer der påvirker stoffrihed, præges af deres horisont, og altså hvorledes de tænker på stoffriheden.Ifølge fænomenologien må man for at kunne forstå et fænomen, medtænke det intentionelle subjekt, dette fremtræder for, samt den specielle kontekst de er i, tidligere erfaringer og nuværende interesser. Det er subjektet som anlægger det perspektiv fænomenet fremtræder igennem (Zahavi, 2007:17). Den filosofiske hermeneutik virker overvejende enig heri, da den beskriver, at forståelse altid må være forståelse af sammenhænge, da helheder og derved sammenhænge i et menneskes liv også er betinget af historien, og et fænomen får sin mening ud fra den sammenhæng den er i (Wind, 1976:8,19). Jeg må derfor, gennem den tidligere stofmisbruger, få indblik i fænomenet stoffrihed, men samtidig tage højde for erfaringer de har gjort sig, og den kontekst de for nuværende befinder sig i, da dette kunne tænkes at præge beskrivelse af de faktorer der påvirker stoffrihed. Der kan være mulighed for, at de beretter mere positivt om stoffriheden, da de tænker tilbage på noget der er overstået, og nu befinder på længere afstand herfra.

Forståelseshorisonten er central, da jeg i udførslen af både mine interview og håndtering af min empiri må være opmærksom på, at min horisont er en anden end mine informanters, og jeg må være villig til, at lade mig belære af deres erfaringer, for at blive klogere på fænomenet stoffrihed. Ifølge Gadamer har et menneske mulighed for, at udvide denne horisont, til at se andre horisonter end ens egen (Jørgensen,2009 :88). Gadamer påpeger, at forståelse er, når horisonter der eksisterer hver for sig smelter sammen, og ens egen horisont udvides, så den andens horisont indføjes heri og omvendt. Horisontsammensmeltningen er en synergistisk proces, hvor der i mødet mellem to horisonter opstår en sandhed, (ibid:89f.), (Gadamer, 2004:291). En horisontsammensmeltning indebærer dog ikke nødvendigvis konsensus, men kan blot indebære en forståelse af, hvad en anden udtrykker. Den indebærer heller ikke en overtagelse af den andens forståelseshorisont, men en udvidelse af sin egen horisont og derved en revurdering af sine fordomme, hvilket medfører en nuancering i kraft af den nye udlægning og fortolkning af verden. Her fordres en villighed til at sætte sine fordomme på spil og en åbenhed og evne til at stille spørgsmål (Højbjerg, 2004:324f). I dette speciale medfører dette en åbenhed overfor, hvad der opleves som værende af væsentlige faktorer i at forblive stoffri, og dermed en udvidelse af min horisont i forhold til dette.

# 3.1.5 Sprog

Sproget har betydning for horisontsammensmeltningen. Gadamer beskriver, at det er en generel forudsætning, at mennesker der taler samme sprog, tillægger ordene den samme betydning. Han beskriver, at hvad der gør sig gældende for sprogbrugens formeninger, i lige så høj grad gør sig gældende for de indholdsmæssige formeninger, som udgør vores forforståelse(Gadamer, 2004:255). Opmærksomheden i dette speciale, både i udførslen af interviewene og i bearbejdningen af disse, må altså både være på, at vi tillægger ordene den samme betydningen, hvilket afhænger af den kontekst vi taler ud fra. Særligt væsentligt fremstår dette i lyset af, at Gadamer påpeger, at sproget er en måde at være til på, da al erkendelse og forståelse er sproglig. Horisontsammensmeltning er sproglig, da en ny forståelse af noget, kommer til orde på en ny og anden måde end tidligere (Jørgensen, 2009:119). Eventuelle forståelsesvanskeligheder fremkommer i sproget, og må derved også løses gennem sproget (Wind, 1976:7). For at forstå de faktorer der påvirker stoffrihed, er sproget altså essentielt, men også meningsafklaring i forhold til, at sikre sig den korrekte forståelse af det udtrykte.

Den filosofiske hermeneutik vægter betydningen af sproget, da sproget sikrer gensidighed og frihed mellem mennesker (ibid.), hvilket i min optik ikke ligger implicit i alle samtaler og forhold. Habermas kritiserer netop den filosofiskehermeneutik, for ikke i tilstrækkelig grad at betone det magtforhold der ligger i sproget, da han fremhæver, at sproget i høj grad er med til, at give mennesker magt over det andet menneske (ibid:42). Habermas har et ideal om den herredømmefri samtale, idet han påpeger, at en dialog ikke altid for uden magt mellem to jævnbyrdige partnere. En samtale kan ifølge ham virke undertrykkende da den kan være præget af ideologi og magtspil. Da Gadamers tanker bygger på konsensus og overensstemmelse, mener Habermas, at han overser ideologiens og magtens betydning for dannelsen af mening, og mener at Gadamers kommunikation kun har sin gyldighed, når det drejer sig om forhold mellem ligeværdige partnere (Jørgensen, 2009:150), (Højbjerg, 2004:334). Habermas alternativ er hans kommunikative paradigme om en herredømmefri og idealiseret samtale mellem ligeværdige mennesker, hvor alle deltagere i samtalen har mulighed for at ytre sig. Målet er at opnå gensidig forståelse som ikke er styret af magt og penge, da sandhed ifølge ham kun kan skabes i en kommunikation, der er magtfri (Birkler, 2007:115), (Juul, 2012:324). Ses dette i forhold til at jeg ønsker at opnå rige og fyldige beskrivelser fra tidligere stofmisbrugere, har disse tanker om magt relevans. Det kan antages, at tidligere stofmisbrugere i deres stofmisbrug har oplevet at være udsat for magtforhold i forskellige relationer, hvorved dette kunne præge hvor meget de åbne op for at fortælle mig deres historie.

# 3.1.6 I spændingsfeltet mellem fænomenologi og hermeneutik - diskussion af videnskabsteoretiske tilgange

Jeg bevæger mig i spændingsfeltet mellem hermeneutik og fænomenologi. Som beskrevet i det foregående har de forskellige retninger forskellige ontologiske og epistemonologiske implikationer.

Dog tyder meget på, at skellet måske ikke er så stort alligevel, da det som tidligere diskuteret påpeges at fænomenologien og hermeneutikken i manges optik ikke er så fjernt fra hinanden eksempelvis i forhold til forforståelse, og at der indenfor disse to retninger er mange grene, hvilket gør det vanskelligt skarpt at adskille disse fra hinanden(Juul, 2012:71,75), (Højbjerg, 2004:309).

Ifølge Højbjerg er både fænomenologien og hermeneutikken fortolkende traditioner, hvilke deler opfattelsen af, at de sociale aktører og fænomener er i besiddelse af menings- og betydningssammenhænge, som den videnskabelige praksis skal udlægge og fortolke. Dog er det vigtigt, at forståelse og fortolkning kommer før forklaring (Højbjerg, 2004: 309). Formålet er at finde ind til disse betydnings- og meningssammenhænge, og altså de oplevelser og viden om at kunne forblive stoffrie, de seks udvalgte informanter er i besiddelse af. Disse sociale aktører er både en del af og fortolkere af verden, og i min bestræbelse på at få deres oplevelser og mening frem anvender jeg også fortolkning, for at kunne forstå deres bevæggrunde for og overvejelser omkring hvorledes de, oplever at kunne forblive stoffrie (ibid:311).

Jeg tilslutter mig ovenstående beskrivelser af sammenfald mellem de to retninger. En stringent opdeling mellem fænomenologi og hermeneutik kommer derfor ikke til at fremstå i specialet.

I dette speciale er den fænomenologiske metode primært anvendt i form af åbenhed i interviewsituationen og under den første databearbejdning af empirimateriale, hvorefter de efterfølgende analyseafsnit indtager en mere hermeneutisk karakter. Interviewet og den første databearbejdning er ikke foretaget med totalt epoché omkring min forforståelse, men med en bestræbelse på at være mest muligt åben og fange så mange nuancerer omkring faktorer der påvirker stoffrihed som muligt. Eksempelvis er det ikke entydig fænomenologisk tilgang i interviewsituationen, både da jeg her spurgte ud fra den ramme af helhedssyn, der ligger over mit problemfelt, og da der i interviewsituationen også foregik en tolkning fra min side, eksempelvis ved at spørge uddybende og opklarende til nogle aspekter.

I det følgende diskuteres de implikationer min videnskabsteoretiske positionering har for den udførte undersøgelse. Herudover beskrives, hvorledes denne er udført og refleksionerne der lå til grund herfor.

## Kapitel 4.

## Metode og undersøgelsens design

I dette afsnit præsenteres metodeovervejelser, hvorledes empirien i speciale er planlagt, udført og behandlet samt analysestrategi.

## 4.1 Kvalitativ metode

For at opnå indsigt i, hvilke faktorer der påvirker den tidligere stofmisbrugers mulighed for at forblive stoffri, har jeg anvendt den kvalitative metode, da det kan give indblik i menneskers livsverden og udfolde meninger i deres oplevelser (Jørgensen, 2008:221), (Kvale, 1997:15). Undersøgelsen tager dermed udgangspunkt i de tidligere stofmisbrugeres egne oplevelser, da disse anses som eksperterne i stoffrihed.

# 4.1.1 Semi-strukturerede livsverdensinterview

At vælge interviewmetode og form afhænger af formålet med undersøgelse, da der findes forskellige variationer af interview (Kvale, 2007:70). Da dette speciale undersøger hvilke faktorer, der påvirker stoffrihed ud fra en tidligere stofmisbrugers optik, anvendes det semi-strukturerede livsverdensinterview. Dette kan ifølge Kvale opnå beskrivelser af informantens livsverden i forhold til, at kunne fortolke meningen af det fænomen der beskrives (ibid:51). Formålet med interviewene er, at opnå fyldige og detaljerede beskrivelser, af hvorledes mennesker med erfaring i at leve som stoffri, oplever dette, med et fokus på de hæmmende og fremmende faktorer, set ud fra de fire niveauer, der er beskrevet i problemformuleringen.

Det semi-strukturerede livsverdensinterview er hertil anvendeligt, da dette ifølge Kvale, har nogle temaer og spørgsmål, der er udformede og som skal afdækkes, men samtidig er åbent overfor ændringer i disse, da interviewet følger op på spørgsmål og historier fortalt af informanten. Altså ligger der en fænomenologisk åbenhed i livsverdensinterviewet, i villigheden i at lade sig belære af informanten (ibid:51-52). Da mit formål var, at opnå viden om stoffriheden, virkede denne form for strukturerede åbenhed anvendelig. Hensigten med at lave disse semi-strukturerede interview, var at opnå righoldige beskrivelser af tidligere stofmisbrugeres subjektive oplevelser, og dermed indblik i deres livsverden, hvilket kunne danne basis for den senere analyse og diskussion af fremmende og hæmmende faktorer af livet som stoffri. Kvale fremhæver netop det semistukturede livsverdensinterview, som havende til formål at opnå beskrivelser af den interviewedes livsverden, for derved at kunne fortolke betydningen af de fænomener, der beskrives i interviewet (Kvale, 1997:19).

Kvale beskriver, at det semi-strukturerede interview har et fokus, der hverken er stramt struktureret eller helt uden styring og centreret omkring temaer(ibid:40-44). Mit fokus lå på fremmende og hæmmende faktorer på stoffriheden ud fra et helhedssyn, men uden at fastlægge, hvad disse faktorer var, og derved en åbenhed overfor disse faktorer. Jeg udformede derfor en interviewguide, der var løst struktureret, men som stadig sikrede at jeg kom rundt om fremmende og hæmmende faktorer for stoffriheden på alle fire beskrevne niveauer i helhedssynet (Bilag 1).

# 4.1.2 Udvælgelse af informanter

Jeg har valgt at udføre 6 kvalitative interviews med tidligere stofmisbrugere, der fortsat er stoffri, efter de har været i døgnbehandling. At opspore disse informanter, viste sig dog at være mere besværligt, end jeg havde ventet.

Den oprindelige tanke var, at finde seks tidligere stofmisbrugere, der havde været igennem døgnbehandling på samme behandlingssted, og stadig var stoffri. Derfor kontaktede jeg lederne af adskillige behandlingssteder, men de oplyste, ikke længere at være i kontakt med deres tidligere klienter. Herefter ringede jeg rundt og satte opslag op på forskellige efterbehandlingssteder, væresteder for stoffrie personer og til NA-møder, og fik herigennem kontakt til 3 informanter, der indvilligede i deltagelse. Jeg anvendte herudover mit professionelle netværk, til at gøre mig opmærksom på, hvis de stødte på nogen, der stadig var stoffri efter endt døgnbehandling. Dette resulterede i, at jeg fandt mine øvrige 3 informanter. Gruppen af informanter kom således til at bestå af seks personer, der stadig var stoffri efter endt døgnbehandling, fordelende sig på tre mænd og tre kvinder. Tidsrummet fra stoffrihed varierede fra 15 år til 10 måneder. Det vidde spænd i tiden for stoffrihed var initialt ikke tilsigtet med så stor en variation, men kan analytisk bibringe specialet en dybde i forståelse af, hvilke faktorer der gør sig gældende for stoffrihed, også set i lyset af længden på stoffriheden.

Inklusionskriterier var, at det skulle være en person med et tidligere betydeligt stofmisbrug af illegale stoffer, der som aktiv stofmisbruger i høj grad belastede deres hverdag, en gennemførsel af døgnbehandling, og følgende en bevaret stoffrihed. Jeg specificerede ikke ud, hvilke stoffer der skulle være tale om misbrug af, da dette ofte drejer sig om en kombination af flere stoffer, hvilket også var gældende for mine informanter. Endvidere lå der heller ingen krav om indtagelsesmåden, altså skulle det ikke nødvendigvis være intravenøs misbrug, men rygning og peroralt indtag, kunne også gøre sig gældende. Dog skulle det dreje sig om tungt belastede tidligere misbrugere af illegale hårde stoffer, hvilket også var grunden til, at jeg havde som inklusionskriterium, havde valgt, at de skulle have været i døgnbehandling.

Udvælgelsen af informanter kan kritiseres for at være for løs og tilfældig udvalgt. Besværligheder i opsporingen af disse gjorde dog, at denne pragmatiske løsning var måden, hvorpå dette kunne lade sig gøre. Jeg mener, at kunne argumentere for, at en tilfældig og meget spredt udvælgelse kan bibringe en nuancering og detaljerigdom til specialet, da der stor variation i både alder, og længde af stoffrihed. Det fællestræk de dog alle har, og som er essentielt er, at netop de er eksperter i, hvorledes man forbliver stoffri.

# 4.1.3 Udførelsen af interview

Interviewene foregik enten i informantens hjem eller på deres arbejde. Dette valg blev truffet både af rent praktiske årsager, men også med en bevidsthed om væsentligheden af konteksten. Jeg reflekterede over vigtigheden af, at informanten kunne føle sig tryg i den givne interviewsituation og anonymiteten kunne bibeholdes, da interviewene berørte følsomme emner. Kvale beskriver vigtigheden af, at etablere en kontakt, der giver plads til, at informanten kan fortælle om oplevelser og følelser til en fremmed (Kvale, 2007:55).

Jeg oplevede, at der var forskel på, hvor frit mine informanter fortalte, og hvor meget jeg skulle spørge ind til emnerne. Jeg forsøgte efter bedste evne, at få interviewet til at forløbe som en samtale, således at det ikke blev for kunstigt, men også for at signalere åbenhed.

Efter at have forklaret grundigt, hvad fokus for interviewet var, påbegyndte interviewene, der alle seks blev optaget på diktafon. Jeg havde på forhånd udformet en interviewguide (Bilag 1), som var løst struktureret. Denne brugte jeg dog forbavsende lidt undervejs i interviewene, da informanterne på meget naturlig og beskrivende måde, kom omkring de fleste temaer i løbet af interviewet. Ved slutningen af interviewet skimmede jeg interviewguiden igennem, for at sikre mig, at vi havde berørt alle de væsentlige temaer.

Hovedopgaven i det kvalitative interview at forstå meningen i, hvad den interviewede fremkommer med. Den der udfører interviewet registrer og fortolker, både hvad der siges, men også kropssprog, stemmeføring og mimik. Det er nødvendigt, at lytte til både hvad der siges, men også det implicitte budskab. Dette kan derefter sendes tilbage til den interviewede, for en be- eller afkræftning af fortolkningen (Kvale, 1997:41ff.). Jeg mener her at kunne argumentere for, at han påpeger nødvendigheden af både en fænomenologisk åbenhed, men også en hermeneutisk fortolkning undervejs i interviewet. I den praktiske udførsel af interviewet, oplevede jeg også, at jeg måtte gøre brug af be- og afkræftning af, hvad informanterne udtrykte, i form af et spørgsmål som. ”Når du siger det så hvordan mener du det så?” Eller ”kan du fortælle lidt mere om den oplevelse eller følelse”. Dette var både for at få foldet feltet mest muligt ud, og få så righoldige beskrivelser af deres livsverden som muligt, men også for at sikre, at jeg havde forstået udsagnene korrekt. Min interviewguide var løst struktureret og jeg tilstræbte at være mest mulig åben og at lade dem fortælle mest muligt, men jeg anvendte derved også en del hermeneutisk fortolkning undervejs.

# 4.1.4 Interviewteknik

Jeg optog interviewene på diktafon, hvorefter jeg transkriberede interviewene ordret, medtagende øh, grin osv. Min overvejelse herom var, at jeg kunne miste nogle informationer, der lå i interviewsituationen. Kvale påpeger, at transkriptioner er samtaler der er dekonstruerede, da der er forskel på den mundtlige og skriftlige diskurs. Samtalen foregår i en kontekst, med tidslige, rummelige og sociale dimensioner, som ikke kan læses i udskriften (Kvale, 1997:167f.). Da jeg selv har foretaget interviewene, gjorde dette, at jeg kunne huske tilbage på stemningen, men også fornemmelsen af, hvis jeg stillede et spørgsmål, der måske kom lidt for tæt på, og derved blev responderet til med tavshed. Herudover oplevede jeg ved flere interview, at der blev anvendt enormt mange tillægsord og i nogle tilfælde udtryk, som var meget relaterede til ”gadens sprog”, hvilket i min optik nødvendiggjorde, den fulde udskrift for at kunne få mest muligt udbytte af transkriptionerne og undgå misforståelser.

# 4.1.5 Etiske overvejelser

I forhold til mit problemfelt gjorde jeg mig nogle etiske overvejelser, med bevidstheden om, at det at foretage et interview, er et moralsk foretagende (Kvale, 1997:115). Det krævede ydmyghed overfor den erfaringsviden, informanterne havde, og respekt overfor den måde de oplevede deres stoffrihed på. Dette er mennesker som har gennemlevet, og måske stadig gør, en svær tid, og ydmyghed må udvises overfor de kampe de kæmper. Jeg havde inden interviewene, gjort mig overvejelser omkring, hvor meget jeg kunne tillade mig at spørge ind til svære emner, og samtidig med få fyldigt interviewmateriale. Dette viste sig også at blive aktuelt, da jeg oplevede ved to interview, at måtte lade være med at spørge mere ind til ømtålelige emner, såsom børnehåndtering og venskabskredse. Informanterne berørte dog emnerne forsigtigt af sig selv længere fremme i interviewet. Jeg overvejede i disse to situationer den magtsymmetri Kvale beskriver der i et forskningsinterview, da intervieweren styrer interviewforløbet, samtaleemnerne og definerer situationen (ibid:131). Jeg ønskede ikke, at bruge denne magt, til at få dem til at tale om noget de ikke ønskede, men på den anden side ønskede jeg også, at få så righoldigt materiale som muligt. Jeg var opmærksom på, at disse informanter alle i en eller anden grad havde traumer fra deres fortid, og at jeg ikke ønskede at ”røre” i noget, jeg efterfølgende ikke kunne lukke ned for igen. Dette blev dog heller ikke aktuelt, og jeg oplevede at informanterne fremkom med righoldige beskrivelser, af deres oplevelser af livet som stoffri.

Alle informanterne blev informeret om formål og anvendelse af interviewene til dette speciale, og at lydoptagelserne ville blive slette efter færdiggørelse af denne. De blev alle garanteret fuld anonymitet ved deltagelse i interviewet. Fire af disse informanter var fuld åbne om deres tid som stofmisbruger og havde ikke det store behov for denne anonymitet, men for to var dette af stor betydning for deltagelse. Herudover forklarede jeg, at de til hver en tid kunne stoppe interviewet, og hvis de skiftede mening om deltagelse, ville jeg ikke anvende deres interview til specialet. Dette skete ikke, tværtimod oplevede jeg en interesse for, at læse det færdige speciale.

## 4.2 Analysestrategi

Ifølge Olsen og Kvale er der indenfor kvalitativ forskning ikke en overordnet analytisk vej, der skal anvendes. Dette kræver derfor en eksplicitering af analysestrategi og gennemsigtighed heri (Kvale, 1997:186; Olsen, 2002:13; 109). I det følgende beskrives analysestrategien for specialet, en beskrivelse af hvorledes jeg bearbejder, diskuterer og analyserer de kvalitative interview, efter disse er indsamlet.

Da jeg efter transkribering af de seks interviews, sad med lidt over 200 sider udskrifter, fandt jeg det nødvendigt at ”få lidt orden på kaos”, hvortil jeg fandt inspiration i Kvales beskrivelser af, hvorledes det transkriberede interview kan opdeles i tre led, for at nå frem til det væsentlige af det udskrevne interview. Første led er en stukturering af det store interviewmateriale, hvorefter en afklaring af materialet følger, med en frasortering af uvæsentligt og overflødigt materiale, så udskrifterne bliver tilgængelige for analyse. Herefter kan interviewenes egentlige meningsindhold udvikles, hvilket eksempelvis kan gøres ved anvendelse af meningskondensering (Kvale, 1997:187f.). Denne strukturering af interviewene foretog jeg efter grundig gennemlæsning af hvert enkelt interview og opdelte dette i forhold til hvilke faktorer der henholdsvis fremmer og hæmmer stoffrihed på de fire forskellige niveauer, individuelt, relationelt, institutionel og macro niveau, der fremgår af min problemformulering. Da jeg regnede med at støde på aspekter, der ikke nødvendigvis kunne lægges ind under disse rammer, lavede jeg også en rubrik der hed ”andet”, hvilket jeg dog ikke i praksis gjorde stort brug af. Herefter frasorterede jeg overflødigt materiale, som jeg ikke umiddelbart kunne se havde relevans for mit problemfelt.

# 4.2.1 En abduktiv tilgang

Da specialet undersøger oplevelsen af stoffriheden og hæmmende og fremmende faktorer anskuet ud fra et helhedssyn, antager dette den overordnede ramme, problemformuleringen behandles ud fra (Guldager, 2011:30), og derved den ramme, jeg går til feltet med. Sammenholdes dette med forforståelse, jeg i indledningen har ekspliciteret at have til feltet, kan i et vist omfang antages, at jeg har en vis deduktiv tilgang. Som Olsen beskriver, er en del metodeforfattere af den opfattelse, at en vis forforståelse eller teoriladning altid vil være til stede (Olsen, 2003:72ff.). Netop denne problematik har jeg påpeget i forhold til min positionering som fænomenologisk-hermeneutisk. Jeg ønsker at få indblik i den tidligeres stofmisbrugers subjektive oplevelser som stoffri, hvilket fordrer en fænomenologisk metode, og derved en induktiv tilgang i analysestrategien, da en induktiv tilgang kendetegnes ved at sociale fænomener anskues ud fra informantens synsvinkel, med detaljerede og fyldige beskrivelser der er loyale overfor informanternes udtalelser (ibid.). Samtidig erkender jeg min forståelse og går ikke til feltet med epoché og fænomenologiske reduktion, som fænomenologien i sin rene form efterspørger. Derfor bliver dataanalysen abduktivt præget, med et samspil mellem teori og empiri. Abduktionen ligger imellem induktion og deduktion, og fremhæver det dialektiske forhold mellem data og teori (Thagaard, 2004:181; 184). Induktionen fremkommer i mine dataindsamling og den første bearbejdning heraf, der er beskrivende og meningskondenserende. Deduktionen fremkommer når fortolkning fremtræder og når kvalitative analyser teorirelateres (Olsen, 2003:83). Dette dog uden en skarp opdeling mellem induktion og deduktion, da fortolkning og meningsafklaring også blev foretaget under udførslen af interviewene.

Igennem hele analysen, fremkommer et samspil mellem de udførte interviews og den teori jeg har udvalgt, samt det helhedssyn jeg betragter problemstillingen ud fra. Dette samspil mellem teori og data er netop abduktionens essens (Thagaard, 2004:181-184), og kan medvirke til at indfange kompleksiteten i, at forblive stoffri. Vekselvirkning mellem teori og data er i overensstemmelse med at få belyst helhederne og dele, der vægtes i hermeneutikken, der ligeledes argumenterer for en vekselvirkning mellem induktion og deduktion(Jørgensen, 2008:237). Jeg har valgt abduktion idet faren ved en udelukkende deduktiv tilgang kan være, at teorien ville blive så styrende for mine fund, at der opstod en blindhed for væsentlige faktorer, der påvirker stoffriheden, hvorimod faren ved en udelukkende induktiv tilgang ville være en manglende sammenfatning af vigtige faktorer og sammenhænge af disse som påvirker stoffriheden (Guldager, 2011:23).

Rent praktisk har jeg anvendt, hvad Kvale benævner for de tre fortolkningsniveauer, hvilket analytisk kan hjælpe med at afdække udsagn, der rummer meget information. Disse fortolkningsniveauer benævner han *selvforståelse, kritisk common sense forståelse* og *teoretisk forståelse* (Kvale, 1997:210). Selve processen i min databearbejdning er derfor opdelt i disse tre niveauer, som beskrives nedenstående.

# 4.2.2 Selvforståelseniveauet - meningskondensering

I *selvforståelsesniveauet* beskrives informantens egen selvforståelse og formuleres som en sammenfatning af disse udsagn, således som intervieweren har forstået disse. Kvale beskriver, en metode til dette er meningskondensering (Kvale, 1997:210-213). For at udføre meningskondensering, har jeg taget afsæt i Kvale og Giorgi’s[[7]](#footnote-7) beskrivelser heraf.

Ifølge Kvale kan meningskondenseringen anvendes til, at analysere omfattende og komplekse interviewtekster, ved at se efter naturlige betydningsenheder og udlægge disse hovedtemaer. Lange udsagn sammenfattes til kortere formuleringer, hvor hovedbetydningen beskrives med få ord (ibid:190-194). Meningskondenseringen er en empirisk fænomenologisk analyse, og Giorgi beskriver anvendelse af fænomenologisk videnskabelig reduktion, hvilket indebærer en følsomhed overfor fænomenet, der undersøges (Giorgi, 2009:137). Jeg overholder, som tidligere diskuteret, ikke denne fænomenologiske videnskabelige reduktion, men jeg har i meningskondenseringen bevidst tilsidesat teoretiske perspektiver og forsøgt at være så åben og følsom overfor informanternes beretninger som muligt, i bestræbelserne på at opnå en mest mulig informantloyal beskrivelse, og udlægning heraf.

Meningskondenseringen omfatter fem trin (Kvale, 1997:192). I det følgende beskrives, hvorledes jeg har anvendt disse.

Det første trin består af en gennemlæsning af hele interviewet, for at få en fornemmelse af helheden (ibid). Giorgi beskriver at det intentionelle subjekt påvirkes af omgivelserne, hvorfor helheden må medtænkes (Giorgi, 2009:135). Interviewene blev gennemlæst for fornemmelsen af denne helhed, havende in mente at stoffriheden er en kompleks størrelse, der influeres af mange faktorer.

I det andet trin af meningskondenseringen bestemmer forskeren de naturlige betydningsenheder, som interviewpersonen har udtrykt disse (Kvale, 1997:192). Giorgi beskriver, at for at kunne bevare det hollistiske i interviewene, da disse ofte er lange, er det nødvendigt at bryde dette ned i mindre dele, som han benævner betydningsenheder (Giorgi, 2009:129). Rent praktisk genlæste jeg interviewene en for en, og noterede hver gang, der opstod et betydeligt skift i meningen, til beskrivelsen var opdelt i en række betydningsenheder (ibid:130). Giorigi påpeger, at der til dannelsen af disse betydningsenheder er en vis vilkårlighed, da disse er afhængende af forskeren, der danner disse, da forskellige forskere kunne danne forskellige betydningsenheder (ibid.). Her fremtræder altså, at på trods af, at jeg bestræber mig på at være informantloyal, selv er en aktiv del af undersøgelsen også i meningskondenseringen. Dog har jeg igennem hele meningskondenseringen bestræbt mig på, at være mest muligt åben, og lade mine fund udspringe fra interviewene og ikke fra mine forventninger. Det har været essentielt at jeg har kunnet føre de 2. ordens begreber jeg gennem denne meningskondensering udvinder, skulle kunne føres tilbage til 1. ordens begreber, og derved informanternes livsverden og oplevelser, som fænomenologien foreskriver (Zahavi, 2007:16ff.; Juul, 2012:88f.).

I den tredje del af meningskondenseringen beskrives de temaer, der er dominerende i de naturlige betydningsenheder på en enkel måde (Kvale, 1997:192). Resultatet reflekterer her en følsom beskrivelse af, hvorledes fænomenet stoffrihed og de påvirkende faktorer fremkommer i interviewene. Styrken ligger her ifølge Giorgi i beskrivelsen af fund, frem for teorier eller hypoteser (Giorgi, 2009:130f.).

I det fjerde trin stilles der ud fra undersøgelsens specifikke formål spørgsmål til betydningsenhederne (Kvale, 1997:192). Her gik jeg mere i dybden med at nærlæse om jeg havde fået opfanget alle de hæmmende og fremmende faktorer, der lå på de forskellige niveauer i helhedssynet. Giorgi påpeger at dette er vigtigt, at anvende dagligdagsord (Giorgi, 2009:137), hvilket jeg tilstræbte ved at holde meningskondenseringen i informanters eget sprog.

I det femte trin har jeg knyttet væsentlige temaer fra interviewet sammen i et deskriptivt udsagn (Kvale, 1997:192). Giorgi påpeger, at selv om denne procedure opdeler meningskondensering i betydningsenheder, skal man være opmærksom på, at der ikke eksisterer en streng opdeling mellem disse (Giorgi, 2009:134). Trods min analyse opdeles i de temaer fremkommet i meningskondenseringen, er dette ikke en statisk opdeling, idet jeg netop søger en beskrivelse af komplekse sammenhænge. Metoden har ved sin fænomenologiske og induktive metode, tilstræbt at få et mest muligt righoldigt indblik i informanternes livsverden, samt at være mest mulig tro mod det, informanterne har beskrevet. Temaerne udvundet gennem meningskondenseringen er rent beskrivende og danner basis for de to næste analyseniveauer.

# 4.2.3 Kritisk common sense niveau

Om *kritisk common sense* beskriver Kvale, at fortolkningen går videre end omformulering af informantens egen selvforståelse, men stadig ligger inden for en common sense-forståelse, og derved uden teori inddragelse. Fortolkeren forholder sig her kritisk til udsagnenes indhold, eller den informant der udtrykker det (Kvale, 1997:210-213). Denne kritisk common sense-forståelse, findes anvendelig, for at kunne forholde mig kritisk til, hvad der egentligt menes i interviewene og at vise kompleksiteten, men herudover også at påvise den sammenhæng, der er imellem niveauerne i helhedssynet. Sammenhængens betydning er i løbet af bearbejdning af analysen blevet tydelig, da det i en del tilfælde har været svært at påpege, at en faktor hører til på et niveau frem for et andet, eksempelvis om det hørte til på individuelt eller relationelt niveau.

*Kritisk common sense* bliver derved til den anden del af analysen, hvor hovedfundene fra meningskondenseringen beskrives, og danner baggrund for den videre teoretiske analyse og diskussionsdel.

# 4.2.4 Teoretisk forståelsesniveau

*I det teoretiske forståelsesniveau* anlægges en teoretisk ramme, til at fortolke betydningen af udsagnene, som overskriver informantens selvforståelse i meningskondenseringen og common sense-forståelsen (Kvale, 1997:210-213). Disse to danner basis for denne tredje del af analysen, som anvender teoretiske betragtninger og diskussioner, som virker frugtbare i at bibringe en ny forståelse og mening til problemfeltet. De temaer dette teoretiske blik rettes mod, er de hovedfund der er fremkommet gennem min meningskondensering, hvilket er en bestræbelse på, at kunne føre hele analysen og diskussion tilbage til informantinterviewene.

# 4.2.5 Sammenfatning af analysestrategi

Hensigten med analysen er på det første selvforståelsesniveau, at være tro mod informanternes beskrivelser og oplevelser af livet som stoffri ud fra en mere induktiv og fænomenologisk tilgang. Ud fra disse beskrivelser bevæger analysen sig over i en mere hermeneutisk og derved fortolkende tilgang, først i kritisk common sense niveauet, og herefter i det teoretiske forståelsesniveau. Thagaard beskriver at en vekselvirkning mellem at arbejde ud fra et mere overordnet perspektiv og af de enkelte enheder kan bidrage til en mere overordnet forståelse (Thagaard, 2004:154)

For at operationalisere og give rum for kompleksiteten i helhedssynet af stoffrihed, er analysen opdelt på individuelt-, relationelt-, institutionelt- og macroniveau. Under hvert af disse niveauer, er udvalgte temaer der er fremkommet gennem meningskondenseringen, præsenteret i hvert deres afsnit. Hvert af disse afsnit er opdelt i fire yderligere afsnit, som er meningskondensering, kritisk common sense, teoretisk analyse og diskussion af fund og en delkonklusion. Kritisk commonsense og det teoretiske diskussionsafsnit bygger på det foregående og underliggende niveau, hvorved sammenhængene fremhæves. Slutteligt i analysen optræder et sammenfattende diskussions og analyseafsnit.

## Kapitel 5.

## Kvalitetssikring af specialet

Dette metodekritiske afsnit består af to dele.

I det første afsnit forholder jeg mig til, hvorledes jeg synes min metode har fungeret, og hvorvidt jeg opfatter denne som tilstrækkelig dybdeborende.

I det andet afsnit anskuer jeg undersøgelsens kvalitet fra et bredere perspektiv. Da der indenfor den kvalitative forskning ikke er enighed om, hvorledes kvaliteten af det kvalitative interview sikres (Olsen, 2003:85), har jeg valgt at diskutere generaliserbarhed, realibilitet og validitet ud fra Kvales definitioner heraf. Herudover har jeg anskuet min metode ud fra Per Schultz Jørgensens betragtninger om kvalitetssikring af kvalitative analyser.

## 5.1 Min oplevelse af den praktiske kvalitetssikring

Som beskrevet under etiske overvejelser oplevede jeg under to interview følsomme reaktioner, der gjorde at jeg ikke spurgte mere ind til disse områder, men lod det være op til informanterne at berøre disse områder igen, hvis de magtede dette. Dette var fra min side et ønske om, ikke at gøre dem yderligere kede af det, men retrospektivt har dette kunne medføre, at jeg er gået glip af væsentlige beskrivelser. At håndtere disse følelsesudbrud udfordrede mig som interviewer, men jeg oplevede ikke, at dette forringede interviewene.

Dette speciale fokuserer på tiden som stoffri, og faktorer der påvirker denne. Derfor har jeg ikke spurgt direkte til årsagerne til misbruget og eksempelvis opvækstvilkår, men medtaget dette i det omfang, informanterne selv kom ind på dette. På trods af, at dette var et bevidst valg, kan der her gemme sig nogle faktorer, der påvirker stoffriheden, som derfor i opgaven ikke belyses. Flere af informanterne berørte dog disse emner af sig selv, hvilket de forklarede med, at de ofte blev spurgt hertil. Andre undslog sig for at snakke om dette, hvorfor jeg af respekt overfor dem, ikke følte at kunne spørge mere ind til emnet.

Ifølge Kvale er kvaliteten af de udførte interviews af afgørende betydning for analysen, verifikationen og den endelige afrapportering (Kvale, 2007:80f.). I bestræbelserne på at lave et solidt fundament for opgaven, forsøgte jeg i interviewsituationerne at efterleve de kvalitetskriterier der ifølge Kvale ligger til udførslen af et interview. Disse kvalitetskriterier indeholder bl.a. mest muligt righoldige, fyldige og relevante svar, en løbende afklaring og uddybning på svar undervejs i interviewet (Ibid.). Jeg har løbende i interviewet tilstræbt at få bekræftet min forståelse af et svar, ved eksempelvis at spørge: ”Når du siger sådan, mener du så således”? Og i bestræbelsen på at få mest muligt fyldige beskrivelser har jeg spurgt uddybende ind til besvarelser, som eksempelvis: ”Kan du fortælle lidt mere om hvordan du oplevede det” Kvale vægtlægger endvidere den fortolkning der foregår gennem et interview (ibid.). I interviewsituationerne oplevede jeg flere gange, at måtte spørge mere specifikt ind til emner, for at sikre mig at jeg havde forstået og fortolket disse korrekt. Disse afklarende spørgsmål oplevede jeg som værende nødvendige, for at fange den kompleksitet der lå i hver enkelt af de individuelle fortællinger. Jeg oplevede generelt, at informanterne bidrog med meget fyldigere, righoldige og levende beskrivelser, og jeg oplevede, at få et godt indblik i deres oplevelser af livet som stoffri. Jeg tilstræbte at lade dem tale mest muligt, og at spørge uddybende ind til oplevelser og erfaringer med relativt korte spørgsmål.

Et af mine egne kvalitetskriterier til dette speciale, har været at den skal kunne føres tilbage til mine informanter. Det var været vigtigt for mig, at de når de læser opgaven, vil kunne genkende de brede penselstrøg i analysen. Derfor kontaktede jeg, efter at have transkriberet interviewene informanterne pr. mail, og adspurgt om de ville gennemlæse og sige god for anvendelse af disse udskrifter. Jeg fik tilbagemelding fra tre, der efter gennemlæsning, godkendte den videre anvendelse heraf. De resterende tre informanter fik jeg ingen tilbagemelding fra, hvorfor jeg ikke yderligere kontaktede disse. Her skal dog nævnes, at de alle gav godkendelse til anvendelse af interviewet til specialet ved interviewtidspunktet. Muligheden for at komme med indvendinger har været til stede, og jeg kan desværre ikke gå længere i valideringen af dette. Herudover har jeg lovet alle mine informanter en kopi af det færdige speciale, hvilket jeg også mener, kan være en form for validering. Kvale påpeger, at intervieweren har et etisk ansvar for, at den viden der beskrives, er så verificeret som muligt (Kvale, 1997:117), hvilket jeg har tilstræbt.

Helhedssynet oplevede jeg som en frugtbar ramme at anvende til at indfange den kompleksitet, som ligger i stoffriheden. Dog var der undervejs i interviewene, en tendens til at de fremmende faktorer nemmere kom frem i lyset end de hæmmende. Dette kunne muligvis skyldes, at nogle af informanterne har været stoffri så længe, at disse hæmmende faktorer er trådt mere i baggrunden. Herudover har jeg interviewet mennesker, for hvem det er lykkedes at forblive stoffri, hvorved fokus i sagens natur bliver mere positivt.

## 5.2 Reliabilitet

Kvale beskriver, at reliabilitet vedrører konsistensen af undersøgelsesresultaterne, og at denne afspejles i forbindelse med interviewudførslen og transkriptionen (Kvale, 1997:231). Gennem hele processen har jeg tilstræbt, at være transparent i metodevalg og udførelsen heraf, så det er muligt for læseren at få en fornemmelse af overvejelser og ”kigge mig over skulderen” i udførsel af disse overvejelser. Reliabiliteten i analysen (ibid.), styrkes af at empiridata, der er fremkommet af interview, danner basis for både temadannelsen, og den videre teoretiske håndtering heraf. Hensigten er her, at mit fænomenologiske ståsted i informanternes oplevelser skal stå tydeligt, som dannede basis for den videre hermeneutiske fortolkning og analyse heraf.

Ved at jeg selv har transkripieret og meningskondenseret, er der ifølge Kvale en risiko for vilkårlig subjektivitet (ibid.; 163ff.; 231). Denne risiko eksisterer, da jeg ingen har haft at dele min fortolkning med, bortset fra de tre informanter der læste interviewudskrifterne igennem. Jeg mener dog også at det, at jeg selv har udført interview og efterfølgende foretage al databehandling, har bibragt mig et dybdekendskab til datamaterialet, som er kommet mig til gode, eksempelvis når der har været støj på diktafonen, og jeg ved at huske tilbage på stemningen bedre har kunnet høre og spore mig ind på, hvad der blev sagt.

## 5.3 Generaliserbarhed

I denne undersøgelse danner kvalitative interview med seks tidligere stofmisbrugere basis for mit empiriske datamateriale, hvorfor generalisering i en positivistisk forstand, hvor forudsigelser omkring hvorledes en tidligere stofmisbruger altid vil opføre sig, som kan generaliseres universelt ikke har været tilsigtet (Kvale, 1997:227), og ej heller ville kunne opfylde kriterierne herfor grundet den lille population anvendt til undersøgelse. Herudover er udvælgelse af informanterne foregået på en måde, der i positivistisk forstand ville kritiseres for at være for styret af mig og derved ikke sikret mod bias (ibid:228).

Derimod kan der set i af Kvale overvejes, hvorvidt der kunne være tale om analytisk generaliserbarhed, hvilket indebærer en vurdering af, i hvilken grad resultaterne fra denne undersøgelse kan være vejledende for, hvad der kan ske i en andre situation (ibid.). Formålet med denne undersøgelse er et indblik i en tidligere stofmisbrugers oplevelse at fremmende og hæmmende faktorer for stoffrihed. Dette medfører, at mine interviews er udtryk for deres erfaringer og oplevelser, som i sagens natur er meget subjektive. Jeg har dog i udarbejdelsen af analysen oplevet, at mange af de faktorer der er fremkommet, har været meget sammenfaldende, naturligvis med små individuelle variationer. På baggrund af dette, mener jeg at kunne pege på tendenser, der gør sig gældende som fremmende og hæmmende faktorer i livet som stoffri. Dette må dog ses i lyset af, at ingen af de udvalgte informanter er psykisk syge. Undersøgelsen udtaler sig derfor ikke om hæmmende og fremmende faktorer for stoffrihed, i tilfælde af psykisk sygdom. Herudover mener jeg ikke, at informanterne har været mindre belastede i deres liv som stofmisbruger, og at deres stoffrihed derfor ikke kan tilskrives et mindre alvorligt stofmisbrug end andre stofmisbrugere. Informanterne har i deres stofmisbrug oplevet kriminalitet og sociale problemstillinger som eksempelvis hjemløshed, hvilket gjorde, at de blev vurderet belastede nok til døgnbehandling.

## 5.4 Validitet

I kraft af at det kvalitative forskningsinterview netop er kvalitativt og ikke kvantitativt kritiseres dette af nogle, for ikke at være videnskabelig forskning. Kvale påpeger dog, at der ikke gives en enkelt generelt gældende definition af videnskabelighed, og at det kvalitative interview i høj grad kan have sin berettigelse indenfor menneskelig og socialvidenskab (Kvale, 2007:84f.).

Jeg mener at vurderingen af, hvilken forskning der er relevant, afhænger af hvilket felt der undersøges, og hvilken viden man er interesseret i at opnå. Da jeg ud i dette speciale undersøger hæmmende og fremmende faktorer for stoffrihed som oplevet og erfaret af den tidligere stofmisbruger, mener jeg at der er sammenhæng mellem min videnskabsteoretiske positionering og de metoder jeg anvender. Min åbne tilgang i interviewene og meningskondenseringen heraf, virker velegnet til at undersøge oplevelser og erfaringer, hvilken også ligger i den fænomenologiske tilgang. Den mere fortolkende tilgang i de efterfølgende dele af analysen, finder jeg funderet i min hermeneutiske tilgang. Ifølge Kvale afhænger validitet af, hvorvidt den anvendte metode undersøger det, den har til hensigt at undersøgelse, og forskerens håndværksmæssige kunnen og troværdighed (Kvale, 1997:233; 236). Ifølge Kvale ligger der i valideringen af den håndværksmæssige kunnen tre aspekter: *At kontrollere, at stille spørgsmål og teoretisere om den viden, man er fremkommet med* (ibid:236f.).

Når Kvale henviser til *at kontrollere*, uddyber han at forskeren klart skal formulere sit perspektiv på undersøgelsesemnet, anskue analysen kritisk og forsøge at modvirke ensidige og selektive fortolkninger (ibid.). Som tidligere beskrevet, har jeg formuleret min hensigt med undersøgelse af den tidligeres stofmisbrugers oplevelser ud fra en fænomenologisk- hermeneutisk tilgang. Årsagen til, at jeg valgte at anlægge et helhedssyn på problemfeltet var netop i bestræbelsen på, ikke at nå frem til ensidige fortolkninger, men forsøge at anskue et kompliceret problemfelt så nuanceret og favnende som muligt.

*At spørge i forholdet til validitet* er i Kvales optik at undersøgelsens formål og indhold går forud for, hvilken metode der anvendes (ibid:238). I undersøgelsen har jeg først præciseret hvad jeg ønskede at undersøge, for derefter at vælge den egnede metode.

Som det sidste aspekt påpeger Kvale nødvendigheden *at teoretisere* for at validere. Afgørelsen af, om metoden undersøger det, den har til formål at undersøge, indebærer at teoretisk betragte dette problemfelt, der undersøges (ibid:239). Også Jørgensen vægter denne teorikobling, da han beskriver, at gyldigheden i en kvalitativ analyse, skabes ved at være loyal mod beskrivelsen, og forankre denne teoretisk (Jørgensen, 1989:27ff.). Ved at fastholde min loyalitet mod informantbeskrivelserne, og anvendt dette som grundlaget jeg efterfølgende har teorirelateret, har jeg tilstræbt at opfylde dette kvalitetskriterium.

Jørgensen, der taler ud fra et fænomenologisk perspektiv, beskriver at intersubjektivitet er et vigtigt aspekt i diskussionen om gyldigheden af kvalitativ forskning. Ved intersubjektivitet mener han, at der sikres, at beskrivelsen i interviewet bliver rigtigt forstået og dækkende, så interviewer og informant gensidigt forstår hinanden og at en uddybning af yderligere meningsforhold sættes i gang(ibid:30f.). I forhold til denne undersøgelse fremstår denne intersubjektivitet af stor relevans, for hvis jeg ikke forstår hvad informanterne fortæller mig, bliver hele grundlaget for undersøgelsen meget løst, da dette er fundamentet for databearbejdningen og derved analysen. Her mener jeg at kvaliteten af interviewmetoden står sin prøve. Det at jeg undervejs i interviewene anvendte uddybende og afklarende spørgsmål, mener jeg, har styrket min forståelse af deres beskrivelser. Herudover har disse interview været righoldige nok, til at kunne danne basis for den videre analyse.

## Kapitel 6.

## Præsentation af informanter

Nedenstående er en præsentation af informanterne, som af hensyn til anonymitet er lavet kort og præcist.

*Informant 1* er en mand på 40 år, som har haft en stofkarriere på 14 år, startende med hash som 12-årig og eskaleret til hårdere stoffer som 16-årig. Stofferne der blev indtaget, var i høj grad blandingsmisbrug med bl.a. heroin og kokain. Dette misbrug blev finansieret ved kriminalitet, som han har afsonet flere domme for. På interviewtidspunktet har han været stoffri i 10 år og har to behandlingsforløb bag sig, før det lykkedes at blive stoffri. Han arbejder nu med tidligere kriminelle og tidligere stofmisbrugere.

*Informant 2* er en kvinde i starten af 50’erne der havde et blandingsmisbrug af bl.a. stesolid og forskellige morfinlignende stoffer. Hun er førtidspensionist pga. en arbejdsskade, men aktiv i diverse bestyrelser, og arbejder på frivillig basis med stofmisbrugere. Stoffriheden har på tidspunktet for interviewet varet ved i 10 mdr.

*Informant 3* er en mand på 38 år med en misbrugshistorik, der startede i 14-års alderen med at eksperimentere med stoffer. Dette førte gradvist til et dagligt blandingsmisbrug fortrinsvis af hash og kokain. Misbruget blev fortrinsvis finansieret ved kriminalitet, og fortsatte frem til den første døgnbehandling i en alder af 29 år, hvorefter han har været stoffri næsten 10 år. Efter opnået stoffrihed har han gennemført en akademisk uddannelse. Han er i dag forsker, og arbejder med stofmisbrugere og hjemløse.

*Informant 4* er en kvinde midt i 50-erne, som startede med at eksperimentere med hash som helt ung, og som 20-årig blev introduceret til heroin af en kæreste. Dette blev til 24 år på heroin, og et blandingsmisbrug ved siden. Efter at have levet på gaden en del år, kom hun i døgnbehandling for første gang, og blev herefter stoffri. Arbejder for nuværende med både aktive og tidligere stofmisbrugere. Hun har været stoffri i 13 år.

*Informant 5* er en 39-årig mand, der har været stoffri i 15 år. Misbruget varede fra 13-årig til 23-årig, startende med hash og svampe og eskalerende til heroin som 17-årig. Stofmisbruget blev hovedsageligt finansieret af kriminalitet. Han blev stoffri efter 1. døgnbehandling. Efterfølgende gennemførte han en videregående uddannelse, og er i dag selvstændig og dyrker idræt på højt niveau.

*Informant 6* er en 44-årig kvinde, der debuterede som 12-årig med at ryge hash, hvilket udviklede sig til indtagelse af kokain og heroin. Livet under misbruget blev i høj grad præget af, at hun havde fire børn, hvoraf de to yngste til sidst blev fjernet, men som hun nu har fået tilbage. Hun blev stoffri efter første gang i døgnbehandling, og er i dag studerende. Hun har på interviewtidspunktet været stoffri i 19 måneder.

## Kapitel 7.

## Analyse

## 7.1 Indledning til analysen.

Jf. problemformuleringen undersøger dette speciale, hvilke faktorer en tidligere stofmisbruger tillægger betydning, i at forblive stoffri efter endt behandling. For at undersøge hvilke faktorer der fremmer og hæmmer denne stoffrihed anskues denne problemformulering ud fra et helhedssyn. Analysen er opdelt i de fire niveauer, der fremstår i dette helhedssyn, individuelt,relationelt, institutionelt og macro- niveau.

Under hvert af disse niveauer fremstår de hovedtemaer, der er fremkommet gennem meningskondenseringen. Disse afsnit er navngivet efter det tema, dette omhandler. Under hvert af disse temaer præsenteres først meningskondenseringen, herefter kritisk common-sense og slutteligt teoretisk analyse af dette selvsamme tema. Et enkelt tema *stoffer som gammel kærlighed* præsenteres indledende på individuelt niveau udelukkende på et meningskondenseringsniveau. Ellers præsenteres og behandles de resterende temaer ud fra ovenstående metode.

Under hvert niveau fra helhedssynet, individuelt, relationelt, institutionelt og macro, fremstår en kort delkonklusion. Efter disse fire niveauer er beskrevet og analyseret for hovedfund, foretages sluttelig en sammenfattende analyse og diskussion.

Før analysen præsenteres kort de teoretikere, jeg inddrager i den teoretiske del af analysen.

## 7.2 præsentation af teoretikere inddraget i analysen

### Aaron Antonowsky

Professor i medicinsk sociologi Aaron Antonowsky har i sit forfatterskab beskæftiget sig indgående med, hvorledes nogle mennesker overkommer store stressbelastninger. Han har forfatter den salutogenetiske orientering, som beskriver, at disse stressfaktorer fører til en spændingstilstand, den enkelte må håndtere (Antonovsky, 2000:9;12). Til at bekæmpe disse stressfaktorer anvendes de generelle modstandsressourcer, der har den fælles egenskab, at de kan sætte stressfaktorerne i en meningsfyldt sammenhæng. Denne sammenhæng benævnes *Oplevelse af sammenhæng* (herefter OAS)[[8]](#footnote-8), og er et essentielt begreb hos Antonovsky (ibid:12f.). OAS opdeles i tre komponenter *begribelighed, håndterbarhed* og *meningsfuldhed,* og mennesker kan afhængende af disse have en stærk eller svag OAS (ibid:15;34-37).

*Begribelighed* beskriver i hvilken udstrækning, man forstår de stimuli man konfronteres med, enten i det ydre eller indre miljø som sammenhængende og begribelige. At kunne forvente eller kunne sætte disse stimuli i en sammenhæng, forstå og forklare disse kendetegner en stærk begribelighed (ibid:34f.).

*Håndterbarhed* dækker over i hvilken udtrækning man oplever, at have ressourcer til sin rådighed, til at kunne håndtere de stimuli man udsættes for. Ressourcer kan her dække over egne ressourcer, eller ressourcer der kontrolleres af et menneske i sin nærhed som man har tillid til. Det væsentlige er her, at man ikke føler sig som et offer, men føler at man er i stand til at håndtere ting, når de forekommer (ibid:35f.).

*Meningsfuldhed* dækker over oplevelse af mening både af følelsesmæssig og kognitiv karakter. Oplevelsen af at være engageret i særlige områder, hvortil der ligger et motivationselement (ibid:35ff.).

Antonovsky’s OAS begreb findes velegnet, for at kunne forklare, hvorledes informanterne kan mestre stoffriheden. Han bevæger sig derved mest på et individuelt niveau, men også aspekter omkring hvorledes samfundet og relationer påvirker den enkeltes OAS er medtaget.

### Helen Ebaugh

Den amerikanske sociolog Helen Ebaugh har empirisk undersøgt processen ”role-exit”. Hun har ud fra en grounded theory tilgang og livshistoriemetode udført 185 interviews af eks’er, hvilket strækker sig fra tidligere nonner til tidligere alkoholikere (Ebaugh, 1988:25; 30-35).

Ebaugh har ud fra sit empiriske materiale beskrevet processerne der karakteriserer ”role-exiting”. Dette er opdel i *first doubts, seeking alternatives, the turning points* og *creating the Ex-role.* Disse faser er flydende, og går ind over hinandens domæner, men afhænger af hinanden, og påvirker processen af, at blive til en ”role-exiting” (ibid:40-181). Da fokus i dette speciale ligger på, de tidligere stofmisbrugeres oplevelser af stoffrihed, går jeg ikke slavisk igennem denne proces af, at blive en eks, men anvender Ebaugh’s betragtninger i det omfang, det har relevans i forhold til, hvad der igennem meningskondenseringen, er fremkommet. Den hovedsagelige anvendelse bliver derfor fra fasen *creating the ex-role*, dog med bidrag fra nogle af de andre faser, da der her ligger frugtbare teoretiske overvejelser for min undersøgelse (ibid:40-181).

### Howard Becker

Den amerikanske sociolog Howard S. Becker beskriver afvigelse og den sociale proces, der stempler en person som afviger, og de konsekvenser dette har for den enkeltes identiet. Hans teori har vist sig anvendelig i dette speciale, da gruppen af tidligere stofmisbrugere har fjernet sig fra denne afvigerrolle, men til en hvis grad stadig påvirkes af fortiden. Herudover virker Beckers tanker om samfundets anvendelse af normer og sanktioner, og derved en optik på afvigelse som samfundsskabt, relevant for mit problemfelt (Becker, 2005:23-30; 177).

### Erving Goffman

Den canadiske sociolog Erving Goffman anvendes i dette speciale, med udpluk fra bogen ”Stigma” og ” Vore rollespil i hverdagen”. Dette drejer sig om tankerne om ”Backstage og frontstage” (Goffman, 1992), og beskrivelserne omkring identitet og stigmatisering (Goffman, 1975). Goffman var af den opfattelse, at det var den sociale samhandel, der skulle studeres, og var stærkt inspireret af symbolsk interaktionisme og Chicagoskolen, og derved af microsociologien (Jacobsen og Kristiansen, 2002:26).

## Kapitel 8.

## Faktorer der fremmer og hæmmer stoffrihed på individuelt niveau.

## 8.1 Stoffer som gammel kærlighed - meningskondensering

”*De første 10 år var fantastiske, virkelig, jeg elskede det.(…)Og jeg har det, som om det er en gammel kærlighed. Det rammer mig næsten lige så stærkt, som de kærester jeg har haft. De ligger også et særligt sted i mit hjerte (..)Også fordi jeg følte mig røvrendt af de lortestoffer, fordi jeg gjorde alt. Og de tog bare alt fra mig. Men de sidste 14 år, da blev det bare sværere og sværere og de sidste 5 år, der boede jeg på gaden og på herberg*.” (Informant 4).

At huske stofferne med en form for savn, gør sig gældende for flere af informanterne, da disse beskriver også at have haft mange gode oplevelser i deres liv med stoffer. De beskriver, hvor fantastisk det er at tage heroin og kokain, samt befrielsen i at være ansvarsløs og slippe tøjlerne.

Nogle af informanterne berører flygtigt, hvordan stofferne hjalp dem til at lukke af for ubehagelige oplevelser i opvæksten, såsom misbrug og vold.

*”Fordi jeg er jo ikke blevet stofmisbruger, fordi at jeg ville det. Det var jo fordi, at der var noget, jeg ikke kunne holde ud. Altså og det var jo mine ydre omgivelser, der gjorde at mit liv ikke var til at holde ud”* (Informant 6).

De informanter der fortalte om en barsk opvækst, gik dog ikke nærmere ind i beskrivelser heraf.

Fælles for dem alle er, at de på et tidspunkt indså, at deres liv ikke kunne fortsætte på denne måde, da livet på stoffer også var hårdt, stressende og ydmygende. De beskriver alle, at have nået deres bund, hvilket motiveres af, at de ser vennerne dø, eller af moralske kvaler omkring måden de levede på. Håbet om stoffrihed fremkommer, og de gennemgår alle døgnbehandling.

På trods af at døgnbehandlingen beskrives at være hård at komme igennem, er den generelle oplevelse, at det ikke var selve afvænningen, der var den sværeste men selve tiden efter.

*”Altså det har sgu været nemt nok at blive clean. Det har sgu været sværere at forholde sig clean,(…) det er sgu det der har været sværeste.”* (Informant 5).

# 8.2.1 Tomrum efter behandling- meningskondensering

De mange år i stofmisbrug, beskriver informanterne som en oplevelse af, at have bedøvet sig væk fra virkeligheden.

*” (…)jeg har jo været langtidsvæk fra virkeligheden ikke?”* (Informant 6).

Flere af beskrivelserne vidner om, at stofferne i høj grad har sløret for, hvordan virkeligheden egentlig så ud.

*”men så på et tidspunkt, der boede jeg på et botilbud, som var for Københavns kommunes mest belastede misbrugere, og jeg blev meget indigneret over ”mest belastede”. Det ramte mig virkelig. Sådan havde jeg ikke set det. Og jeg tror, jeg var ramt af det, som et menneske kan. At når livet er for voldsomt, og der sker for voldsomme ting, så kan vi gribe ned i lommen, og så har vi en lille pose guldstøv, vi kan tage rundt om. Og det havde jeg gjort, jeg havde bare gjort det så meget, så det spærrede for min virkelighed.”* (Informant 4).

Fem ud af seks informanter beskriver, hvorledes stofferne udgjorde deres flugt fra virkeligheden og var måden hvorpå, de håndterede svære ting og følelser. At blive stoffri, beskrives som en barsk opvågning.

*”Noget af det der var hårdest mand, det var at vågne op fra det der… at vågne op følelsesmæssigt. Det er ligesom at få sådan et godstog i hovedet der, du ved. Ja det var. Jeg kan bare huske at jeg var rystet mand. Alle de der følelser, jeg ikke havde gennemlevet i ti år, de kom jo lige pludselig mand.”* (Informant 5).

Ubearbejdede oplevelser, som de nu skal forholde sig til kommer frem, hvilket er gennemgående i informanternes fortællinger. Konfrontationen med den virkelige verden opleves som skræmmende, og informanterne reagerede på hver deres måde, på bagagen de havde med sig. Som denne kvinde, der har været stofmisbruger i 24 år, beskriver:

*”Det jeg oplevede det var. At i to år, tre, fire år. For det første fik jeg sådan noget angst….Jeg led også rigtigt meget af, jeg kunne ikke sætte mig ned og være stille. Jeg larmede hele tiden. Fordi når jeg var stille, så begyndte tårerne bare at løbe mig ned af kinderne (…) jeg kunne bare slet ikke se meningen med noget. Jeg kunne slet ikke mærke, at jeg var i livet. Jeg var så hver en krumme i min krop var ulykkelig ”.* (Informant 4).

At være i et sort hul beskrives af flertallet af informanterne. Livet som i mange år har været bedøvet væk, vender tilbage for fuld kraft. En kraft der af informanterne beskrives som et kæmpe bjerg, de skal kæmpe sig over i vejen tilbage til livet.

Usikkerheden i ikke at vide hvordan det hele kommer til at gå, kontra den tryghed der ligger i den kendte verden med stoffer, beskrives som angstprovokerende, og en hæmmende faktor for stoffriheden.

Håbet om livet efter døgnbehandlingen, og de forventningen informanterne havde til deres egen formåen, virker i en vis udstrækning også hæmmende på stoffriheden, da den medfører et pres på informanterne.

*”Jeg var voldsomt stresset. Ja fordi jeg havde pludselig en masse forventninger til mig selv. Hm og jeg kunne ikke. Jeg kunne simpelthen ikke (…) Jeg kunne ikke engang finde ud af at gå ned og handle. Det var… pludselig skulle jeg livet med nogle helt andre briller på ”* (Informant 2).

Der tegner sig altså et billede af en meget vanskellig tid efter behandlingen, en tid præget af rodløshed, angst og magtesløshed over, hvad man skal stille op med et liv, som ligger i ruiner. Flere af informanterne beskriver, at det er som at være i et tomrum, hvor de igen skal lære at leve og tage ansvar for sit liv, et ansvar de under stofmisbruget fuldstændigt har fralagt sig.

Denne svære periode efter behandlingen beskrives af flere af informanterne som værende grænsende til et tilbagefald. Den entydige forklaring på, at de har kunnet holde sig stoffri, også i denne svære periode, er at de har truffet et valg om stoffrihed.

# 8.2.2 Tomrum efter behandlingen – kritisk common sense

Tiden efter behandlingen fremstår som en meget vanskellig tid, der i sætter stoffriheden på prøve. Informanterne beretter om, at være handlingslammede, da de har forladt det kendte miljø som stofmisbruger, og den tryghed de oplever der ligger heri. En verden der dog også har fjernet dem fra den virkelige verden, som de konfronteres med efter behandlingen, og som i høj grad ryster dem. Dette må antages at medføre en rodløshed for den enkelte, om hvilken person de nu er, og hvorledes de skal navigere i en verden, de i mange år har bedøvet sig væk fra.

Tomrummet kunne også tolkes, som et udtryk for, at de i deres liv som stofmisbruger har været så konstant stressede, at de ikke har været i kontakt med deres egne følelser. Oplevelsen af tomrum forstærkes af, at alle disse følelser kommer væltende frem igen, hvor det ikke at kunne sidde stille uden at græde, kan tyde på, at fravær af det høje stressniveau, der i stofmiljøet udspiller sig, i sig selv kan være ganske udfordrende for stoffriheden.

# 8.2.3 Tomrum efter behandling – teoretisk analyse og diskussion

Tomrummet informanterne oplever efter behandlingen, er en reaktion Ebaugh har påvist, at mennesker på et tidspunkt i ”role exit” i langt de fleste tilfælde oplever. Følelsen af at befinde sig i et vakuum, hvor angst, usikkerhed og en følelse af ikke at høre til manifesterer sig. Denne følelse af vakuum har en varierende længde fra få uger til flere år (Ebaugh, 1988:143ff.). At informanterne oplever at have været væk fra en virkelighed, de efter behandlingen konfronteres med, kan ifølge Ebaugh forklares i, at der i den tidligere rolle som stofmisbruger lå en tryghed, da dette var den verden, de kendte til og kunne navigere i, mens den nye rolle som stoffri er præget af usikkerhed (ibid.). En usikkerhed der i interviewene, også beskrives som det forventningspres, de har til sig selv om deres formåen i det nye liv, og det at skulle lære at kende livet igen med nye briller. Ifølge Ebaugh præges Vakuum-følelsen af et kærligt tilbageblik til den tidligere rolle, med den tryghedsfølelse der lå heri (ibid.), som i høj grad også blev beskrevet af mine informanter. De har taget et valg om stoffrihed, som de holder fast i, men savner ansvarsløsheden der lå i tiden med stofmisbruget, hvilket står i kontrast til, at skulle se det hele i øjnene som stoffri.

For informanterne har dette tomrum efter behandlingen repræsenteret en periode, hvor evnen til at mestre stoffriheden særligt blev sat på prøve. Ifølge Ebaugh opleves følelsen af vakuum netop, fordi mange af menneskets rodfæstede aspekter af den sociale og selv-identitet fjernes fra en, hvilket bibringer en følelse af angst og rodløshed (ibid.). I lyset af dette må antages, at tomrummet i høj grad opstår for informanterne, da de mister følelse af, hvem de selv er i en verden, de har været væk fra i mange år og på ny må definere, hvem de selv er. Tomrummet præges altså af, at have opgivet det kendte og trygge miljø, og processen med at lære sig selv at kende igen, som en stoffri person, og ikke længere som stofmisbruger. Ebaugh beskriver, at det at fjerne sig fra en rolle og at træde ind i en ny er meget følsomt, da dette medfører nogle psykologiske og sociale processer, der kan være smertefulde (ibid:149f.), hvilket kunne forklare oplevelsen af tomrum, informanterne beskriver. Det egentlige dilemma beskrives at være det misforhold og den spænding, der er i imellem definitionen af en selv og de sociale forventninger, hvor informanten forsøger at minimere indflydelse fra den tidligere rolle (ibid.).

## 8.3.1 At mestre sit liv som stoffri - meningskondensering

Et vanskelligt aspekter ved at forblive stoffri beskrives som, at miste metoden, hvorpå livet håndteres.

*”For mig var det et værktøj til at håndtere et liv, jeg havde rigtigt svært ved at håndtere… Og så lige pludselig så skulle det værktøj, som jeg havde brugt til at håndtere glæde, vrede, sorg, frustration, alle mulige ting, det blev lige pludselig taget fra mig. Og det var det eneste værktøj, jeg havde som det primært store stykke værktøj (…) Så der stod jeg jo med det dilemma, at jeg ikke havde nogle værktøjer og så havde skippet mit største stykke værktøj. Det var jo.. det var f… svært.”* (Informant 5).

At stofferne i høj grad har været informanternes måde, at håndtere følelser og diverse problemstillinger i livet på, medvirkede til at den ”nemme” løsning med at ty til stofferne, virkede fristende. Tre af informanterne beskriver, hvorledes der i dem ligger nogle autopiloter, der trækker imod stofferne særligt i livets svære situationer. Tanker der kan opstå selv efter mange års stoffrihed.

De beskriver alle at årsagen til, at de kan holde sig fra igen at tage stoffer er, at de har truffet et valg om stoffrihed. Et valg, flere af informanterne ikke var bevidste om de havde under deres stofmisbrug.

*”Men det er ikke et valg, jeg vidste, da jeg var skæv. Da vidste jeg jo ikke, at jeg havde et valg. Der var det det eneste, der talte, det var de der stoffer der. Men nu hvor jeg er clean, så ved jeg jo, at jeg har et valg”* (Informant 6).

Alle informanterne beskriver at have lært nogle metoder og modtaget terapi, der gør dem i stand til at håndtere disse følelser og problemstillinger på en anden måde end tidligere, hvor løsningen oftest var stofferne. Metoderne og terapi der er modtaget i behandlingen eller efterfølgende såsom et kursus i positiv psykologi. Tre af informanterne beretter om nødvendigheden af yderligere terapi efter behandlingen. Disse metoder og at få terapi beskrives som helt essentielle i, at de har kunnet forblive stoffrie.

*”ja, for det var f… scary shit at blive clean altså, det synes jeg sgu. Det var.. men altså noget af det som jeg synes var, altså jeg fik nogle værktøjer med mig der fra minesotabehandlingen der”* (Informant 5)*.*

Hvilke terapiformer eller metode der er anvendt til de enkelte informanter, beskrives som værende meget forskellige. Informanterne vægter dog ikke hvilken metode der bruges, men at den enkelte har været anvendeligt og brugbart. Som en informant udtaler:

 *” det er egentlig ikke så meget med, hvad for en metode man bruger, men at det egentlig kommer fra mennesket selv”* (Informant 1).

Dog påpeger informanterne vigtigheden af resten af deres liv, at huske hvad de har lært og fortsat anvende de individuelle metoder, der virker for dem. Alle seks informanter peger på vigtigheden af en fortsat er bevidsthed afhængigheden, der ligger til dem, og som de resten af deres liv, må håndtere.

*”det at erkende at man har den underhund, og erkende at den, med mindre den virkelig bliver fordret med den nødvendige hjælp, vil være den dominerende i din krop. Det er det behandlingsforløbet er med til at lære dig. Og det er det, som folk som er i suppedasen nu, de overhoved ikke er klar over”*(Interview 3).

At turde mærke sig selv og sine følelser og ikke længere flygte gennem stofferne, beskrives som værende essentielt. At være i kontakt med sig selv betones også i, at alle seks informanter beskriver vigtigheden af, at de må bibeholde stoffriheden for deres egen skyld.

*”Jeg har, helt tilbage til dengang jeg blev clean, der fandt jeg ud af at det er et inside job. Altså det sker inde i mig. Uanset om en fucking sagsbehandler bakker mig op, eller min familie skider mig et stykke eller..”* (Informant 5).

I at fastholde stoffriheden for deres egen skyld, beskrives opgaven i, at ”tage den på sig” og derved tage ansvar for sit eget liv igen, et ansvar de tidligere fuldstændigt havde fralagt sig.

*”Og det var jo mega scary dengang jeg fandt ud af det, fordi hele ansvaret lå hos mig selv mand. Det var mega skræmmende, og bare tænke fuck mand. Hele lortet ligger hos mig. Men så da der var gået nogle år, faktisk eller, det var jo selvfølgelig en proces og sådan noget, så fandt jeg jo ud af, at der var jo vildt meget frihed i det. Fordi jeg behøvedes ikke at ligge min lykke over til andre mennesker. Jeg kunne lige pludselig selv afgøre, hey, hvad er det du vil med dit liv”* (informant 5).

En tydelig tendens er, at alle informanterne tog ansvar for livet på stoffer, og nu tager de ansvar for at vælge et liv uden stoffer. Ingen af informanterne giver tidligere oplevelser og traumer i deres liv skylden for, at de er blevet stofmisbrugere. Ansvaret for at have været stofmisbruger, tager de alle seks entydigt på sig.

Alle informanterne fortæller om, at holde stædigt fast i sit valg om stoffrihed. De beskriver at kæmpe en kamp for at komme tilbage i livet igen, og på interviewtidspunktet er 4 af informanterne i arbejde, en er i uddannelse og en er førtidspensioneret pga. en arbejdsskade. Beskrivelser af at have en indre drivkraft og stædighed for at komme tilbage til livet og få styr på det, er gennemgående, og alle seks beretter om at have et liv, de på nuværende tidspunkt er meget lykkelige og taknemmelige for. En oplevelse af lykke, som de ikke tidligere troede var mulig at opnå, og som ikke kan sammenlignes med, hvad beskrives som, de ”pseudoglæder” stofferne bibringer.

Den afgørende forskel beskrives i, at informanterne nu kan se meningen med deres liv. Dette behov for mening i det nye liv som stoffri, ekspliciteres af alle informanterne. At have noget at skulle stå op til, og at have noget at ligge sin passion i, beskrives som en meget væsentlig faktor i at kunne forblive stoffri.

*”Altså det der er vigtigst, jamen det er, at der er indhold i livet ikke? Altså i tilværelsen ikke? Hvis der ingenting er, så kan man bare lige så godt være skæv ikke?”*(Informant 6).

At fylde sit liv med noget meningsfyldt, beskrives som at sætte noget andet i stedet for stofferne. Informanterne beskriver hver især, at have fundet ud af hvad der er det gode liv for dem. En går ud over sit arbejde meget op i forskning, en er indtrådt i diverse bestyrelser, en er idrætsudøver på højt plan, ved siden af arbejdet som selvstændig, en er i uddannelse og resterende arbejder med både aktive og tidligere stofmisbrugere, som for dem repræsenterer et arbejde, der er meget meningsfuldt.

Alle informanterne beretter om at være heldigere stillet end så mange andre stofmisbrugere, da de er i besiddelse af forskellige ressourcer, som i deres optik har hjulpet dem til at forblive stoffrie. Disse ressourcer, der fremhæves er intelligens, social såvel som boglig, stædighed, et indre anker, at have mere med fra opvæksten, gode evner til at formulere sig samt fravær af psykisk sygdom.

*”Jeg var sgu hårdt ramt der på en eller anden måde. Men jeg havde, jeg havde sgu fået nogle ting med mig på en eller anden måde i mit liv der bare sådan generelt, så jeg kunne godt se, at jeg havde det sgu nemmere end nogle af de andre altså. Det havde jeg sgu. Og jeg tror ikke altid lige, at det er en fordel at være intelligent, men på nogle områder er det måske meget godt ikke at være den langsomste knallert på havnen ikke?”* (Informant 5).

Følelsen af at af de heldige få stoffrie, forstærkes af bevidstheden om, hvor mange af informanternes tidligere venner der ikke længere er i live, og de mange tilbagefald, de oplevede da de selv var i behandling.

# 8.3.2 At mestre livet som stoffri – kritisk common sense

At modtage terapi og at anvende de metoder der er lært, beskrives som en nødvendighed for, at kunne mestre tilværelsen som stoffri, da stofferne ikke længere kan anvendes som redskab.

Informanterne har formået at holde fast i livet som stoffri, hvilket må ses i sammenhæng med, at de oplever stor mening i deres liv, og er lykkelige for det liv, de nu har fået. Hver især har de formået at bygge dette liv igen, med en vilje og stædighed om at dette nye liv skal lykkedes, da de har taget et valg om stoffrihed. At de alle i høj grad tager ansvar for deres liv som stoffri, er et gennemgående træk. Informanterne begrunder muligheden for at tage dette valg med, at de er heldigere stillede end de stofmisbrugere, der stadig er på stoffer. Man kan overveje hvorvidt disse seks informanter er særligt ressourcestærke og det har været medvirkende til, at de har kunnet forblive stoffri, eller om det er et udtryk for, at de har været bedre til at håndtere deres nye situation. Ingen af de seks informanter har en psykisk sygdom, hvilket må antages at give dem bedre muligheder for stoffrihed, end hvis dette var tilfældet. Herudover kan jeg dog ikke antage, at disse seks nødvendigvis har haft lettere ved stoffriheden, da de overvejende også har haft et omsiggribende misbrug med voldsom påvirkning af deres liv. Det kan overvejes, om disse beskrivelser af at være heldigere fremstår retrospektivt, i en sammenligning med nogle, der stadig har problemerne.

# 8.3.3 At mestre livet som stoffri – teoretisk analyse og diskussion

Informanterne beskriver alle at have truffet et valg om stoffrihed som de stædigt holder fast i, også når livet bliver svært. De kan altså i Antonovskys optik se meningen med, at skulle forblive stoffrie, hvilket gør, at de er i stand til at tage kampen op, da livet som stoffri står som den klare intention, hvilket giver dem motivationen for at kæmpe herfor (Antonovsky, 2000:35ff.). Ifølge Antonovsky er det at se mening dog ikke i sig selv tilstrækkeligt for som menneske at kunne have en stærk OAS, da *begribelighed* og *håndterbarhed* er nødvendige aspekter for at kunne forblive stoffrie. Antonovsky påpeger, at en høj håndterbarhed afhænger af en høj begribelighed, da det er nødvendigt at forstå de krav der stilles til en, for at kunne føle at man har ressourcerne til at kunne håndtere dette. I en uforudsigelig og kaotisk verden er det svært at få følelsen af en mulighed for at klare sig (ibid:39). Det valg om stoffrihed, informanterne beskriver som en afgørende fremmende faktor, havde de ikke gjort sig bevidst under deres aktive stofmisbrug. Verden var for kaotisk til, at disse overvejelser kom frem, så denne begribelighed om, at der var et valg om at kunne vælge stoffrihed til, stod først klart for dem senere i forløbet. Begribeligheden af dette valg muliggør, at informanterne kan finde ressourcerne til at kæmpe for at forblive stoffrie. Gennemgående er en begribelighed af, hvorfor de har truffet valget om stoffrihed, samt at kunne håndteredette er i høj grad en kombination af flere ting. Metoder tillært i behandlingen beskrives af alle informanterne at have hjulpet dem, og stadig gør, til at håndtere de svære perioder de møder i at forblive stoffri. Dette er derved en af de ressourcer, de benytter ved stresssituationer, men også i høj grad den jegstyrke terapien har bibragt dem. I at kunne håndtere stress eller udfordringer beskriver Antonovsky, at det væsentlige er, at man ikke føler sig som et offer, men føler, at man er i stand til at håndtere besværlige ting, når de forekommer (ibid:35f.). Dette genfindes i høj grad i informanternes udsagn. De har hele vejen igennem taget ansvar, både for at de endte som stofmisbruger, men i ligeså stor stil at komme ud af dette igen. Dette dog med den meget essentielle hjælp i form af terapi og metoder lært i behandlingen.

Alle informanterne beskriver, at stoffriheden var noget, de måtte gøre for sig selv som en slags ”inside job”. De måtte selv tage ansvaret for at forblive stoffri, selv rydde op i deres liv efter behandlingen, og selv sørge for at komme videre. Denne ageren kunne, i Antonovskys optik, anses for at være et udtryk for, at disse informanter er i besiddelse af en høj OAS, da de tager udfordringen op, forsøger at klare sig igennem på bedst mulig måde og forsøger at finde en mening med tingene(ibid:35ff.). De er et sted i deres liv, hvor de formåer, at have selvrespekt nok til at se livet som stoffri er værd at kæmpe for med energi og engagement. At tage dette ansvar er på en gang skræmmende, men repræsenterer også en stor grad af frihedsfølelse for informanterne. Dette er ifølge Ebaugh er en følelse, der ofte optræder, når det går op for et menneske, at det har friheden til at foretage et valg om, hvem det gerne vil være, og hvilken social rolle det ønsker at tilhøre (Ebaugh, 1988:101). I denne frihedsfølelse beskriver informanterne dog også, at føle et pres på dem selv, hvilket må antages at være en af de stressmekanismer Antonovsky beskriver, der konstant angriber OAS. At informanterne formår at benytte sig af de modstandsressourcer, de har til rådighed, den styrke de har fundet i sig selv, og de tillærte metoder i behandlingen, kendetegner netop en stærk OAS. De formår at suge orden fra omverdenen til sig og modstå de belastninger, der opstår fra både det indre og ydre miljø (Antonovsky, 2000:136f.).

Jeg diskuterer ikke, hvilke metoder informanterne anvender for at forblive stoffri, hvilket informanterne ej selv vægter. De vægter at en metode skal virke for den enkelte. I Antonovskys optik ses specifikke metoder, heller ikke som væsentligt. Han påpeger, at det at have en stærk OAS ikke er en bestemt mestringsstil, da det at holde fast i et mestringsmønster betegner, at man ikke tager det særegne ved den enkelte stressfaktor alvorligt. Mennesket med en stærk OAS anskuer den stressfaktor, de står overfor, og vælger den mestringsstrategi der passer hertil, og vælger derfra ud fra de modstandsressourcer, han har til rådighed (ibid:153f.). Dette er en formåen informanterne udviser.

Antonovsky beskriver, at det afgørende element, når man bliver udsat for noget hårdt i sit liv, er om der er andre kilder til meningsfuldhed i sit liv (Antonovsky, 2000:155). Denne meningsfuldhed beskrives af alle informanterne, som en afgørende og derved fremmende faktor i det stoffrie liv, da de jo ellers lige så godt kunne være skæve. Dette behov for en meningsfuld tilværelse, opfylder de på hver deres måde eksempelvis med job eller sport. Det motiverende element, der ligger i meningsfuldheden, er ifølge Antonovsky det mest centrale element, da uden denne mening ville håndterbarhed og begribelighed i hans optik højst sandsynligt være forbigående, da det at frembringe ressourcerne og nå til forståelse kræver engagement og motivation. Antonowsky beskriver dog, at det at kunne mestre noget er afhængende af OAS som helhed (ibid:40). At informanterne har været i stand til at mestre at forblive stoffrie må ses som en gennemgående oplevelse af sammenhæng, og derved en kombination af, at de både har formået at se meningen med deres liv som stoffrie, at fylde det med meningsfulde aspekter, både kognitive såsom arbejde, men også følelsesmæssige. De har indset, at for at kunne leve et liv, der er af værdi for dem, må dette fyldes med aspekter af betydning, som bibringer dem lykke og mening (ibid:35ff.). Alle informanterne beskriver denne følelse af lykke for livet som stoffri, hvilket må antages at give informanterne en stor grad af begribelighed i, hvorfor stoffriheden er værd at kæmpe for. Situationer, hvor stofferne virker fristende opstår, men det at de har truffet et valg om stoffrihed, og værdsætter livet som stoffri, bibringer dem en høj grad af begribelighed, i forholdet til at kunne modstå disse fristelser (Antonovsky, 2000:34f.). At begribe hvorfor trangen til stoffer opstår, og bevidstheden om at de nu har taget et valg om stoffrihed, et valg som der helt og alene er deres ansvar at leve op til, medfører den OAS, som virker så essentiel for stoffriheden (ibid:35ff.). At tage dette ansvar peger netop på en høj grad af håndterbarhed, som Antonovsky beskriver som værende vigtigt for denne OAS (ibid.). Håndterbarheden dækker over det omfang, den enkelte oplever at have ressourcer til sin rådighed, til at kunne klare de situationer denne udsættes for (ibid.). Den terapi og de metoder informanterne har modtaget, sammenholdt med at formå at tage ansvar, må antages i høj grad at have styrket denne håndterbarhed. Informanterne beskriver at have så stor gavn af de metoder, de har lært, at de resten af deres liv fastholde og anvende disse, for at kunne forblive stoffrie. I relation til dette, beskriver Antonovsky, at længerevarende terapi kan udruste et menneske til at opsøge OAS- fremmende tiltag (ibid:142).

## 8.4.1 Den nye identitet som stoffri - meningskondensering

Informanterne beskriver nødvendigheden af at acceptere og kunne lide det menneske, de nu er som stoffrie. En stor del af dette er, at gøre op med fortiden, og forholde sig til de ting man foretog sig som misbruger, og derved den dårlige samvittighed alle informanterne har over at have såret, svigtet, stjålet og levet som kriminel.

*”Så jeg var fysisk ude, efter jeg havde været i behandlingen, da tog jeg en runde rundt til mennesker, som jeg havde snydt og forklarede dem situationen. Og sagde at jeg kunne ikke sige andet, end at jeg havde været stofmisbruger, og at det var ikke nogen undskyldning, men at det var årsagen. Og at jeg var et sted i livet nu, hvor jeg oprigtigt var ked af det over, at jeg havde gjort det. Øh.. og at jeg ikke kunne genkende mig selv, og mine egne handlemønstre længere, men at jeg tog dem fuldstændigt på mig, og erkendte, at det var den her krop der gjorde det, og at ja undskyldte ”* (Informant 3).

At undskylde overfor mennesker de enten har stjålet fra eller svigtet på anden måde, beskrives af flere af informanterne, som et led i processen med igen at kunne holde sig selv og sin moral ud. Alle informanterne udtrykker, at de nu er i stand til at leve med sig selv. Ikke at de har glemt, hvad de har foretaget sig i stofmisbrugstiden, men at de lever på en mere rigtig og ordentlig måde nu.

I at gøre op med sin fortid beskrives tilgivelse som en meget væsentlig faktor. Både tilgivelse af mennesker der i deres liv har svigtet dem, men også tilgivelse af sig selv i forhold til de svigt, de selv har faciliteret i løbet af deres stofmisbrug.

*”Jeg havde meget svært ved at tilgive mig selv for alt muligt lort, jeg har gjort. Især med mine børn, det har været helt forfærdeligt. Jeg brugte den sorg og krisegruppe til det. Og jeg kunne ikke (…) Jeg kunne heller ikke tilgive min far. Og så troede jeg at det var fordi, at så skulle jeg sige, at det var ok. Næ.. At tilgive er at give sig selv fri. Det gik op for mig. Det handler ikke om, at jeg skal sige, at det er ok, hvad der er sket. Men jeg giver mig fri af det, så jeg kan gøre noget andet. Og jeg begyndte faktisk, og det har hjulpet mig helt vildt, at tilgive andre. I stedet for at blive vred at tilgive.”*(Informant 4).

Beskrivelserne heraf indebærer ikke en fortrængning af fortiden men en accept heraf, og en bevægelse videre frem i livet. Det at stå ved sig selv og vedkende sig sin fortid, beskrives af flere informanter, som en meget væsentlig faktor, i at kunne forblive stoffri.

*”(…) det tror jeg også har hjulpet mig, at jeg står ved det jeg har gjort. Fordi så længe du ikke gør det, så kan du ikke komme videre. Så vil du hele tiden blive holdt fast af det, du ikke står ved. Jeg stod ved det.”* (Informant 4).

Udtalelser om at stå ved sin fortid gør sig gældende hos de informanter med længst tid som stoffrihed, da disse virker mere rodfæstede i deres liv og identitet som stoffri. For de to informanter med kortest tid som stoffri, fremstår en beskrivelse af, at være i en proces af at finde sig selv igen.

At kunne bevæge sig videre i livet kræver dog også en del selvindsigt i ens egen person og mekanismer. To af informanterne beskriver, hvorledes de er mennesker af ekstremer, og når de går op i noget, gør de det med hver en celle i deres krop. Denne informant beretter om hvorledes han i sit liv, lærte at tøjle og håndtere denne egenskab.

*”Der var to ting, det ene det var, at jeg var et menneske af ekstremer, og min opgave var at finde ud af, hvordan jeg kunne være ekstrem uden at være destruktiv. Hvordan kunne jeg gøre de der ting, uden at det destruerede alle omkring mig, og mig selv der ikke? Og den anden del var, at i rigtig mange år, jeg havde været clean på det tidspunkt i 7 år eller sådan noget ikke? Det var, at jeg hele tiden havde prøvet at ændre det, at der var den der afhængige personlighed (…) Men det jeg så fandt ud af faktisk på det tidspunkt, det tog syv år før jeg fandt ud af det, det var at jeg skulle ikke ændre på, at jeg var det, men jeg skulle lære at håndtere, at jeg var det. Altså hvilket, den ene er jo at arbejde væk fra noget, og det andet er jo at arbejde med noget kan man sige. Og det ændrede mit liv fuldstændigt faktisk. Jeg holdt op med at være frustreret du ved ”* (Informant 5).

Det at acceptere sig selv som man er, at have fokus på sin person og leve på en måde man moralsk kan forsvare, beskrives af stor vigtighed for, at kunne forblive stoffri.

# 8.4.2 Den nye identitet som stoffri - kritisk common sense

Skiftet i at være stofmisbruger til at være stoffri, forudsætter ifølge informanterne et opgør med fortidens synder. De bliver nødt til at sætte sig i en situation, hvor de igen kan leve med sig selv og deres egen moral. Tilgivelse er her et af kardinalpunkter, og skal forstås som tilgivelse, både af sig selv og sine omgivelser. Dette beskrives af flere, som en nødvendighed for at kunne sætte sig selv fri til at kunne leve sit nye liv. Vigtigt fremstår også en stor indsigt i ens egen person og mekanismer, for at kunne tøjle sig selv i forhold til de specifikke egenskaber og afhængighed, de måtte være i besiddelse af. Der virker her til at være et skel i den personlige udvikling afhængende af tiden i stoffriheden. De informanter med kortest stoffrihed virker mere søgende og midt i processen med at få styr på deres liv, hvor de resterende fire med flere års stoffrihed virker mere bundfæstede i deres identiteter som stoffrie.

# 8.4.3 Den nye identitet som stoffri - teoretisk analyse og diskussion

Informanterne beskriver et stort behov for igen at kunne leve med sig selv rent moralsk. At undskylde for handlinger, der var umoralske, kan set i lyset af Ebaugh være udtryk for, at informanterne trækker sig fra rollen som stofmisbruger og dermed fra de normative forventninger, der ligger til denne rolle (Ebaugh, 1988:3). Informanterne udtrykker behov for at kunne leve med sig selv igen og tilgive sig selv for fortidens synder, hvilket vil sige, at de vurderer sig selv ud fra normerne i samfundet, og ikke normerne i det tidligere stofmiljø. Set i lyset af Ebaugh har informanternes oplevelser af, hvilken adfærd der er acceptabel, antaget en ny betydning, da informanterne har genfortolket normative forventninger og værdier (ibid:41). Informanterne udtrykker dårlig samvittighed både overfor deres børn samt deres moralske livsførelse. Denne dårlige samvittighed, både over tidligere kriminel levevis og omkostninger overfor familien informanterne beskriver, kan i Ebaughs optik være et udtryk for, at et skift af roller er ensbetydende med en identificering med normer, værdier og forventninger i den sociale gruppe, man overgår til. Dermed sker der altså et skift i de forventninger, og en vurdering af sig selv ud fra disse standarder (ibid:107f.). Ud fra denne betragtning vurderer informanterne sig selv ud fra en overbevisning om, at lovlydighed er den måde, der er påkrævet i livet som stoffri, da de tydeligvis har internaliseret normerne fra det konventionelle samfund. At leve op til disse normer, ved at tilgive sig selv for fortiden, og derved sætte sig selv fri, og at gøre afbigt overfor dem man har såret og udøvet kriminalitet overfor, må tolkes som en fremmende faktor for stoffriheden, da informanterne derved føler at kunne leve op til de roller de ønsker at efterleve.

Tilgivelse fremstår af stor vigtighed for informanterne. Både tilgivelse fra og af omgivelserne men i høj grad informanternes egen tilgivelse af sig selv. Jf. Ebaugh kan denne tilgivelse antages at være en vigtig del af det at blive integreret i en ny rolle, da identiteten er truet, hver gang et menneske forlader eller går ind i en ny rolle. Dette skyldes, at elementerne fra den nye og tidligere rolle skal forhandles og integreres i personens selvopfattelse, før tryghed og stabilitet kan blive genetableret. Dette kan ske relativt hurtigt eller tage mange år (Ebaugh, 1988:22). Informanterne bliver altså nødt til at få styr på fortiden og gøre op med den dårlige samvittighed, både overfor dem selv og andre, for at kunne komme videre i livet som stoffri. Dette virker sandsynligt, når informanterne vægter nødvendigheden af, at gøre afbigt med fortiden, for at kunne bevæge sig videre. Dette kaster dog også lys over min fortolkning af, at de informanter, der har kortest tid som stoffrie, er mere famlende i deres identitet som stoffri, hvor de informanter med længere tids stoffrihed hviler mere i denne identitet.

Behovet for at stå ved sig selv og sin fortid der fremkommer hos de fleste informanter, genfindes hos Ebaugh, da hun beskriver, at etableringen af identitet i den nye rolle, må tage hensyn til den tidligere rolle, da det at være en eks ligger i spændingsfeltet mellem ens fortid, nutid og fremtid. Ens tidligere identifikation i kraft af den tidligere rolle må medtænkes og indarbejdes i ens fremtidige identitet (ibid:3; 149).Altså kan fortiden ikke ignoreres og glemmes, men informanternes beskrivelser af at stå ved sig selv og at gøre afbigt for fortiden, virker som en fremmende faktor for stoffriheden.

## 8.5 Delkonklusion på individuelt niveau

Efter behandlingen opleves en følelse af tomrum, der karakteriseres ved, at forlade den tryghed der lå i den tidligere identitet som stofmisbruger, kontra den usikkerhed der oplevedes i den virkelige verden. Tomrummet er en periode, der sætter stoffriheden på prøve.

Terapi og metoder lært i behandlingen er fremmende faktorer for at kunne forblive stoffri, da disse hjælper til at kunne mestre denne. Mestringen af stoffriheden afhænger dog også af, at kunne se meningen i det nye liv som stoffri, og at udfylde sit liv med aspekter, der giver lykke, men også at kunne håndtere de udfordringer, der opstår i det stoffrie liv og begribeligheden heraf.

Ansvaret for stoffriheden, samt en bevidsthed om, at dette valg om stoffrihed, må være det gennemgående i ens liv som stoffri, og at dette skal komme indefra er centralt for informanterne. Rolleskiftet fra stofmisbruger til stoffri, medfører en internalisering fra normerne i det konventionelle samfund, hvorved der opstår et stort behov for at gøre afbigt for fortidens synder. Meget kunne her tyde på, at disse handlinger som at gøre afbigt, at kunne leve med sig selv moralsk og være ærlig overfor sig selv, er en meget fremmende faktor i det at kunne forblive stoffri og ses som nødvendigt for, at kunne rodfæste identiteten som stoffri. Identiteten som stoffri vurderes mere stabil hos de informanter med længst tid som stoffri.

## Kapitel 9.

## Faktorer der fremmer og hæmmer stoffrihed på relationelt niveau.

## 9.1.1 Nære relationer – meningskondensering

Alle informanterne beskriver, at stofmisbruget i varierende grad besværliggjorde kontakten til venner og familier, hvilket medførte, at de fleste af informanterne oplevede, at mennesker i deres nærhed trak sig væk fra dem. Ordet ensomhed er gennemgående i interviewene. Både i beskrivelsen af ensomheden i selve misbruget, men også efter stoffriheden er indtruffet, og beskrives af alle informanter som en af de mest hæmmende faktorer for stoffriheden.

Som stoffri beskriver informanterne at måtte kæmpe for at få familie og gamle venner tilbage, enkelte af informanterne beskriver dog, at have bevaret deres venskabskreds under både misbrug og behandling, hvorfor det for dem ikke var tilsvarende problematisk her. Informanterne oplever i overvejende grad at have genvundet de nære relationer, hvilket udgør en motivation, da de udtrykker at være bevidste om, at stoffriheden skal fastholdes, for at bevare disse relationer.

På trods af at informanternes beskrivelser af ensomhed havde de alle en eller flere i deres nærhed, der hjalp og støttede dem efter behandlingen i den periode af ”tomrum”, som oplevedes meget vanskellig. Denne særlige person kunne være en ven eller kæreste, men fælles for dem alle var, at de ikke selv anvendte stoffer, men var fuldt ud bevidste om informantens historie.

Denne informant beskriver, hvorledes selv helt basale praktiske ting virkede helt uoverskuelige, og hvordan en ven hjælper hende.

*”Øh min gamle underbo, en ældre mand på 74, øh… ringede, det var lige i starten, da jeg var kommet hjem, og spurgte, hvordan det gik. ”Det går af h…. til, jeg kan ikke finde ud af nogen ting”. Og så siger han, skal jeg komme over? Det må du selv om. Det må du gerne, men det må du selv om. Det kunne jeg heller ikke finde ud af at tage stilling til. Og han kom så, og sørgede for at der blev købt ind og hjalp mig lidt i gang, du ved (…), jeg var stået fuldstændigt af oveni hovedet. Det har jo fungeret altid, pludselig så kunne jeg ikke finde ud af det vel? Det var en kæmpe hjælp, kæmpe hjælp at han kom.”*(Informant 2).

Alle informanterne tillægger disse sociale relationer enorm betydning, og beskriver at de gjorde en afgørende forskel i muligheden i at forblive stoffrie. I ”tomrummet” og følelsen af at hele ens liv er kaos og skal genopbygges, beskrives disse personer nærmest som helte, der reddede dem igennem. En informant beskriver, hvorledes en gammel ven for ham havde en afgørende betydning:

*”Min kammerat, den selv samme kammerat som betalte min gæld og alle disse ting, fuldstændigt istandsatte denne her lejlighed. Så da jeg kom ud, der stod den der, en lejlighed, hvor han havde lavet alt ”* (Informant 3).

# 9.1.2 Nære relationer – kritisk common sense

Følelsen af ensomhed betones i så stor grad, at denne fremstår som noget af det værste informanterne kan forestille sig og som en faktor der kan hæmme stoffriheden, men den bibringer samtidig motivationen til at forblive stoffri. De kan se meningen med at forblive stoffri og derved bedre mestre dette, da de aldrig vil opleve ensomheden igen.

Alle informanterne har dog haft en eller flere nære relationer, der hjælper dem igennem tiden efter behandlingen, så denne beskrivelse af at være helt alene i hele verden, skal nok hovedsageligt tolkes, som en oplevelse af forladthed og ensomhedsfølelse, der udspillede sig indeni. Særligt set i lyset af beskrivelserne af, efter behandlingen at befinde sig i en meget kaotisk tid og i følelsen af tomrum. Dog er det tydeligt, at hjælpen fra disse nære relationer, i høj grad har medvirket til at fastholde stoffriheden i denne svære periode.

# 9.1.3 Nære relationer – Teoretisk analyse og diskussion

Beskrivelserne af ensomhed og vægtlægningen på, at ensomhed er en hæmmende faktor for stoffriheden, underbygges af Ebaugh, der beskriver hvorledes manglen på social støtte, med en følelse af at være isoleret og ensom, i høj grad er relateret til vanskelligheder med, at lykkedes med at komme ud af den tidligere rolle (Ebaugh, 1988:145ff.). Herudaf kan ledes, at havde informanterne ikke haft denne ene eller flere nære relationer, der havde hjulpet dem i den svære periode af tomrum efter behandlingen, havde dette været meget vanskelligere for dem. At informanterne i høj grad erkender betydningen af denne ensomhed, og kæmper en hård kamp for at få deres relationer tilbage, kan ses som udtryk for, at de på et eller andet plan er bevidste om denne faktor.

De nære relationer beskriver informanterne som helte, der hjalp dem igennem. Det skyldes ifølge Ebaugh, at nære relationer er en meget væsentlig faktor, i det at skifte rolle. Hun beskriver, at de mennesker, der har ”bygget broer” i deres tidligere rolle, havde nemmere ved at reetablere sig i den nye sociale rolle. Støtten og forståelsen fra en nær ven eller familiemedlem, er ifølge hende, den vigtigste faktor i tilvænningsprocessen til den nye rolle, samt det at kunne træde ud af den gamle rolle (ibid.).

Informanterne beskriver, at støtten gjorde en afgørende forskel, i deres mulighed for at forblive stoffri. Set i lyset af Antonovsky har denne støtte en afgørende betydning i, at kunne mestre, da han beskriver, at de ressourcer der er til rådighed for at kunne håndtere og derved mestre en stresssituation, både kan være ressourcer mennesket selv kontrollerer eller ressourcer i form af støtte fra mennesker i sin nærhed, de har tillid til (Antonovsky, 2000:35f.). At informanterne oplever at få hjælp på et for dem meget afgørende tidspunkt i deres stoffrihed, må tolkes som værende af afgørende og fremmende karakter.

## 9.2.1 Skift af sociale roller - meningskondensering

I behandlingen blev alle informanterne rådet til at fjerne sig fra det vante stofmiljø og kriminelle relationer, hvilket fem ud af seks efterlevede. En enkelt informant beskriver at hun flyttede til en helt anden landsdel, hvor hun ingen kendte. En anden informant gik meget systematisk til værks:

*”jeg fik nyt telefonnummer. Skiftede alle telefonnumre ud. Sad og kiggede min liste igennem. Super flink men omdrejningspunktet kriminalitet, super flink men altid en pose på bordet altså pulver, de må væk. Øh.. det var den bidende nødvendighed for at lave en 180 grader vending. Det var den totale omlægning af hele ens liv”* (Informant 3).

At lave en total omlægning af omgangskredsen, på et tidspunkt hvor flere af informanterne beskriver at skulle kæmpe for at få familie og gamle relationer tilbage, resulterede for fire ud af seks informanter i en kraftig følelse af ensomhed.

*”Men jo jeg stoppede med at se alle mine, det var en 20-30 stykker ude fra … Ikke? Og det var jo grænseoverskridende, fordi jeg var jo helt alene i hele verden, da jeg stoppede med det hele ikke?”* (Informant 1).

At måtte forlade sin omgangskreds i stofmiljøet besværliggjordes af, at tilhørsforholdet til gruppen af misbrugere i alle informanternes liv, var af meget betydelig karakter.

*”Det var sgu der jeg følte mig hjemme blandt ludere og lommetyve mand og andre banditter der. Jeg følte mig sgu hjemme altså. Det gjorde jeg sgu, for på en eller anden mærkværdig måde så, så var det jo det jeg kendte, og det jeg havde vokset op med en stor del af mit liv der ikke? (…)Hvor sygt det end var, så var det jo trygt.”*(Informant 5).

At fjerne sig fra en gruppe, informanterne havde så dybtfølt et tilhørsforhold til, resulterede for nogle af informanterne i direkte dårlig samvittighed over, at have forladt denne gruppe, og selv havde fået et bedre liv.

*”Altså, og så havde jeg solidaritets noget. I forvejen havde jeg det ret stramt med, at jeg havde fået sådan et godt liv. Jeg kunne se, at de andre havde det svært. Det havde jeg ret dårlig samvittighed over. Så det kunne jeg godt få sådan, at jeg skammede mig lidt faktisk”* (Informant 4).

En ting er at fjerne sig fra tidligere stofvenner, en anden ting er at komme ind i en verden, hvor omdrejningspunktet ikke længere er misbrug. Selv om informanterne er kommet ud af deres eget misbrug, beskriver de alle i en eller anden form stadig at have misbrug tæt inde på livet, enten i kraft af arbejde, NA eller som en informant der stadig har venner, der er stofmisbrugere.

At opbygge en venskabskreds uden relation til misbrug eller arbejde hermed, betegnes dog af nogle som værende yderst krævende.

*”Jeg har brug for også at lære nogen at kende, som ikke er i misbrug. Nogle på min egen alder. Men det er ikke bare så nemt. Det tager tid at lære folk at kende. Man skal se hinanden an.”* (Informant 2).

Generelt fandtes, at de informanter med længst tid stoffrihed havde udbygget et større netværk af sociale relationer uden relation til NA eller andre steder med berøring med stofmisbrug, end de med kortere tid som stoffri.

Forståelse og anerkendelse fra andre mennesker i at kunne noget, og særliget at være noget andet end stofmisbruger er vigtigt mens livet genopbygges. Dog beskrives samtidig hermed, også en forventning fra omgivelserne om, at skulle leve op til nogle krav i livet som stoffri, som de ikke føler sig klar til. Flere af informanterne påpeger vigtigheden af, at ens nære anerkender, at selv om stoffrihed er opnået, er alle problemer ikke pludselig forsvundet.

# 9.2.2 Skift af sociale roller – kritisk common sense

At trække sig fra misbrugsmiljøet, som både udgjorde en stor del af omgangskredsen og et rodfæstet tilhørsforhold, blev besværliggjort af, at relationerne til venner og familie, i mange tilfælde, havde lidt stor skade i tiden hvor stofmisbruget stod på.

Det tidligere tætte forhold til stofmiljøet kan forklare den dårlige samvittighed, der beskrives at opstå over selv at være blevet stoffri og have fået så godt et liv. Disse informanter har mestret at forblive stoffri og tilskriver det at de har været heldigere stillede, end de der stadig er stofmisbrugere. Tilhørsforholdet til den tidligere gruppe, ses endvidere i at misbrug stadig har en plads i deres liv, enten i kraft af arbejde, medafhængighed eller NA. En stor del af informanterne har fået en omgangskreds af stoffrie, særligt de med længst stoffrihed, men for enkelte af informanterne, er dette stadig et ønske for fremtiden.

# 9.2.3 Skift af sociale roller – teoretisk analyse og diskussion

Alle informanterne blev i behandlingen rådet til at fjerne sig fra misbrugsmiljøet, hvilket fem ud af seks efterlevede, og kunne se nødvendigheden i, at måtte gøre. Dette medførte dog en følelse af ensomhed. Set i lyset af Becker har informanterne været medlemmer af en subkultur organiseret omkring stofmisbruget, som har givet dem en følelse af at være i samme båd med de samme problemer som de andre medlemmer af denne subkultur (Becker, 2005:49; 56). Følelsen af fællesskab giver informanterne altså afkald på, ved at fjerne sig fra denne gruppe af stofmisbrugere, hvilket dog ifølge Ebaugh ofte er en nødvendighed ved et ”role exit” (Ebaugh, 1988:168).

Informanterne kan ikke bare glemme deres tidligere tilhørsforhold, på trods af deres egen stoffrihed, da dette på mange måder var her de følte sig hjemme. Ifølge Goffman kan dette tilhørsforhold til gruppen af aktive stofmisbrugere med hvem de har delt stigma, medføre en loyalitetsfølelse i forholdet til denne gruppe, med et implicit påbud om tåbelighed og fejlhed hvis man vender sig væk fra denne gruppe (Goffman, 1975:144). Tilhørsforholdet og loyalitetsfølelsen fremtræder i informanternes beskrivelser af, at have direkte dårlig samvittighed over at have fået så godt et liv, med en enkelt beskrivelse af en direkte skamfølelse til følge. Ebaugh taler i denne forbindelse om, at det at fjerne sig fra den tidligere rolle kan medføre en ”hangover identity”, da man har identificeret sig med den tidligere gruppe, og efter at have forladt gruppen, vil føle en rest af denne identificering. I hvor høj grad den enkelte føler dette varierer. Generelt kan antages, at jo mere tilknyttet man var til den tidligere rolle, og jo mere man sidestillede rolledefinitionerne med sin egen identitet, jo større grad af tilhørsforhold sås til den tidligere rolle, efter man havde forladt denne (Ebaugh, 1988:173-178). Denne ”hangover identity” kan genfindes hos alle informanterne, da de selv efter at være blevet stoffrie, stadig har misbrug tæt inde på livet, enten i form af NA eller arbejde med stofmisbrug. Her kan diskuteres, om dette skyldes dårlig samvittighed over at være heldigere end de andre, eller at have denne ”hangover identity” også skyldes fastholdelse af bevidstheden omkring deres afhængige natur, som de oplever resten af deres liv skulle huske på, for at forblive stoffrie. At fastholde en ”hangover identity” kunne jf. Antonovsky (2000:153ff.) ses som en mestringsstrategi, da informanterne har fundet mening i at stå ved sig selv og sin fortid. Herved tilpasser de sig bedst muligt efter de stressfaktor de udsættes for.

Støtten fra de nære relationer fremstår som særlig vigtig, da informanten kæmper for at opfatte sig selv som eks-stofmisbruger og derved fjerne sig, fra sin tidligere rolle som stofmisbruger, hvorved andres syn på dem fremstår meget vigtig. Ebaugh beskriver, at en afgørende forskel opstår, når andre ser på en som andet end en eks (Ebaugh, 1988:149f). Informanterne beskriver at have et stort behov for at være noget, og særligt at være andet end stofmisbrugere, hvorved andres syn på dem, fremstår særligt vigtigt, men også andres bevidsthed om den ændrede status til stoffrihed. At fjerne sig fra den tidligere gruppe af stofmisbruger, kan derfor have flere funktioner. Både at fjerne sig fra fristelser og tankegange om stofmisbruget, men også den identificering der ifølge Goffman ligger i deres tilhørsforhold, da han beskriver, at et menneskes sociale identitet kan fastsættes af de mennesker man er i selskab med, da det forudsættes at man er som de andre (Goffman, 1975:66). Et ønske om ikke at blive set på som stofmisbruger, vil derfor også fordre en afsked med den tidligere subkultur, hvor stofmisbruget er omdrejningspunktet.

## 9.3.1 Sociale adfærdskompetencer - meningskondensering

En af de faktorer informanterne fremhæver som meget vanskellig i at forblive stoffri, er at ændre de adfærdsmønstre de i deres tid som stofmisbruger har opbygget. Adfærdsmønstre der har været nødvendige for at kunne klare sig i misbrugs – og kriminelle miljøer, men som skræmmer mennesker i en almindelig dagligdag væk.

*”Hvis folk krænkede mig eller generede mig, så kunne jeg ikke snakke tilbage. Så ville jeg true dem, og hvis de ikke rettede ind, når jeg truede dem, så ville jeg jo så gå til vold for at få dem til at rette ind (…) Øh og for mange mennesker er det jo skræmmende. Altså for folk der ikke er vant til det. Ved de gamle fra mit miljø, så var det bare sådan nå ja (Bortcensuret navn) er tilbage. Men de nye mennesker jeg prøvede at møde. Når de så sådan nogle ting, så trak de sig jo.. Øh og jeg så dem aldrig igen”* (Informant 1).

En entydig beskrivelse af ikke at kunne begå sig i verdenen udenfor stofscenen, er der dog ikke tale om, da dette for enkelte informanter ikke medførte store problemer.

Igen at kunne begå sig blandt mennesker som hverken er en del af et misbrugsmiljø eller et kriminelt miljø, er noget flere af informanterne har tænkt meget over efterfølgende, som en afgørende faktor for, at det for mange ikke lykkedes at forblive stoffrie. Denne informant beskriver her sine overvejelser om, hvordan det kan være, at der opstod så stort et tilbagefald.

*” (…) de blev ikke inviteret ind i samfundet. Og så tænkte jeg, hvorfor gør de ikke det? De har da også en mærkelig adfærd (…) Det virker godt nede i gaden. Det virker så dårligt når du starter på voksenundervisning for et eller andet (…)Jeg tænkte, at hvis du så skal inviteres ind i fællesskabet, så er der bare nogle kodeks, du skal kunne. Også hvis du skal være ude i gaden, der er også nogle kodeks du skal kunne”* (Informant 4).

Flere informanter beskriver kontrasten i sproget der tales og kodeks for, hvordan man skal opføre sig i det ”normale” liv kontra i stofmiljøet. Enkelte sammenligner med, at den læring der foregik for at lære stofmiljøets sprog og kodekser for opførsler, er noget af den læring der efterfølgende foregik for at lære det ”normale” igen. Særligt det at tale ”gadesprog” er en faktor, der i høj grad fjerner en tidligere stofmisbruger fra sociale relationer udenfor misbrugsmiljøet. For at kunne klare sig i det konventionelle samfund og i de sociale relationer, udtrykkes nødvendigheden af, at kunne tale sproget der her anvendes.

At lære at ændre adfærden og derved ”passe ind” beskrives som værende essentielt, for at kunne lykkedes med, at forblive stoffri. Det afgørende i informanternes optik er, at de har formået enten at bibeholde en socialisering med grupper af ikke-misbrugende under deres misbrug, som gør dem i stand til at passe ind i en almindelig dagligdag, eller at de har formået at lære de nye kodekser for opførsel, hvilket har gjort, at de har kunnet klare sig i uddannelse, arbejde og andre sociale relationer. De tilskriver det en social begavelse, at være velformuleret eller i kraft af deres ikke-misbrugende relationer.

# 9.3.2 Sociale adfærdskompetencer – kritisk common sense

For at kunne ændre sociale roller er det påkrævet at informanterne lærer at begå sig og tale sproget i et ”normalt” miljø, hvilket beskrives som afgørende for at kunne forblive stoffri. En informant beskriver ikke at kunne udtrykke sig verbalt og tyede til trusler og vold for at kunne klare sig. Der ses her en vis magt i, at kunne tale det rigtige sprog, som kunne antages også at have påvirkning på, at kunne forblive stoffri. Denne informant og de resterende tillærte sig at tale det rigtige sprog og opføre sig på den rigtige måde, hvis de ikke kunne dette i forvejen. Det kan overvejes om, evnen til at kunne tillære sig disse ting er påkrævet, for at kunne forblive stoffrie. Det fremgår også af informanternes overvejelser, omkring årsagen til det store tilbagefald, hvorvidt dette kunne skyldes, at disse stofmisbrugere ikke bliver lukket ind i fællesskabet, da de har en mærkelig opførsel.

# 9.3.3 Sociale adfærdskompetencer – teoretisk analyse og diskussion

Informanterne har i misbrugstiden lært at deltage i en subkultur, organiseret omkring misbruget, og sproget der anvendes, er tillært i interaktionen med andre stofmisbrugere (Becker, 2005:49). Fra denne afvigende subkultur har informanterne lært et perspektiv på hvorledes verden er, og hvorledes man skal håndtere at være i denne (ibid:56). For at passe ind i en almindelig dagligdag, beskriver informanterne at aflægge sig disse adfærdsmønstre og sproget fra denne subkultur misbrugsverdenen repræsenterer, og at lære hvilken opførsel, der virker hensigtsmæssigt i en almindelig dagligdag. Tidligere har jeg argumenteret for, at informanterne i dette speciale var i besiddelse af en stærk OAS, hvilket også i dette tilfælde virker sandsynligt, da Antonovsky beskriver, at der i genkendelige situationer, er en tendens til et særligt adfærdsmønster, men at kendetegnende for en person med stærk OAS er, at de kan se det unikke ved den enkelte situation og indstille sig på dette (Antonovsky, 2000:200). Informanterne forstår at afkode og opføre sig på en måde, der er mere acceptabelt i samfundet, i stedet for, som en af informanterne beskriver, at ty til vold eller trusler.

Det er dog ikke alle informanterne, der beskriver, at det at begå sig i den almindelige dagligdag har voldt dem store vanskelligheder, fordi de har lært disse kodekser for opførsel og sprog på et tidligere tidspunkt, eller at de har bibeholdt en socialisering med ikke stofmisbrugere under deres eget misbrug. Dette virker plausibelt set i lyset af Ebaugh, der beskriver, at de mennesker der har bibeholdt deres broer mellem to forskellige roller, har nemmere ved overgangen fra den gamle rolle til en ny, og mestrer denne overgang bedre (Ebaugh, 1988:147).

Becker beskriver, at afvigelsen ikke er en egenskab i sig selv der er til stede i nogle former for adfærd og ikke i andre, men afhængende af andres reaktion på denne adfærd, og derved kan adfærden være en overtrædelse af regler i nogle sammenhænge men ikke i andre (Becker, 2005:34). I dette perspektiv kan kompleksiteten informanterne beskriver der er ved at lære at ændre adfærd og sprog fra misbrugergruppe til det konventionelle liv belyses. De regler der er for opførsel og sprog i stofmiljøet, beskrives at være meget forskelligt fra det at kunne gebærde sig i en almindelig dagligdag. En informant beskriver, hvordan han ved at reagere voldsomt i det gamle miljø blev set på som en almindelighed, men at mennesker han mødte i det konventionelle liv trak sig, og at han derved aldrig så dem igen, hvilket med al tydelighed illustrerer dette. Becker tydeliggør dette ved at beskrive, at ved at befinde sig i en subkultur, kan man ved manglende bevidsthed omkring hvorledes man bør opføre sig, komme til at opføre sig på en upassende måde, eller anvende et sprog der kan støde andre, men som man ikke har gjort sig klart, da dette er den anvendelse af sproget, man er vant til (Becker, 2005:44f.). Men at lære reglerne i det konventionelle liv kræver derved både, at man lærer denne adfærd og sprog, men også kan forstå og se meningen heri, så det, som Antonovsky beskriver, begribes og derved gøres håndterbart (Antonovsky, 2000:162). Alle informanterne beskriver en tydelig forståelse og håndtering heraf, og flere af informanterne udtrykker, at det i deres optik netop er en manglende forståelse heraf der gør, at mange falder tilbage i stofmisbruget, hvorved håndteringen kan virke som en hæmmende faktor.

## 9.4.1 Stigmatisering - meningskondensering

Alle informanter beskriver, hvorledes de i høj grad følte sig set ned på i deres tid som stofmisbrugere, hvilket stadig følger de to informanter med kortest tid som stoffri.

*”Altså det er jo ikke bare at blive clean vel? Altså du skal jo ud og se en masse mennesker i øjnene bagefter ikke? Altså, og du har jo ikke været i øjenhøjde med nogen, og det er du altså lige pludselig. Men det føler man ikke altså.”* (Informant 6).

De informanter med længere tids stoffrihed udtrykker ikke længere at føle sig stigmatiseret. De er åbne overfor omverdenen omkring deres misbrugshistorik, mens de resterende to udelukkende er åbne overfor nære relationer. Denne informant med kortest tid som stoffri fortæller om sine overvejelser omkring at fortælle om sin fortid som stofmisbruger.

*”Det er ikke fordi at jeg er flov over det, fordi det er jeg ikke. Fordi at det kan jeg ikke bruge til noget som helst, andet end at få det dårligt over det. Hm.. Men det er bare vigtigt for mig, at de lærer mig at kende som (Bortcensuret navn), og ikke som misbrugeren oppe på kvisten. Det har jeg ikke lyst til, fordi der er så mange fordomme. Og sådan er det bare. Det er lige meget hvor du er, så er der fordomme ikke? Omkring det. Men hen af vejen, så kan det da godt være”*(Informant 2).

Mere nuanceret fremstår det ved denne informant, som med mange års stoffrihed hovedsageligt er helt åben om sin fortid, men alligevel kan der opstå tvivl.

*”Jeg har det sådan, at som udgangspunkt lægger jeg overhoved ikke skjul på det. Fordi jeg har ikke noget at være flov over som sådan.(…) Det er mere det tanken om: ”nå er han sådan en”, altså den tanke har jeg skulle tænke over. (…) nu var jeg ikke helt sikker på, at jeg ville sige det. Fordi på en eller anden måde havde jeg iscenesat mig selv som [akademikeren], som arbejder her, og prøver at gøre det så godt han kan. Og det er første gang, at jeg har stået overfor, at jeg har ligesom kunnet mærke, har jeg lyst til at sætte det syn, folk har på mig over styr, og sætter jeg overhoved noget over styr. Eller er det bare inde i mit hoved? For det kommer også an på modtageren, hvordan folk ser på det. Men jeg valgte faktisk at sige det”*(Informant 3).

Det at sætte andre mennesker syn på en over styr kompliceres i nogle af beskrivelserne af en bevidsthed om den kontrast, der ligger fra at være stofmisbruger og ikke blive respekteret og set ned på af andre til livet som stoffri, hvor informanterne er en del af det almindelige dagligliv sammen med de andre. Dette er særligt de nye stoffrie, som ikke vil risikere at sætte denne ”normalitet” på spil, og derfor ikke vælger at være helt åbne.

Alle informanterne beskriver, at det for dem er vigtigt, at de behandler stofmisbrugere ordentligt og med respekt. Oplevelsen af, selv at have følt sig stigmatiseret i sit misbrug, medfører at informanterne har en øget bevidsthed om, hvad det gør ved mennesker at blive holdt udenfor og set ned på.

*”Og jeg tænkte meget over, at jeg skal behandle folk ordentligt. Jeg havde meget… Mens jeg havde gået nede i gaden, havde jeg set de mennesker der var blevet stoffri (…) Og jeg kendte dem udemærket, og de hilste ikke, og kom ikke hen. Og jeg ved godt. For dem handler det om, at de var blevet stoffrie, og at de ville passe på sig selv. Men jeg oplevede det som ”tsk”. De tog næsen opad og jeg var hernede ikke? Og jeg siger bare sådan skal jeg bare ikke være”* (Informant 4).

Det at se ned på og ignore en stofmisbruger, beskrives generelt som at sparke til en der ligger ned.

*”Jeg prøver bare ikke at ignorere dem. Fordi det er faktisk det værste, man kan gøre. Ja for de har det jo skidt nok, som det er. Hvis så dem der kender dem, ikke vil snakke med dem, så er det da endnu værre”* (Informant 6).

Denne opmærksomhed på stofmisbrugerne har udmundet sig i, at en stor del af informanterne enten professionelt eller på frivillig basis arbejder med, at bedre forholdene for stofmisbrugere og kæmper mod en stigmatisering af disse. Alle informanterne udtaler, at de ønsker at hjælpe stofmisbrugere. Selv at have fået et godt liv, medfører et ønske om at give håb videre til stofmisbrugere om et bedre liv.

# 9.4.2 Stigmatisering - kritisk common sense

Alle informanterne beskriver under deres stofmisbrug at have følt sig stigmatiserede. De informanter med længst tid som stoffri oplever ikke længere dette, mens de to informanter med kortest tid som stoffrie, stadig oplever dette, hvilket medfører at de kun er åbne omkring stoffriheden for de nære relationer. De beskriver af, at de nu føler sig normale og ikke vil sætte dette over styr ved at afsløre fortiden, men udelukker samtidig ikke, at dette kommer til at ske med tiden. Netop tidsperspektivet virker her som en væsentlig faktor, da de informanter med længst tid som stoffri, virker mere modnede i deres identitet som stoffri, og står fuldstændigt ved sig selv og deres fortid.

Uafhængigt af tiden for stoffrihed, er der dog generelt et fokus på, at ville hjælpe stofmisbrugere. Informanterne er meget opmærksomme på ikke at medvirke til en stigmatisering af denne gruppe, men i stedet at hjælpe dem og give dem håb. Det kunne overvejes om dette behov for at hjælpe skyldes en restidentificering men den gamle subkultur, eller en form for dårlig samvittighed over at være en af de få heldige, der klarer at forblive stoffri.

# 9.4.3 Stigmatisering – teoretisk analyse og diskussion

Stigmatiseret under stofmisbruget beskrives af alle informanterne, og de to informanter med kortest tid som stoffri føler sig stadig stigmatiseret af stoffortiden. Dette har medført, at de hemmeligholder deres tidligere stofmisbrug overfor mennesker, de ikke har nære relationer til. Ifølge Goffman udgør forventningerne og karakteregenskaberne et menneskes tilsyneladende sociale identitet, hvor de egenskaber han rent faktisk besidder, er hans faktiske sociale identitet (Goffman, 1975:14f.). Disse to informanter fremviser en tilsyneladende social identitet af et almindeligt menneske, hvor de hemmeligholder den egenskab af at være tidligere stofmisbruger, som egentlig udgør en del af deres faktiske sociale identitet. Derved forsøger de at undgå den stigmatisering, der er dem genkendelig fra tiden i stofmisbruget, ved at der opstår en uoverensstemmelse mellem den faktiske og tilsyneladende sociale identitet, hvorved de, ifølge Goffman, ville blive reduceret i andres bevidsthed fra at være et almindeligt menneske til at være et nedvurderet menneske. Stigmatiseringen ville herved blive påsat dem, da de ville blive bragt i stærk miskredit grundet den svaghed eller brist, det indebærer at være stofmisbruger (ibid.). Hvorvidt dette ville foregå i virkeligheden, er dog noget den ene af disse informanter begynder at overveje, med tanker om i fremtiden måske at blive mere åben om sin stoffortid. Becker beskriver, at det at være medlem af en afvigergruppe har en stor påvirkning på ens selvopfattelse (Becker, 2005:56). At informanterne tidligere har haft et selvbillede præget af at være stofmisbruger fremgår tydeligt i beskrivelserne, men der virker til at være en tendens til, at dette selvbillede visner som tiden går, hvilket også kan ses i denne informants overvejelser om en begyndende åbenhed. Dette tidsperspektiv virker væsentligt, da de informanter, der er åbne omkring fortiden, er de informanter der har længst tid som stoffri. Set i lyset af Goffman kan der være flere forklaringer på denne åbenhed. Det at *passere* og dermed hemmeligholde et stigma, kan medføre en angst for at blive afsløret (Goffman, 1975:114f.), som man kunne antage, at de fire informanter, der er helt åbne om deres fortid, kunne være blevet mættede af. Herudover beskriver Goffman, at nogle vælger at stå helt åbent frem med deres stigma, da den stigmatiserede kan komme til den erkendelse, at han er for god til at passere, og af accept og respekt for sig selv ikke længere føler behov for at skjule sit stigma, hvilket dog er et ofte modent og veltilpasset skridt i den moralske karriere (ibid:131f.). Set i lyset af informanternes beskrivelser af vigtigheden ved at stå ved sig selv og tage ansvar for livet som stoffri, virker denne forklaring nok mere sandsynligt. Det må antages, at de grundet de mange år i stoffrihed er så modnede i den identitet, at de ikke længere kan rystes af andre menneskers syn på dem. Både da de står ved sig selv, men også fordi de lever på en måde de kan stå ved, og derved ikke længere føler sig ramt af, hvad Goffman benævner for det det karaktermæssige stigma, der giver sig til kende ved karakterbrist, viljesvaghed og uhæderlighed (ibid:17). De aspekter, der gjorde, at de under stofmisbruget havde svært ved at leve moralsk med sig selv, står i skarp kontrast til, at de i dag lever på en måde de moralsk kan forsvare. At gøre op med fortidens synder, kunne antages at have en betydning i forholdet til nu at føle, at de ikke længere bærer dette stigma på sig, fordi de ganske simpelt ikke længere opfatter sig selv på denne måde. At have gennemgået denne proces må i høj grad anskues som værende fremmende for stoffriheden. Vigtigheden af at give sig fri, eller tilgive sig selv i kampen for at forblive stoffri, virker som et væsentligt aspekt set i lyset af Becker, da han påpeger at selv om ingen opdager en ikke-konformitet, kan den overtrædende stemple sig selv på baggrund af det, han har gjort og straffe sig selv for denne adfærd (Becker, 2005:50).

## 9.5 Delkonklusion på relationelt niveau

Ensomheden beskrives som en meget hæmmende faktor i det at kunne forblive stoffri. Alle informanterne har oplevet denne ensomhedsfølelse, og at undgå denne er i høj grad en motivationsfaktor til, at forblive stoffri. Støtten fra nære relationer er afgørende i at kunne skifte rolle til stoffri, da denne hjælper til at kunne mestre en overgang til stoffriheden, der er vanskellig.

En af de fremmende faktorer for stoffriheden, er at fjerne sig fra den subkultur med stofmisbrug som omdrejningspunkt, informanterne tidligere var været en del af. Dette medfører dog en følelse af dårlig samvittighed, hvilket tilskrives en ”hangover identity”. Denne er medvirkende til, at informanterne har stadig i en eller anden form berøring med stofmisbrug, enten i form af arbejde eller NA.

At bryde ud fra rollen som stofmisbruger og indtræde i den ”normale” dagligdag, kræver at lære kodeks for opførsel og sprog, og et opgør med gamle mønstre. Kontrasten mellem hvad der var normalt i stof- og det kriminelle miljø og i det konventionelle liv, oplevedes for nogle af informanterne som meget stort. Mestringen af dette tilskrives en fortsat socialisering i misbrugstiden med ikke misbrugere og en stor grad af begribelighed i meningen med, at denne opførsel letter inklusion til det konventionelle samfund. Denne formåen er fremmende for stoffriheden, hvorimod det beskrives at, den store grad af tilbagefald hos andre stofmisbrugere, skyldes manglende formåen hertil, hvilket betragtes som en hæmmende faktor.

På trods af at alle informanterne i deres stofmisbrug følte sig stigmatiserede, er det i det stoffrie liv kun de to informanter med kortest tid som stoffri, der føler sig stigmatiserede. Dette tilskrives et tidsperspektiv, hvor informanterne modnes ind i rollen og selvopfattelsen som stoffri.

## Kapitel 10.

## Faktorer der fremmer og hæmmer stoffrihed på institutionelt niveau

## 10.1.1 Behandlingen – meningskondensering

Alle informanterne har gennemgået døgnbehandling, overvejende præget af blandede tilgange og metoder samt modtaget efterbehandling. De beskriver alle at have haft stor gavn af metoder lært i behandlingen, terapi og efterbehandlingen. Der opstår dog et problem, når forskellige behandlingsmetoder støder sammen med forskellige tilgange til håndtering af stoffrihed. Denne informant beretter om at have fået det dårligt efter en stoffri periode på 8 måneder, og at have henvendt sig til et misbrugscenter i byen, som anvendte en anden metode, end den hun havde tillært på sin døgnbehandling

*”Jeg blev skrupforvirret, og tænkte nej, nej, nej. De siger en ting, jeg har lært det dernede [Tidligere døgnbehandlingssted] som har været en kæmpe hjælp. Og som jeg fremadrettet kan bruge, og nu siger I lige pludselig noget andet, og hvad skal jeg så? Nu er jeg helt alene. Og det var forfærdeligt, og det var sgu ikke sjovt. Så ringede jeg ned på (tidligere døgnbehandlingssted) til lederen”* (Informant 2).

Informanten blev her mødt med en samtale af en times varighed, som, ifølge hende selv, bragte hende på ret køl igen, uden behov for yderlige hjælp. Sikkerheden i at kunne få hjælp, enten ved et tidligere behandlingssted eller igennem NA, har for alle informanterne meget stor betydning.

For flere af informanterne er bevidstheden om den afhængige natur, som de har lært på behandlingsstedet, af afgørende vigtighed for at kunne holde sig stoffri

*”Den konstante selverkendelse af, at jeg er stofmisbruger(…) Jeg blev født som stofmisbruger, jeg kommer til at dø som stofmisbruger. Forskellen er bare, at jeg kommer til at dø som inaktiv stofmisbruger, og det er det det handler om ”* (Informant 3).

Denne informant uddyber, at han har haft meget stor gavn af behandlingen også i livet efter behandlingen.

*”Øh at man faktisk fik det sådan at, man følte at det var forkert at lyve, altså det var ikke det rigtige at gøre. Fordi denne her form for positive hjernevask, som finder sted i sådan et behandlingsforløb, øh den gør virkelig at man får ændret sit syn på, altså.. man ser hvor mange mennesker det har gjort ondt. At man har løjet, og at man har stjålet og, at man har gjort alle de ting. Så bliver det lige pludselig sådan, så bare det at lyve. Lige gyldigt hvad sammenhæng det er i, det føles bare forkert (..)Jeg har trukket ekstremt meget med. Altså mit livssyn og min øh… opfattelse af de ting som jeg har gjort, og min opfattelse af, hvordan man skal opføre sig som menneske. De blev lagt i den behandling. Altså jeg har virkelig kun positive ting at sige om det. Øh.. Stofbehandlingen var ikke gået, hvis ikke jeg havde været motiveret, og omvendt var det heller ikke gået, hvis jeg havde været motiveret og ikke fået stofbehandling. Hvis ikke de to ting går op i en højere enhed, så er det pisse, undskyld mig udtrykket, ligegyldigt hvor stærkt den ene ting er. Du bliver ikke stoffri ”* (Informant 3).

Hvor positivt informanterne tænker tilbage på deres døgnbehandlingssted er dog noget blandet. Enkelte er fyldte med taknemmelighed og har udelukkende rosende ord tilovers herfor, mens enkelte lufter ordene behandlingsskader uden nærmere uddybning og en følelse af at blive set ned på i behandlingen. En informant er meget kritisk overfor døgnbehandlingen, men anerkender dog, at det hjalp hende til stoffrihed, og at hun stadig anvender metoder herfra.

*”Altså der er nogle misbrugscentre og nogle døgnbehandlinger der tjener styrtende på forkert behandling altså (…) Og der er ikke noget i behandlingen, der bliver du heller ikke guidet til, altså hvordan skal du begå dig, når du kommer på jobcenteret, eller hvordan skal du begå dig ude i det, nej altså nej”* (Informant 6).

Hvorvidt de oplevede efter behandlingen at være forberedte på det liv, der mødte dem, er der meget blandede meninger om. To oplever at have fået den nødvendige hjælp, mens de fire resterende i varierende grad beretter om behovet for mere hjælp til aspekter som bolig, jobcenter og uddannelse. Der virker dog til, at være en tendens til, at de informanter som har været stoffri længe tænker mere positivt tilbage på behandlingen.

# 10.1.2 Behandlingen - kritisk common sence

Alle informanterne er blevet stoffri af døgnbehandlingen, og en overvejende del er meget positive omkring denne, da de stadig anvender det livssyn og metoder, som blev grundlagt i behandlingen. På trods af at dette har hjulpet alle informanterne, optræder beskrivelser af en utilfredshed, som særligt bunder i et ønske om at være mere forberedt på livet som stoffri. En bedre forberedelse på dette kunne antages, at ville have lettet indtrædelse i en ny social rolle og derved den nye identitet som stoffri. Informanterne er i overvejende grad skrøbelige efter behandlingen og klamrer sig på mange måder fast til den metode, de har lært i behandlingen, og som de har oplevet der har hjulpet dem. Særlig tydeligt bliver dette i beskrivelsen af håbløshed og ensomhed, da en informant oplever at skulle have hjælp, og så møder en anden metode end den kendte. Et sammenstød af metoder kan altså have store implikationer for informanterne.

Jeg går ikke nærmere ind i de forskellige behandlingsmetoder da dette ligger udenfor rammerne af dette speciale, men finder det interessant at motivation og behandling beskrives, som værende gensidigt afhængige for at kunne opnå stoffrihed. Hvorved behandlingsmetoden i sig selv kan være fremragende, men ingen effekt vil have uden den personlige motivation.

# 10.1.3 Behandlingen – teoretisk analyse og diskussion

Informanterne kommer fra livet som stofmisbruger og derved fra en subkultur. Ifølge Becker har dette medført en forkastelse af hele den konventionelle verden og konventionelle moralske regler, da metoden hvorpå en aktiv stofmisbruger kan opretholde sit stofmisbrugerliv, er ved ikke at være følsom overfor den gængse stereotypi af stofmisbrugere. Derimod antages en alternativ opfattelse af sit misbrug, da denne ellers ville opfatte sig selv som en outsider, ligesom resten af samfundet gør (Becker, 2005:57;86f.). I behandlingen beskriver informanterne at lære nødvendigheden af, at skulle lave om på alt i deres liv. Beskrivelser af en form for positiv hjernevask fremstår, hvor der internaliseres en følelse af, at det simpelthen er forkert at lyve og stjæle, en internalisering der beskrives at forme det livssyn, der efter behandlingen anvendes. Set i lyset af Becker, kan der argumenteres for, at informanterne socialiseres ind i den konventionelle opfattelse af moral. En opfattelse der kræver, at de selv bliver i stand til rationelt at kontrollere deres adfærd og at tage ansvar for deres egen velfærd (ibid.). Netop det at tage ansvar for sit liv og for at forblive stoffri, er som tidligere beskrevet en gennemgående fremmende faktorer, der beskrives af informanterne.

At informanterne i behandlingen lærer at ændre deres liv og derved internaliserer normerne fra det konventionelle samfund, virker ifølge Ebaugh som meget væsentligt i det at skifte rolle fra stofmisbruger til stoffri, da internaliseringen af disse normer er af afgørende betydning for etableringen af den nye identitet som stoffri (Ebaugh, 1988:22f.). Den stoffri har tidligere været medlem af en rolle, samfundet har defineret, men som de ikke længere har. At trække sig fra en rolle medfører at trække sig tilbage fra de normative forventninger, der ligger til denne rolle (ibid:3), hvilket metoderne, informanterne har lært i behandlingen, har hjulpet dem til.

Den nødvendige kombination mellem behandlingen og en personlig motivation fremkommer i interviewene. Ifølge Antonovsky ligger dette motivationselement i meningsfuldheden, der er basis for en stærk OAS, da dette sammen med en forståelse for det man udsættes for, kan motivere den enkelte til at finde ressourcerne og kæmpe for netop det man står overfor, da man kan se meningen i denne kamp (Antonovsky, 2000:39). Tråde kan her trækkes til informantens beskrivelse af, at denne motivation var essentielt i hans oplevelse af at kunne forblive stoffri, som den afgørende faktor, der styrker hans OAS, og derved mestringen.

Den informant, der ved behov for hjælp støder på en anden metode end den tillærte, oplever at stoffriheden sættes på prøve. Jf. Antonovsky havde hun ved den gamle metode en oplevelse af *begribelighed,* da denne gjorde at hun forstod de stimuli, hun blev udsat for som sammenhængende og begribelige (Antonovsky, 2000:34f.), men ved at blive konfronteret med en anden metode sættes denne på prøve. Dette kunne have haft alvorlige konsekvenser for stoffriheden, da den samlede OAS, som begribeligheden er et element i, antages at være afgørende for at kunne forblive stoffri (ibid:12-15). At hun i stedet for at risikere et tilbagefald, bad om hjælp, mener jeg vidner om en stor grad af mestring. Hun formåede at fastholde den motivation, der ligger i meningsfuldheden, og udviste stor anvendelse af hvad Antonovsky benævner *håndtering.* Ved at anvende *håndtering* benyttede hun de ressourcer, der var til hendes rådighed, til at håndtere dette stress, hun blev udsat for. Ressourcerne, der her var i spil, var både en styrke hos hende selv, men også at få hjælp hos andre, hun havde tillid til, nemlig personalet på hendes tidligere behandlingssted (ibid:35f.).

Det at have et sikkerhedsnet, beskrives som en fremmende faktor for stoffriheden af alle informanterne. Betydningen af denne sociale støtte beskrives af Ebaugh som meget betydningsfuld under hele ”role-exiting” processen (Ebaugh, 1988:101). Behovet for denne støtte tydeliggøres af, at informanterne er skrøbelige, særligt i starten af deres stoffrihed og nødvendigheden for dette sikkerhedsnet fremstår som en del af det at skifte rolle, da mennesket ifølge Ebaugh her er ekstra følsom, grundet de spændinger, der er imellem definitionen af en selv og de sociale forventninger hertil (ibid:149f.).

En af de metoder fra behandlingen, der med succes anvendes, er erkendelsen af den afhængige natur, og at man for altid vil være stofmisbruger men som inaktiv. Herved fremstår kompleksiteten i at være stoffri, da denne erkendelse medfører en evig henvisning til deres fortid som stofmisbruger som en betydelig del af deres identitet (ibid:5).

## 10.2.1 NA - meningskondensering

At være i NA og derved få støtte og opbakning fra andre der er i samme båd, beskrives af fem ud af seks informanter som fuldstændigt afgørende for, at kunne forblive stoffri. NA anvendes af disse fem informanter som et anker i at forblive stoffri. Den sidste informant får støtte i et andet fællesskab af tidligere stofmisbrugere, som af anonymitetshensyn ikke kan uddybes yderligere her. Derfor tillader jeg mig at navnegive kapitlet under NA.

NA giver ud over et socialt fundament, et sted man som tidligere stofmisbruger altid kan få hjælp, enten via sin sponsor eller ved at dukke op til en møde og ”dele” sine tanker med de andre. Af særlig vigtighed beskrives, at der er andre der forstår dem, og at man kun rigtigt kan forstå, hvad man gennemgår som stoffri, når man selv er det.

*”jeg kunne leve på, at der var andre ligesom mig. Og jeg kunne leve på deres historier, og at blive genkendt i min ulykkelighed. Min rus, min kærlighed til stofferne og min afsky, og min, altså jeg blev genkendt i alt mit, som jeg havde gået med selv”* (Informant 4).

NA beskrives som et sted, informanterne opnår et tilhørsforhold til mennesker, der forstår dem i dybden, og hvor de kan få luft for deres tanker uden at blive kigget skævt til. Følelsen af at være anderledes er gennemgående i interviewene.

Følelsen af at være anderledes fremkommer især, når der opstår en flirtende tanke om stoffer og kriminalitet.

*”Altså et rigtigt godt eksempel, det var på et tidspunkt mens jeg læste, så gik hele strømmen på Sjælland. Hm og min første tanke det var bare, nå men så skal jeg ned i banken, fordi så er der ikke noget strøm på bankboksen, og så kan man komme ind i den, og så kan man tømme bankboksen. Og prøv at hør, det var min første tanke! Det jeg tænkte.. allerførste tanke. Og så sidder jeg ovre i skolen, og så siger jeg det højt ”aj det er sgu da nu, man skal gå ned i banken og røve banken” Og de alle sammen, de kiggede, vendte sig bare om sådan og kiggede på mig sådan, ”hvad f… snakker du om?” Så gik jeg til møde om aftenen. Og så sagde jeg det der, hvad jeg havde tænkt, der til mødet og så grinede de alle sammen. Så var der to andre der havde tænkt det samme. Og på en eller anden måde, er det lidt sådan. På en eller anden måde, så giver det sgu noget. Det giver sgu noget tryghed, at man er ved nogen, hvor man er sådan i samme båd og sådan noget ikke?”*(Informant 5).

At have et forum hvor informanterne kan fortælle alt uden at pakke noget ind, beskrives som meget fremmende for stoffriheden.

”*Altså i stedet for bare at rende rundt at være ked af det, indebrændt og frustreret, så ringede jeg til mine kammerater, eller til min sponsor. Eller gik til et møde, og fortalte lidt om, hvordan jeg havde det. Der er ikke noget fucking rocket science i det, det handler bare om at få lukket lidt ud af ventilen, der en gang imellem ”* (Informant 5).

Informanterne fortæller om ofte at møde kritik af NA, også fra socialrådgivere, omkring NA’s selvstigmatisering af at skulle omtale sig selv som misbruger livslangt. Dette preller fuldstændigt af på de fem informanter, der gør brug af NA. De mener, at har set lyset, og fundet en metode, der hjælper dem til at forblive stoffrie, og så må andre mene, hvad de vil. I relation til at NA’s metoder ofte bliver omtalt som hjernevask udtaler en informant:

*”Der er sådan lidt hjernevask over det på en eller anden måde. Men min hjerne den trængte sgu også til en kogevask. Så.. det gjorde den sgu altså. Prøv at hør, jeg var sgu syg mand. Prøv at hør, jeg har levet som pusher i 10 år, du ved, jeg havde magt, jeg havde penge, jeg havde kontrol. Jeg styrede folk med vrede. Der er alle mulige ting, prøv at hør, de to ting fungerer jo ikke i en almindelig dagligdagsverden. Sådan kan man jo ikke leve sit liv!”* (Informant 5).

# 10.2.2 NA – kritisk common sense

At møde ligesindede i NA, der kan forstå og støtte deres nye stoffrie tilværelse, beskrives som en meget væsentlig faktor. Behovet for at have en samhørighed med ligesindede, at føle sig anerkendt og forstået kan anses at være støttende for den stoffri identitet. Ensomhedsfølelsen som blev beskrevet i ”tomrummet”, kan antages lindret af fællesskabet med andre i samme situation som dem selv, da informanterne ikke her er anderledes. Set i lyset af, at fire informanter beskriver ikke at føle sig stigmatiserede, er dette behov for at være sammen med ligesindede interessant, og der kan diskuteres om disse reelt føler sig som så stor en del af samfundet, som de tidligere har givet udtryk for.

Langt størstedelen af informanterne er meget prægede af tankegangen omkring NA, og kritikken preller af, da de beskriver, at dette er hjælper dem til at forblive stoffrie. Altså giver det for dem mening at anvende denne metode, hvilket må antages at hjælpe dem til at mestre deres situation.

# 10.2.3 NA – teoretisk analyse og diskussion

Fællesskabet med ligesindede beskrives som en fremmende faktor for stoffriheden, da de her oplever en forståelse for deres situation. Ifølge Ebaugh har mennesker med et tidligere misbrug en tendens til at omgås mennesker, der også har haft dette misbrug, både for at undgå fristelserne der findes i almindelige miljøer og for at undgå de sociale reaktioner, hvor de bliver set på som moralsk lemfældige (Ebaugh, 1988:157). Nu er det kun to af informanterne, der beretter at føle sig stigmatiserede, men en generel beskrivelse er, at føle sig anderledes fra ”de normale”. En oplevelse af at være anderledes, der kan forklares i Ebaughs betragtninger om ”hangover identity” (ibid:156f.), hvor en del af identiteten som stoffri stadig må ses i relation til det stofmisbrug, de engang har haft. Så uden at postulere at informanterne stadig er stigmatiserede, for det fortæller fire ud af seks ikke at opleve, kan der alligevel trækkes tråde til Goffman’s beskrivelser af, hvorledes det at føle sig stigmatiseret og derved anderledes kan medføre at søge fællesskab med ligesindede, hvor vejledning, moralsk opbakning og et trygt miljø tilbydes, samt en accept af at blive accepteret som værende lige så normal som alle de andre i gruppen (Goffman, 1975:34). NA bibringer informanterne et sted, hvor de kan få hjælp og opbakning af ligesindede. Særligt vigtigt er det at kunne snakke om ting, som kun de mennesker, der har været igennem et stofmisbrug forstår. Følelsen af at være anderledes beskrives i det eksempel, hvor en informant lufter sine tanker om at røve en bank i en kontekst af et klasseværelse, hvorved alle kigger skævt på ham, mens han møder forståelse og genkendelse i NA. Dette eksempel kan illustrere Goffmans beskrivelser af, hvorledes alle mennesker spiller forskellige roller afhængende af, hvilken social kontekst man befinder sig i. Til disse roller hører forpligtigelser og forventninger til, som den enkelte må leve op til (Goffman, 1992:92-99). Denne informant befandt sig i en kontekst af et klasseværelse, hvor han overtrådte nogle forventninger til opførslen, hvilket resulterede i, at de andre kiggede mærkeligt på ham. I Goffmans optik befandt informanten sig her *frontstage*, som foregår i det offentlige rum, hvor individet må tilpasse sig forventningerne til sin rolle og spille derefter (ibid.). Derimod gav samme fortælling i konteksten af NA anledning til grin og genkendelse, hvorved det kan betragtes som det sted, hvor han er *backstage* og derved kan slippe facaden, slappe af og samle energi (ibid.).

Tidligere er beskrevet, at informanterne oplever at være i besiddelse af en social forståelse og at have lært adfærden, der kræves for at kunne klare sig i det konventionelle samfund. Netop denne adfærd kan ses som et udtryk for Goffmans tanker om, at en sømmelig opførsel frontstage kan både være af respekt for den kontekst man befinder sig i, men også for at undgå sanktioner, og for at gøre indtryk på tilskuerne. At forstå normerne for den påkrævede opførsel, er ifølge Goffman vigtigt (Goffman, 1992:93ff.). Informanterne forstår at leve op til disse normer for adfærd, men har stadig en følelse af at være anderledes og har derfor brug for, som en informant udtrykker, ” at lukke luft ud af ventilen”. Derfor har de brug for det ”backstage”, NA giver dem som et frirum, hvor de kan tillade sig en opførsel, der frontstage ville kunne opfattes stødende og upassende (ibid:108)

Diskussionen omkring hvorvidt NA er hjernevask eller ej, ligger uden for rammerne af dette speciale. Det afgørende er dog, at de alle føler at fællesskabet med andre ligesindede hjælper dem til, at fastholde stoffriheden. Herudaf kan ikke udledes, at en manglende deltagelse i NA eller lignende støttegrupper virker hæmmende for stoffriheden, men disse seks der er forblevet stoffri, har alle gjort brug af dette og beskriver dette som en meget fremmende faktor. Hvorvidt det er metoder der anvendes i NA, fællesskabet, livlinen til altid at kunne få hjælp, eller en kombination af alle tre, der har er den afgørende faktor, kan ikke siges entydigt. Set i lyset af Antonovsky, vil alle disse faktorer hjælpe til at styrke informanternes OAS, da disse kan anses for at være ressourcer, der kan hjælpe til at bekæmpe stressfaktorer (Antonovsky, 2000:34-37; 107; 163).

## 10.3 Delkonklusion af institutionelt niveau

I behandlingen internaliserer informanterne normsættet fra det konventionelle samfund, hvor følelsen af at det er forkert at lyve og lave kriminalitet, beskrives at forme deres fremtidige livssyn. Et livssyn der står i kontrast til det kriminelle liv som stofmisbruger. Internaliseringen af disse normer er en væsentlig faktor i at kunne etablere og bevare en identitet som stoffri. Informanterne beskriver at kunne se meningen i, hvorfor de skal tage ansvar for at forblive stoffri, hvorfor det succesfuldt at have internaliseret normsættet fra det konventionelle samfund, fremstår som fremmende i forholdet til at kunne forblive stoffri.

NA fremstår af vigtighed, for at kunne forblive stoffri, grundet støtten, opbakningen og samværet med ligesindede. Fem ud af seks informanter anvender NA, og den sidste informant anvender et andet fællesskab med tidligere stofmisbrugere.

## Kapitel 11.

## Faktorer der fremmer og hæmmer stoffrihed på macroniveau

## 11.1.1 Forventninger fra samfundet - meningskondensering

Informanterne oplever, at samfundet stiller høje forventninger til dem, efter at de er blevet stoffrie.

*”Altså samfundet havde næsten sådan en holdning til, nu er du clean. Så er det videre, så er det op på hesten igen. Så forlanger man næsten, at du allerede der, stiller dig ind i de andres rækker. Og der har samfundet bare nogle skabeloner for, hvordan du skal klare det. Og der kan du slet ikke følge med”* (Informant 1).

At leve op til denne forventning om at komme hurtigt i gang igen, og derved nærmest ignorere sin stoffortid, beskrives som umuligt, og at prisen herfor kan blive høj.

*”Jeg havde nogle vaner, som jeg ikke bare kunne bryde ved, at klare mig i samfundet. De poppede op igen ikke? Øhm.. og dem skulle jeg ind og arbejde med. Simpelthen”* (Informant 1).

Denne informant fortæller, om at konsekvenserne ved at ville passe for hurtigt ind i samfundet, uden at have sig selv med.Det igen at føle sig som en del af samfundet, er en meget væsentlig del af, at fastholde stoffriheden, men kan ikke stå alene, da det virker hæmmende, hvis der ikke huskes på sammenhængene.

At leve op til forventninger om at blive en almindelig samfundsborger, beskrives som noget, man skal lære i en proces, for eksempel som da denne informant begyndte at få løn.

*”Og i begyndelsen vidste jeg ikke engang, hvad jeg skulle bruge pengene til. Jeg kunne ikke finde ud af det. For når jeg ikke skulle købe stoffer (…) Men jeg havde det sådan, at jeg havde ikke noget, at bruge mine penge til. Og i begyndelsen gik jeg og delte penge ud, købte kartoner smøger til folk (…) Så kunne jeg heller ikke finde ud af, at holde ferie. Det har taget mig ti år at lære at holde ferie”* (Informant 4).

# 11.1.2 Forventninger fra samfundet – kritisk common sence

Forventningerne, informanterne beskriver at have til sig selv efter døgnbehandlingen i følelsen af tomrummet, genfindes også på samfundsniveau. Samfundet har nogle skabeloner, informanterne ikke føler at kunne leve op til, hvilket kan have store konsekvenser for stoffriheden. Sammenhængen af niveauerne fremgår her, da det at passe ind i samfundet ikke kan lade sig gøre, hvis man ikke har styr på sig selv og sine adfærdsmønstre. Mistes fokus på disse sammenhænge, beskrives en hæmmende effekt for stoffriheden.

Igen at blive en del af samfundet kommer dog ikke af sig selv, men beskrives som en tillæring, hvor eksempelvis det at bruge penge på andet end stoffer og at holde ferie ikke er en normalitet i starten af stoffriheden. Der kan her trækkes tråd til den læring, der foregår ved at aflære sig de gamle mønstre fra stofmiljøet, og tillære sig sproget og kodeks for opførslen i den ”normale” verden.

# 11.1.3 Forventninger fra samfundet – teoretisk analyse og diskussion

At informanterne er blevet stoffrie er ikke ensbetydende med, at de kan træde ind i det konventionelle samfund og uden problemer blive en del af dette. Informanterne kommer fra en subkultur i kraft af deres stofmisbrug, som har medført en stor del af forkastelse af konventionelle regler og normer (Becker, 2005:56f.). De skal nu efterleve regler og normer, og dette med en forventning om at skulle træde ind i ”en kasse”, som de oplever, at samfundet har opsat til dem, men som informanterne ikke føler at kunne efterleve. Informanterne beskriver ikke at kunne negliciere deres fortid som stofmisbruger, hvilket set i lyset af Ebaugh skyldes, at det at være en eks ligger i spændingsfeltet mellem fortid, nutid og fremtid, og identifikation i kraft af den tidligere rolle må medtænkes og indarbejdes i ens fremtidige identitet (Ebaugh, 1988:3;149).Fortiden kan ikke blot glemmes eller fortrænges men må medtænkes, da informanterne beskriver, at konsekvensen af at glemme stoffortiden kan blive stor, da de gamle adfærdsmønstre fra stofmiljøet kan blive fremtrædende igen. Ifølge Goffman er ønsket om at ville efterleve normerne ikke nok, da dette også er et spørgsmål om at have vilkår til at kunne gøre dette (Goffman, 1975:160). Herved fremtræder vigtigheden af, at lære at ændre sine adfærdsmønstre, og at kunne mestre sit nye liv som stoffri og derved kunne passe ind i samfundet, der har normer og regler, der er anderledes end det kendte. I Beckers optik kunne man tale om, at informanterne prøver at tilpasse deres handlinger med hensynstagen til, hvad de andre gør, hvilket kan beskrives med tilpasning og justering (Becker, 2005:179f.). Informanterne prøver altså at opføre sig efter den mere konventionelle adfærd, hvor eksempelvis det at lære at bruge penge og holde ferie, i den normale dagligdag virker besynderligt ikke at kunne, men for hende, der kommer fra et helt andet miljø, kræver dette en tillæring.

## 11.2.1 En del af samfundet igen - meningskondensering

På trods af samfundets forventninger og den mulige hæmmende effekt heraf, oplever alle informanterne, at tage del i samfundet igen som stoffri. Dette står i stærk kontrast til den manglende del af samfundet, de oplevede at være i deres misbrugstid.

*”Altså det er jo som jeg siger, altså for en misbruger på gadeplan, jamen de har intet forhold til, de vil jo skide politik, de har jo intet forhold til hvad foregår der udenom... jeg tror det eneste du har til samfundet, det er jo til politi og til fængselsvæsen. Ellers så har man ikke noget, du har jo ikke nogen holdninger til det(…). Du har fralagt dig al ansvar…Du går op på kommunen. Altså du får dine penge et sted, men der er nogen, der har ansvaret for dit liv….Der sidder en socialrådgiver, som faktisk har ansvaret for dit liv”* (Informant 1).

Igen at få holdninger til samfundet og tage aktiv del heri, giver en følelse af at have værd som menneske. Det at tjene penge, betale skat, uddanne sig og købe et kolonihavehus fremstår som nogle af de skelsættende ting, der medføre en følelse af at være en del af samfundet.

”*Jamen jeg kan huske, at jeg havde sådan et skel, fra jeg gik fra kontanthjælpsmodtager, til at nu tjente jeg penge. Nu var jeg en del af samfundet. Der var ikke nogen der bestemte over mig. Jeg havde taget ansvaret for mit liv. Jeg havde ansvaret for de penge jeg tjente”* (Informant 1).

Alle informanterne fortæller at for at kunne tage del i samfundet, må man selv tage ansvar herfor.

*”Jamen jeg tror også, at det er jo også noget med, at turde at tage ansvar for sit liv. Altså nogen har jo brugt et helt liv på, og jeg kan godt forstå det, altså der har været nogle dumme voksne engang…og det synes samfundet måske også.… så samfundet er blevet de dumme voksne, nu hvor de selv er blevet voksne. Og de lægger hele ansvaret over til samfundet(…)Altså meget af min gave har været, at jeg har taget ansvar selv. At jeg turde det”* (Informant 4).

Det at føle sig som et ”normalt” menneske og gøre ”normale” ting fremstår som en meget vigtig faktor i igen at føle sig som en del af samfundet, og medvirker til at give en følelse af identitet.

*”Det var altså både som menneske at få en identitet. Jeg havde taget en uddannelse som lastbilchauffør ikke? (…) succesen i, at der var nogle ting, der kunne lade sig gøre, at jeg blev et produktivt medlem af samfundet, jeg blev et helt almindeligt menneske, som alle andre var”* (Informant 1).

At vænne sig til denne anden rolle og føle en succes i at være noget, medfører også en erkendelse af, hvad de står til at miste ved et tilbagefald, hvilket i høj grad fremmer stoffriheden. Denne informant fortæller om, at hun først levede på en rus af sit arbejde:

*”Da det så var overstået, og det blev normalt, så havde jeg i den tid også nået, at oparbejde tillid, kontakt til mine børn og .. Øh en bolig, som jeg kom til at holde af. Jeg blev afhængig af min løn. Vi rejste, vi begyndte at tage på weekendophold, kæresteophold hele tiden. Og koncerter, vi tog helt vildt meget ud, og tog til koncerter. Der var nogle ting, jeg blev sådan lidt afhængig af at gøre. Øh.. så da rusen gik af, så blev det tydeligt, hvad jeg mistede, hvis jeg gjorde det ”* (informant 4).

Muligheden for at komme tilbage som stoffri i samfundet, påvirkes dog af nogle faktorer, der kan besværliggøre dette. Informanterne peger på en plettet straffeattest, der kan umuliggøre det at få et arbejde. De enkelte informanter, der har dette oplever igen at have været heldigere stillede, da har fået chancen af deres arbejdsgivere. Herudover kan narkogæld medføre, at det ikke er praktisk realiserbart at fjerne sig fra et miljø, hvor en enorm indtjening kræves, for at kunne honorere tilbagebetalingen af denne gæld. At blive i et kriminelt miljø sidestilles med at forblive stofmisbruger, da man fastholdes i bestemte tankemønstre. En informant beskriver, at en nær ven betalte hans gæld og derved muliggjorde behandling for ham.

Det at forblive stoffri, har medført en høj grad af taknemmeligheden over at have fået hjælp til at komme ud af misbruget.

*”altså jeg er jo fuld af taknemmelighed overfor samfundet, det er jeg virkelig. En ting er hvad jeg har kostet det af penge i form af min livsførelse, frem til jeg gik i behandling. Men da jeg kom i behandling, så har man brugt en million på det, fordi det kostede det ca. at have mig i behandling. Øh efterfølgende har man givet mig en revalidering, som var ca. en million på det (…) Når jeg dør, har jeg været en større udgift for samfundet end en indtægt. Det ved jeg, lige gyldigt hvad jeg gør, for at prøve at nå at betale tilbage. Det eneste jeg kan gøre, det er, at jeg kan sige, at jeg er rigtig taknemmelig over, at vi lever i et land, hvor det er på den måde (…) Og jeg har selvfølgelig en masse sagsomkostninger fra mindre sager, jeg har været sigtet i og en masse gæld bagudrettet, som SKAT indeholder i min løn nu. Og jeg er, selvfølgelig ville jeg da gerne have haft de ekstra penge, men jeg rynker ikke på næsen af det overhoved, jeg betaler det gerne. Øh det er jo også det der er med til at gøre, at andre har mulighed for at komme i behandling, det er jo netop hele skattesystemet, så jeg er fuld af taknemmelighed overfor over for samfundet”* (Informant 3).

Følelsen af selv at have fået hjælp og have fået et godt liv gør, at alle informanterne ønsker at give noget igen, både til aktive stofmisbrugere, men også til samfundet.

# 11.2.2 En del af samfundet igen – kritisk common sense

At være en del af samfundet står i kontrast til hvor lille en del af samfundet, informanterne var under deres stofmisbrug. De har taget ansvar for at komme tilbage i samfundet, hvilket har været muliggjort af, at de har kunnet mestre stoffriheden og nu har overskud til at engagere sig yderlige i livet. Aspekter som at betale skat, at arbejde og at uddanne sig medfører følelsen af en identitet, som tilhørende i samfundet.

Taknemmeligheden over at have fået hjælp medfører for alle informanterne, at de udtrykker et behov for at give tilbage. Både i form af at hjælpe stofmisbrugere, men også at give tilbage til samfundet i form af skattekroner. Dette kan ses som udtryk for en manifestation af identiteten som stoffri og en social rolle, som en der hjælper i stedet for som tidligere, en der havde behov for hjælp.

# 11.2.3 En del af samfundet igen – teoretisk analyse og diskussion

Beskrivelserne af hvad informanterne står til at miste, hvis de falder tilbage i stofferne, tolkes som en fremmende faktor for stoffriheden. Ifølge Becker genfindes denne angst for at miste de aspekter, som der i det konventionelle liv er opbygget, hvis mennesket lader sig forføre af stofferne. Ifølge ham præges et menneskes udvikling i vores samfund af en voksende grad af forpligtigelser overfor institutioner og normer i de konventionelle samfund, som gør, at mennesket er i stand til at styre de afvigende impulser ved at tænke på konsekvenserne heraf, og hvad de sætter på spil (Becker, 2005:46). Når informanterne beretter om at have fået et meget lykkeligere liv, har det derved mange facetter. Følelsen af at høre til i en gruppe, at høre til i samfundet, at have fået familie og venner tilbage i sit liv og måske også at leve et mere ægte liv end de ”pseudoglæder” de beskriver stofferne gav dem. Til en vis grad kunne der overvejes, om der her ligger et skjult magtforhold i truslen om, hvad de står til at miste, hvis de ikke overholder at leve konventionelt. De belyser at motivationen for at forblive stoffrie er, at bibeholde forhold til nære relationer og de materielle goder. I tråd hermed beskriver Becker, hvorledes den person, der intet har at miste, ikke har de store incitamenter for at forblive konventionel og derved kan give efter for sine impulser (ibid:46f.), hvilket ikke længere er en situation, informanterne befinder sig i. De har ved at have opnået dette gode liv fået en motivation til, at bibeholde denne konforme adfærd, de har tillært sig, frem for den åbent afvigende adfærd, de udviste som stofmisbrugere (ibid:39ff.). Beskrivelserne af at have følt sig udenfor samfundet i tiden for stofmisbruget, til nu at føle sig som en aktiv samfundsborger kunne også antages at være en fremmende faktor for stoffriheden. Set i lyset af Becker, har informanterne under stofmisbruget været stemplet som outsidere, da de ikke efterlevede de sociale regler, der definerede hvilken form for adfærd, der var passende og udførte handlinger, som blev set på som amoralske (ibid:23). At informanterne nu lægger vægt på at overholde reglerne, betale skat og være en samfundsborger, der giver noget tilbage til samfundet, kan skyldes, at de under stofmisbruger har opfattet sig selv som åbent afvigende, hvilket ifølge Becker har store konsekvenser for selvopfattelsen (ibid:56). Nu beskriver informanterne, at de er lovlydige borgere i en grad, så de ligefrem med glæde betaler skat, hvilket må kategoriseres som konformitet i meget høj grad.

Denne deltagelse som aktiv borger, der har holdninger til samfundet og bidrager til fællesskabet, beskrives som en fremmende faktor af informanter. Set i lyset af Antonovsky et dette et væsentligt aspekt, da den overordnede samfundsstruktur ikke kan overses, da verden altid vil have en objektiv indvirken på et menneskes liv (Antonovsky, 2000:40f.). Hvis andre bestemmer over os, opstiller regler og styrer udfaldet, hvortil vi ikke har noget at sige, medvirker dette en reduktion til objekter, og en oplevelse af at ens handlinger i verden ingen virkning har, hvilket medfører at den mister sin mening for den enkelte (ibid:109f.). Han fremhæver vigtigheden af medbestemmelse, at tage ansvar, samt en følelse af at man medvirker til at påvirke udfaldet. Det vigtige ved medbestemmelse er dog at må være socialt værdsat, før det kan føre til meningsfuldhed (ibid.). Netop denne meningsfuldhed er der tidligere argumenteret for, som værende væsentlig for at kunne mestre livet som stoffri. Informanterne oplever medbestemmelse eksempelvis ved at stemme og ytre holdninger, hvilket giver dem en oplevelse af at være deltagende i samfundet. De oplever at få en identitet i kraft af deres arbejde eller uddannelse, hvor de før beskriver sig som narkoman. Det at betale skat og derved bidrage til, at andre kan komme i behandling ytres i interviewene som vigtigt, hvilket i Antonovskys optik kan forklares i, at i et instrumentelt-rationelt samfund som vores, måles de rent instrumentelle funktioner, og ud fra beskatningssystemet afgøres, hvilket arbejde der er noget værd (ibid.). Informanterne kan ud fra denne betragtning tilskrives at opnå en værdi i samfundet, som en produktiv medborger, som må anses som fremmende for stoffriheden. Oplevelsen af at have værdi i en samfundsmæssig kontekst, forstærkes af, at Ebaugh påpeger, at det at en stofmisbruger bliver stoffri, anerkendes af samfundet som en positiv ændring af roller(Ebaugh, 1988:118f.). En betragtning Becker virker enig i, da han beskriver, hvorledes den sociale kontrol i samfundet påvirker mennesket adfærd gennem udøvelsen af sanktioner og magt, hvor negativt vurderet adfærd straffes, mens den adfærd, der vurderes positivt belønnes (Becker, 2005:74).Så på trods af, som tidligere diskuteret, at der hos informanterne findes en eller anden grad af reststigmatisering, har det overvejende positive samfundsmæssige reaktioner, at de nu er stoffrie. En positiv anerkendelse der må antages at forstærke mestringen af, at forblive stoffri.

Evnen til selv at tage ansvar for sit liv og igen blive en del af samfundet står i kontrast til nogle stofmisbrugere, der fralægger sig ansvaret og lægger dette på samfundet, Dette virker til at have stor betydning for at kunne mestre stoffriheden. Informanterne formår i kraft af en stærk OAS at tage ansvaret for det stoffri liv på sig i en overbevisning om, at problemerne kan ordnes, hvorimod de stofmisbrugere, der må betegnes som OAS svage, opgiver at gøre stressfaktorerne begribelig, hvorved mestringsforsøget ikke bliver effektivt (Antonovsky, 2000:156). Hvor informanterne reagerer med mestringsmekanismer, reagerer stofmisbrugeren i højere grad med forladthed og skam og derved en forsvarsmekanisme om, at de er i denne situation grundet et samfund der ikke vil hjælpe dem (ibid:152).

## 11.3 Delkonklusion macro - niveau

At kunne tilpasse sig den konforme livsførelse fremstår som vigtigt i at kunne forblive stoffri. Dog kan der optræde et problem i starten af stoffriheden, da nogle informanter ikke oplever at kunne passe ind i kasser, samfundet har opstillet til dem, da de ikke oplever at være klar til at efterleve dette. For igen at passe ind i samfundet foregår en socialisering af igen at lære ting som at bruge penge, og at holde ferie, som er normale ting i et dagligdagsliv, men som informanterne under stofmisbruget har aflært sig.

Deltagelsen i samfundet står i stærk kontrast til den manglende deltagelse, der foregik under stofmisbruget. Igen at tage ansvar for, at være en del af samfundet ved, at betale skat og få holdninger er vigtige faktorer i at kunne forblive stoffri. Samfundsmæssigt anerkendes rolleskiftet fra stofmisbruger til stoffri. Deltagelse i samfundet, ved at blive en aktiv borger, er et vigtigt aspekt i identiteten som normal samfundsborger, og hvorved identiteten som stoffri styrkes. Motivationen for at forblive stoffri findes dog også i en angst for at miste alle de ting, der er oparbejdet i at være en normal samfundsborger.

## Kapitel 12.

## Sammenfattende analyse og diskussion

Som det fremstår af ovenstående analyse, optræder der mange faktorer, der påvirker det at forblive stoffri, både af fremmende og hæmmende karakter. Der fremtræder et komplekst sammenspil mellem de fire forskellige niveauer, samspil der virker til at have afgørende karakter i at kunne forblive stoffri. Som denne informant beskriver, er en intention og en målsætning om stoffrihed ikke tilstrækkeligt.

*”Jamen det er jo det der er sådan lidt tragikomisk i det altså, fordi mange af de ting man har som mål, er faktisk også de ting, der kan få dine kort til at vælte. Fordi du er ikke rustet til at have dem.... De sociale kompetencer skal du bygge op for at kunne have et arbejde. For at kunne have en kæreste, og kunne bibeholde dit arbejde eller din lejlighed. For at kunne bibeholde det sociale netværk, du har. For at kunne bibeholde dig selv, skal du have de kompetencer til det. Og dem har du ikke lært. Eller også har du demonteret dem fuldstændigt, og har fået lært nogle nye ikke?”* (Informant 1).

Der fremstår altså en kompleksitet i det at forblive stoffri, som på mange måde kaster lys over den i indledningen beskrevne relativt lave procentdel, der forbliver stoffri. Det må antages, at det at informanterne har været omstillingsparate i deres opfattelse af, hvorledes deres liv skulle udarte sig, har medvirket til, at kunne bibevare stoffriheden. Som tidligere diskuteret er informanterne i besiddelse af en stærk OAS, hvilket, ifølge Antonovsky giver en mulighed for fleksibilitet i, hvilke områder i deres liv, der er af betydning. Han beskriver, at opfattelsen af, at et område af livet bliver mindre begribeligt og håndterbart, kan løses ved en indsnævring af betydningsgrænser og derved udvide livsområderne til at omfatte nye livsområder, hvilket styrker OAS. (Antonovsky, 2000:42). Informanterne beretter alle om, at livet i stofmisbrug ikke længere var den rigtige måde for dem at leve på. De oplevede ikke længere dette som meningsfuld, begribeligt og håndterbart, og søgte derfor behandling i håb om et nyt liv som stoffri. De formåede her, at indsnævre dette liv som stofmisbruger og i stedet at omfatte det nye livsområde som stoffri, hvilket vidner om en høj grad af fleksibilitet. Antonovsky påpeger dog, at en indsnævring af betydningsgrænser ikke kan gælde for de fire områder; egne indre følelser, nærmeste relationer, primær rolleaktivitet og eksistentielle forhold (ibid.). Netop disse faktorer beskriver informanterne ikke at måtte glemme, da der derved er risiko for at ”kortene vælter”. At lære metoder og modtage terapi for at lære sig selv at kende og at ændre sine adfærdsmønstre, er i analysen fremkommet som af stor vigtighed. På trods af at informanterne oplevede at skulle kæmpe for at få deres gamle familie og venner tilbage, havde de alle en eller flere nære relationer, som hjalp dem igennem særligt den svære periode, som i dette speciale er beskrevet som ”tomrummet”. En social støtte der ifølge Ebaugh, er meget vigtigt ved et rolleskift (Ebaugh, 1988:101). Interessant er det dog, at Antonovsky betoner betydningen af, ikke at kunne afgrænse sig fra sin primære rolleaktivitet (Antonovsky, 2000:42), og at disse informanter har kunnet foretage rolleskift fra stofmisbruger til stoffri, som må antages at have været deres primære rolle. Nu er der heller ikke tale om, at informanterne kun har en rolle, da Ebaugh påpeger, at man som menneske ikke kun har en rolle men mange, og at man ved at forlade en rolle ofte forlader flere roller samtidig med (Ebaugh, 1988:119). At informanterne oplevede at leve moralsk forkerte som kriminelle og stofmisbrugere, kunne set i lyset af Ebaugh have lettet internaliseringen af normerne fra det konventionelle samfund, og derved lettet overgangen til rollen som stoffri (ibid:107f.). Et andet aspekt der også virker væsentligt, er den støtte til den nye identitet som stoffri, informanterne oplever at få i fællesskabet i NA. Støtten og forståelsen fra mennesker, der selv har gennemlevet den tidligere rolle, betegnes som meget vigtig (ibid:168), da informantenerne føler sig anderledes end ”normale” mennesker og har brug for at have et frirum med mennesker, der kan forstå dem i dybden, hvilket de i NA møder. Informanterne får her et sted, hvor de kan være ”backstage” og kan tillade sig en opførsel og at tale om ting, der ”frontstage” i den almindelige verden ville kunne opfattes stødende og uacceptabelt (Goffman, 1992:108). Informanterne får her luftet følelser og kan slappe af med ligesindede, hvilket må antages at give dem fornyet energi til, at kunne klare sig som stoffri i den konventionelle verden. Det bibringer en dybde i relationerne, Goffman beskriver, der kan opstå i grupper af ligesindede, der deler samme stigma. Denne dybde bunder i, at intime relationergøres dybere af, at kende hinandens fejl og mangler (Goffman, 1975:98). Informanterne har brug for dybe relationer, særligt da de i høj grad påpeger nødvendigheden af at stå ved sig selv, for at kunne leve med sig selv, hvilket må tolkes, at forudsætte en stor del ægthed i deres nuværende liv.

Informanterne betoner vigtigheden af, at give sig fri, eller tilgive sig selv i kampen for at forblive stoffri, hvilket i lyset af Becker virker væsentligt, da han påpeger, at selv om ingen opdager en ikke-konformitet, kan den overtrædende stemple sig selv på baggrund af det, han har gjort og straffe sig selv for denne adfærd (Becker, 2005:50). Ses dette retrospektiv, som de tidligere handlinger informanterne beskriver at have dårlig samvittighed over, fremstår tilgivelsen og det at gøre afbigt, hvor informanterne undskylder for opførslen foretaget i stofperioden, meget væsentligt i forhold til igen at kunne lide sig selv og leve med sin egen moral. Hvorledes man ser sig selv, påvirkes af hvorvidt man bliver stemplet, da denne stempling har betydningsfulde konsekvenser for ens selvbillede og deltagelse i sociale sammenhænge (ibid.). Den tidligere oplevelse af at være afsløret offentligt som stofmisbruger, kan medføre en rubricering som sådan. Becker henviser her til Everett C. Hughes i hans overvejelser omkring primære og sekundære statustræk. Informanternes tidligere primære status træk var stofmisbruger, hvilket ville medføre en række sekundære statustræk i kraft af en række yderligere afvigende træk, der forventes at være forbundet med at være stofmisbruger. At forvente, at et menneske er generelt afvigende, kan blive til en selvopfyldende profeti, da dette sætter mekanismer i gang, der former mennesket efter det billede, andre mennesker har af denne (ibid:50ff.). Informanterne har formået at undgå dette, og at ændre deres opfattelse af egen identitet til at være stoffri og derved at opfatte sig selv som normal. Størstedelen beskriver at føle sig som almindelige samfundsborgere og har været i stand til at integrere sig i samfundet, og internalisere normerne herfra, hvilket kan ses som udtryk for en bevidsthed omkring disse sekundære træk, der kan forventes af en tidligere stofmisbruger, og som en kamp imod, at blive set på med en forventning om afvigende træk. Goffman beskriver, at selv når et menneske afslører deres stigma, gør de sig dog stadig ofte anstrengelser for, at stigmaet ikke skal blive unødigt påfaldende, og taler om, at der i nogle tilfælde kan anvendes en assimilativ teknik, hvor mennesker med stigma sætter sig ind i interaktionens struktur for at forstå, på hvilken måde de må opføre sig, for at deres stigma bliver så lidt påtrængende som muligt (Goffman, 1975:132ff.). Den store vægt informanterne lægger på at være deltagende, at tage ansvar og betale skat, kunne tyde i retning af en sådan assimilativ teknik. I forholdet til opførselskodeks rådes den stigmatiserede ofte til at betragte sig selv fra de normales og fra det bredere samfunds synspunkt (ibid:145). Informanterne har for længst fundet ud af, at skal de klare sig i samfundet, skal de overholde de normer og kodeks for opførsel, der her gives, hvilket de i høj grad formår. Goffman beskriver, at der sprogligt er en vis måde at tale på, og hvis denne følges, tages dette som udtryk for at have opnået en god tilpasning. Følges den ikke, anses personen for at være svækket med manglende indre ressourcer (ibid:146). At tale det rigtige sprog fremhæves af informanterne som af meget stor væsentlighed, med eksempler som at tale gadesprog virker meget dårlig i det almindelige dagligliv. Informanterne er alle velformulerede og har derved haft den styrke, at de nemmere har kunnet tale det ”normale” sprog. En manglende evne til at tale det ”normale” sprog, må derfor antages, at være en hæmmende faktor for stoffriheden.

Det kunne overvejes, om der i en normalitetsforventning om at skulle passe ind, kunne ligge flere hæmmende mekanismer skjult end først antaget. Disse informanter udtrykker, at have fået et lykkeligt og normalt liv, hvilket der på ingen måde skal sættes spørgsmålstegn ved. Spørgsmålstegnet skal sættes ved, om samfundets forventning og krav om normalitet hæmmer nogle stofmisbrugere fra at forblive stoffrie. Ifølge Ebaugh ligger dilemmaet ved at blive en eks og derved i rolleskiftet netop i det misforhold og den spænding, der er i imellem definitionen af en selv og de sociale forventninger. Informanterne forsøger at minimere indflydelse fra den tidligere rolle, og det afgørende tidspunkt beskrives til at være, når andre ser på en som andet end en eks (Ebaugh, 1988:149f.). Dette kunne være en forklaring på, at informanterne i så høj grad ønsker at give tilbage til samfundet og være deltagende heri, netop så andre mennesker ser på dem som et almindeligt menneske, og ikke som den tidligere stofmisbruger.

Den høje grad af konformitet, informanterne beskriver, i velvilligt at betale skat og bidrage til samfundet kunne, set i lyset af Goffman, skyldes en bevidsthed om, at alle mennesker er potentielt stigmatiserede, da alle har egenskaber, der i særlige sociale sammenhænge kunne vurderes som mindre ønskværdige (Jacobsen, og Kristiansen, 2002:141). Informanterne har en gang været stigmatiserede, og to føler stadig dette gældende som stoffri, hvoraf det kan udledes, at de vil gå meget langt for ikke at opleve dette igen. Eksemplet med informanten, der efter mange års stoffrihed, har iscenesat sig selv som akademikeren og ikke tidligere stofmisbruger, opfatter sig ikke stigmatiseret, og er normalt helt åben omkring sin stoffortid, men bliver alligevel i tvivl, om han vil sætte dette billede af sig selv på spil i den beskrevne situation.

Når Goffman beskriver, at den gode tilpasning er målet i et bredere samfundsperspektiv, og Becker påpeger, at den sociale kontrol opretholder de former for adfærd, der værdsættes (Goffman, 1975:152; Becker, 2005:74), kunne det antages, at der her ligger et implicit krav om at opføre sig efter gældende normer og adfærdskodeks, hvis man vil være et accepteret medlem af samfundet, hvilket har store konsekvenser for muligheden for at forblive stoffrihed. Informanterne fremfører, at de i høj grad lægger på at overholde samfundet normer, hvilket kunne forklares ud fra, at de en gang har været udenfor fællesskabet og nu vil vise, at de for alvor hører til blandt de normale. At kunne formå at indordne sig under samfundets normer og blive en lovlydig samfundsborger er i dette speciale en af de fremmende faktorer, informanterne har formået, hvorimod der i interviewene beskrives, at stofmisbrugere har en mærkelig opførsel, der bare ikke passer ind, hvorfor de ikke bliver lukket ind i samfundet. Den nye rolle som stoffri afhænger altså af, hvorvidt det formås at internalisere normerne fra det det konventionelle samfund (Ebaugh, 2000:107f.), hvorfor den kontekst disse normer foregår i må medtænkes. Ifølge Antonovsky er det den kulturelle kontekst, der definerer de gældende regler. Indenfor rammerne af disse kulturelle begrænsninger udviser en OAS stærk person fleksibilitet i at vælge strategier herimod (Antonovsky, 2000:156). Informanterne har kunnet mestre at skifte kontekst fra et submiljø omhandlende misbrug og kriminalitet, til at internalisere normerne fra det konventionelle samfund, hvilket vidner om en høj grad af mestring.

Kompleksiteten og sammenhængen mellem niveauerne fremstår her. Når der på individuelt niveau diskuteres væsentligheden af at tage ansvar og at kunne se mening, må dette ifølge Antonovsky ses i en helhed, da selv om OAS i betydeligt omfang er afgørende for, hvor godt et menneske klarer sig, kan OAS ikke ses som den eneste afgørende faktor. Der er en stor sammenhæng mellem OAS og historiske og samfundsmæssige vilkår samt socialklasse, da disse er medvirkende til, at forme de generelle modstandsressourcer man har til rådighed og derved afgørende for OAS. De sociale kategorier, man som menneske kan placeres indenfor, er afgørende for de livsoplevelsesmønstre, der skaber en stærk eller svag OAS (Antonovsky, 2000:107). At informanterne har haft mobiliteten til at skifte social rolle fra stofmisbruger til stoffri og at forblive stoffri, må altså tilskrives mange faktorer, der gensidigt påvirker hinanden. De har kunnet se mening med, at skulle forblive stoffri, fået terapi og lært metoder, der har støttet dem til at kunne håndtere stoffriheden, og fået social støtte i særlig grad igennem NA. Herudover har en af de vigtige faktorer været, at de har kunnet formå, at integrere sig i det konventionelle samfund, og opnået, i varierende grad, at deres identitet hviler i denne stoffrihed. Der fremtræder her et væsentligt tidsperspektiv, idet at de informanter med længst tid som stoffrie, virker mere rodfæstede i denne stoffri identitet, hvor de to med kortest tid stoffrihed, bruger mere energi på, at få bundfæstet denne stoffrie identitet. Ifølge Ebaugh er den måde hvorpå man præsenterer sig selv, et vigtigt aspekt i tilvænningsprocessen, da meget energi lægges i, at vise andre den ændrede rolle identitet (Ebaugh, 1988:150f.). De to informanter er ikke åbne om deres stoffortid, fordi de bruger deres energi på at vise omverdenen, at de er almindelige mennesker og tilhører denne sociale rolle. Ebaugh beskriver, at kombinationen af hvorledes eks’en præsenterer sig selv, og hvorledes omverdenen reagerer herpå, er afgørende for, hvorledes processen med at blive en eks forløber (Ebaugh, 1988:161). Denne vurdering fra andre mennesker fremtræder i beskrivelserne fra informanterne, og er af betydning for deres opfattelse af sig selv som stoffri og almindelig samfundsborger.

Det at kunne forblive stoffri påvirkes både af muligheden for at komme ind i samfundet, men også af følelsen af at høre til der. Informanterne fik hjælp til at komme i arbejde eller uddannelse, og derved udover at komme i døgnbehandlingen, også hjælp til at komme videre herefter. Nogle påpeger dog, at de kunne have ønsket sig mere støtte lige efter denne. Men alle anerkender, at de modtog den hjælp, der fik dem væk fra stofmisbruget, hvilket må opfattes som nødvendigt for igen at kunne tage del i samfundet. De har modtaget hjælp, der har bedret deres samfundsmæssige vilkår (Antonovsky, 2000:107). Stoffriheden er derved fremmet, da langt størstedelen af disse på denne måde er blevet selvforsørgende. Dette kan ses som en tilkendegivelse af, at de som mennesker har været værd at investere i, hvilket har forstærket deres følelse af at være ”normal” og blive anerkendt som sådan. Til sammenligning med tidligere, hvor de oplevede sig stigmatiserede og set ned på, har de nu i andres øjne opnået en værdi. Dette kan kaste lys over den store grad af taknemmelighed, informanterne føler overfor samfundet. De ønsker at bidrage til det fællesskab, de nu føler sig som en del af. Set i lyset af Antonovsky er de sociale kategorier, man som menneske placeres indenfor, afgørende for de livsoplevelsesmønstre, der skaber en stærk eller svag OAS (Antonovsky, 2000:107). Når informanterne som stoffri har opnået en social kategorisering af normal, og som aktiv deltagende samfundsborger, må dette antages yderlige at forstærke OAS og derved fremme stoffriheden.

Det kritiske blik, jeg, i kombination med andre overvejelser i min metode beskriver at have til dette speciale, har på mange måder ikke udartet sig, som jeg havde forventet. Før udførelsen af interviews og denne analyse, havde jeg forventet, at informanterne havde et mere kritisk blik på samfundet samt den hjælp, de har modtaget, end tilfældet har været. Tværtimod fremkom en stor taknemmelighed til samfundet. Dette kunne have sammenhæng med, at informanterne hele vejen igennem har taget ansvar for deres stoffrihed og på intet tidspunkt har lagt ansvaret, hverken for tiden som stofmisbruger eller for at forblive stoffri, over på andre. De kan i høj grad se meningen med at forblive stoffri, også af angst for at miste, hvad de har opbygget af goder og relationer, men det kan overvejes, om jeg i dette speciale kunne have overset nogle hæmmende faktorer, ved at udgangspunktet for specialet udelukkende har været fra den tidligere stofmisbrugers perspektiv. Denne ensidige fokusering på livsverdenen er netop, hvad Habermas advarer imod i hans kombination af system og livsverden, da aktøren kan være blind for nogle strukturer i samfundet (Eriksen og Weigård, 2003:78, 140ff.). Så på trods af, at jeg har haft fokus på det og spurgt til både hæmmende og fremmende faktorer på alle niveauer, kan dette måske ses som udtryk for, at der kunne være hæmmende faktorer, informanterne ikke selv var helt bevidste omkring.

## Kapitel 13.

## Konklusion

De i indledningen belyste problematikker med, at forblive stoffri efter endt behandling, dannede motivation for at undersøge problemfeltet. Dette blev gjort ud fra seks kvalitative interviews med tidligere stofbrugere, der har formået, at forblive stoffri. Feltet blev undersøgt ud fra følgende problemformulering:

***Hvilke faktorer tillægger en tidligere stofmisbruger betydning i, at forblive stoffri efter endt behandling.***

Ud fra et helhedssyn med niveauerne; individuelt, relationelt, institutionelt og macroniveau blev undersøgt, hvilke faktorer fremmer og hæmmer stoffrihed.

Overordnet må konkluderes, at det at forblive stoffri er et komplekst problem med både fremmende og hæmmende faktorer på alle disse fire niveauer, men også med et samspil imellem faktorerne.

**Individuelt niveau**

Af empirien fremstår, at efter udskrivelse fra døgnbehandlingen, opstår en periode, der er i specialet benævnes ”tomrum”, som i høj grad kan hæmme stoffriheden. Dette tomrum præges af en følelse af ensomhed, angst for fremtiden og handlingslammelse. I denne perioden fremstår informanterne særligt skrøbelige. Denne svære periode forværres af, at informanterne brugte stofferne som et værktøj til at håndtere følelser, og at de ved stoffriheden har givet afkald på dette.

Terapi og metoder lært i behandlingen har afgørende effekt på muligheden for at forblive stoffri, og en fortsat anvendelse af disse metoder medfører en øget mulighed for at mestre de stresssituationer, livet som stoffri byder på. Informanterne har haft en gennemgående oplevelse af sammenhæng i deres forløb, som er kommet til udtryk i, at de har kunnet se en mening med, hvorfor stoffriheden skulle bibeholdes, da de har opnået et lykkeligt liv, men de har også haft en forståelse af de udfordringer, de har mødt, og formået at håndtere disse. Denne form for mestring har været fremmende for stoffriheden. Nødvendigheden af at bibeholde stoffriheden som et ”inside job” fremstår som et væsentligt fund. Ansvaret for at forblive stoffri må den enkelte tage på sig og formå at bære.

Forløbet af skiftet fra en identitet som stofmisbruger til en identiet som stoffri må konkluderes, at være af afgørende betydning for den videre stoffrihed. I dette rolleskift internaliseres normerne fra samfundet, hvilket bliver den målestok, informanterne anvender på sig selv. For at kunne leve op til disse normer, fremstår det at gøre afbigt for fortidens synder og tage ansvar for sit liv som stoffri af fremmende karakter. I empirien fremstår det af nødvendighed at stå ved sig selv og sin fortid, da identiteten som stoffri ligger i spændingsfeltet mellem fortid, nutid og fremtiden. Ved at fortrænge eller ignorere fortiden kan denne have en hæmmende effekt på stoffriheden. Den nye identitet som stoffri må ses i et tidsperspektiv, da de informanter med længst tid som stoffri er mere rodfæstede i denne, end de med kortere tid som stoffri.

**Relationelt niveau**

Rolleskiftet fra stofmisbruger til stoffri medfører nogle implikationer, og hvorledes disse takles er afgørende for, om disse bliver af fremmende eller hæmmende karakter.

Stoffriheden udfordres af, at fem ud af seks informanter fjernede sig fra alle de gamle relationer fra stofmiljøet. Alle informanterne havde et stort tilhørsforhold til dette miljø, hvilket medførte både en følelse af ensomhed og ”hangover identity” med dårlig samvittighed over, at være en af de få heldige stoffri. På trods af at ensomhed fremstår som en hæmmende faktor for stoffriheden, var denne afsked med den gamle subkultur af afgørende nødvendighed, da informanterne beskriver ellers at være blevet fastholdt i de gamle adfærds- og tankemønstre. En meget afgørende og fremmende faktor er netop, at lære adfærden og sproget fra den ”normale” verden, og derved aflægge de kodeks for opførsel tillært i subkulturen af stofmisbruget. At tale ”gadens sprog” og opføre sig som i det tidligere miljø besværliggør det, at blive lukket ind i samfundet, og virker derved hæmmende for stoffriheden.

Det kan konkluderes, at den sociale støtte gennemgående er en afgørende faktor for stoffriheden. Særligt fra nære relationer er dette af betydning, da disse medvirker til at kunne se meningen med at forblive stoffri, men optræder i empirien også som en ressource, der kan hjælpe til mestringen heraf. Afgørende er det, at omgivelserne ser på informanterne som stoffri, da dette understøtter identiteten af, at være stoffri.

**Institutionelt niveau**

Grundlaget for den nye opfattelse af hvad der er rigtigt og forkert lægges i behandlingen, hvorved de konventionelle normer internaliseres. Dette danner basis for, at kunne fungere i samfundet som stoffri. I empirien fremstår en gensidig afhængighed mellem motivation og behandlingen, som kræves for at opnå og bibevare stoffriheden, samt ligeledes resten af sit liv at huske på og anvende de metoder, man har lært i behandlingen. Det afgørende er, at den enkelte oplever, at have en metode, der for dem er af effekt. Den svære periode ”tomrummet”, lader dog stadig noget at ønske, da fire ud af seks informanter ikke oplevede at få tilstrækkelig støtte efter behandlingen til at være forberedt til livet efterfølgende, hvilket beskrives som hæmmende for stoffriheden.

Uafhængigt af tiden for stoffriheden fremstår en entydig beskrivelse af, at føle sig anderledes end almindelige mennesker i kraft af deres fortid som stofmisbruger. En følelse der bliver særligt fremtrædende ved, at den eneste måde at forstå, hvad de nu gennemgår som stoffrie, er ved selv at have gennemlevet dette. Tilhørsforholdet i NA er derfor fundet at være en meget fremmende faktor for stoffriheden, da der her opnås et frirum af ligesindede, hvor hjælp, støtte og anerkendelse altid er at få. NA hjælper informanterne til at mestre stoffriheden, da de ud over at have et frirummet altid her har en livline i kraft af deres sponser eller andre kammerater. Fem af informanterne anvender stadig NA, da de oplever dette som en af de mest fremmende faktorer i at forblive stoffrie.

**Macroniveau**

Et markant fund i denne undersøgelse er, at for at kunne bibeholde identiteten som stoffri, fremstår det at passe ind i samfundet som aktiv deltagende samfundsborger som en meget fremmende faktor. En internalisering af normer og regler fra samfundet understøtter identiteten som stoffri, da informanterne således ved at overholde disse og bidrage til samfundet, eksempelvis i form af skat, oplever sig selv som en almindelig samfundsborger, og derved som en del af fællesskabet. Det at have lønnet arbejde bidrager også til følelsen af at have en identitet og understøtter derved den stoffrie identitet. Men for at blive lukket ind i fællesskabet kræves, at den tidligere stofmisbruger er i stand til at udvise denne deltagelse, og opleve at kunne efterleve den moral og de normer, der er i samfundet og derved opnå et tilhørsforhold hertil. En følelse af tilhør til det konventionelle samfund fremmer stoffriheden, og at føle sig udenfor eller set ned på hæmmer denne. Generelt fandtes i empirien en stor grad af taknemmelighed overfor samfundet.

Dog viser empirien, at det at gå fra en subkultur af stofmisbrug til, at blive en del af det almindelige samfund er en proces, der skal læres. At leve på konventionel måde med eksempelvis at kunne bruge penge, kan repræsentere en udfordring, der skal kunne håndteres.

**Sammenhængen mellem niveauerne**

I forlængelse med ovenstående fandtes i empirien et komplekst samspil af mange faktorer i at forblive stoffri. For at kunne bibeholde den nye identitet som stoffri, afhænger dette både af den enkeltes mestring heraf, at omgivelserne ser på dem som stoffri, og at de bliver lukket ind i fællesskabet af at være og føle sig som en del af samfundet. Erkendelsen af selv at tage ansvar for sit liv som stoffri er afgørende, men afhænger både af at anvende metoder, der virker for den enkelte, social støtte og evnen til at lære kodeks for sprog og opførsel, der gør at den stoffrie kan leve og blive accepteret i det ”normale” samfund. Følelsen af at være anderledes grundet stoffortiden ville kunne hæmme stoffriheden, hvis ikke NA udgjorde et forum, hvor tanker og følelser, der i det konventionelle samfund ville kunne betragtes som afvigende, kan blive luftet blandt ligesindede, som forstår og støtter hinanden i at forblive stoffrie.

## Kapitel 14.

## Perspektivering

Ud fra fund i specialet er fremkommet nogle overvejelser omkring aspekter til videre behandling af stoffriheden, der kunne være frugtbart i socialt arbejde.

Den periode jeg har benævnt ”tomrummet”, er en meget skrøbelig periode, hvor informanternes beskrivelser kunne pege på et behov for yderligere hjælp til at fastholde stoffriheden. Set dette i lyset af omkostninger til døgnbehandling, og de i indledningen beskrevne store sociale problemer efter døgnbehandlingen (Hesse et al., 2012:12ff.) kunne det være interessant at undersøge, om en øget indsats i ”tomrummet” vil øge antallet af stoffrie.

Dette speciale tager sit afsæt i den tidligeres stofmisbrugers oplevelser af stoffrihed, hvorved et professionelt perspektiv helt er udeladt. I indledningen belyses den professionelle tilgang og holdning til stoffrihed som meget vanskellig at opnå, (Benjaminsen, et.al, 2009:28f.; 48f.), hvilket kunne antages, at have en indvirkning på feltet. Et interessant fokus for en videre undersøgelse kunne være at udforske, i hvilken grad disse holdninger påvirker stoffriheden og muligheden for fastholdelse af denne.

Hvorvidt opvækst- og sociale vilkår har en afgørende effekt for muligheden for stoffriheden, ligger udenfor rammerne af dette speciale. Det kunne dog være relevant at undersøge hvorvidt de, der forbliver stoffri, som har været mindre belastede i deres tidligere liv, end de der oplever tilbagefald til stofmisbrug.

## Litteraturliste

Antonovsky, A. (2000). Helbredets mysterium – at tåle stress og forblive rask. Hans Reitzels Forlag a/s. København.

Bech, H. (2013). Livsverdensmetode – erfaringer og råd fra fænomenologisk forskning. I Schiermer, B (Red). (2013). Fænomenologi – teorier og metoder. 1. Udgave, 1. oplag. Forfatterne og Hans Reitzels Forlag

Becker, H.S. (2005). Outsidere – studier i afvigelsessociologi. 1. udg, 1. opl. Hans Reitzels Forlag, Danmark

Benjaminsen, L. Andersen, D. og Sørensen, M. (2009). Den sociale stofmisbrugsbehandling i Danmark – hovedrapport. SFI- Det nationale forskningscenter for velfærd, København

Birkler, J. (2007). Videnskabsteori – en grundbog. 1. udgave, 4. oplag. Munksgaard Danmark, København.

Blomqvist, J.(2004). Swedens’s ”war on drugs” in the Light of addicts’ Experiences. I Rosenqvist, P., Blomqvist, J., Koski-Jännes, A. og Öjesjö, L. (2004). Addiction an Life course. NAD Publication Nr. 44

Ebaugh, H.R.F. (1988). Becoming an EX – The Process of Role Exit. The University of Chicago Press, Chicago and London

Eriksen, E. O. og Weigård, J. (2003). Kommunikativt demokrati – Jürgen Habermas’ teori om politik og samfund. Hans Reitzels Forlag A/S, København

Gadamer, H.G. (2004). Sandhed og metode – Grundtræk af en filosofisk hermeneutik. 1. Udgave. 1. oplag. Århus. Systime

Giorgi, A. (2009).The Descriptive Phenomenological Method in Pyschology : A Modified Husserlian Approach. Duquesne University Press, Pittsburgh, Pensylvania

Goffman, E. (1975). Stigma – om afvigerens sociale identitet. Gyldendals Samfundsbibliotek

Goffman, E. (1992). Vore rollespil I hverdagen. Pax Forlag A/S, Norge

Grünberger, P og Lauridsen, M (2013). Mennesker med stofmisbrug – sociale indsatser der virker. Efterår 2013, Socialstyrelsen

Guldager, J. (2011). Helhedssyn – teorier og modeller på børnefamilieområdet. I Bo, K-A, Guldager, J og Zeeberg, B. (2011) Udsatte børn – et helhedsperspektiv. 2. Udg. 1. oplag. Akademisk Forlag.

Hecksher, D (2004a). En beskrivelse af tidligere stofmisbrugere - på basis af en opfølgningsundersøgelse i Nordisk alkohol – og Narkotikatidskrift. Vol. 21, 2004 -3

Hecksher, D. (2004b). Identitet, Forandring og Idealtypiske strategier. Tidligere stofmisbrugeres fortællinger. Psykologisk PH. D. – skriftserie. Århus, 2004: 6. 1. Udgave.

Hesse, M. Thylstrup, B. og Schrøder, S. (2012).Rapport om døgnbehandling af stofmisbrug. Center for Rusmiddelforskning. Aarhus Universitet.

Højbjerg, H.(2004). Hermeneutik. I Fuglsang, L og Olsen, P. B. (red). Videnskabsteori i samfundsvidenskaberne. Frederiksberg, Roskilde Universitetsforlag, 2004

Jacobsen, B, Tanggaard, L. Og Brinkmann, S. (2010). Fænomenologi. I Brinkmann, S og Tanggaard, L.(RED.)(2010). Kvalitative metoder – en grundbog. 1. udgave, 3. oplag. Forfatterne og Hans Reitzels Forlag

Jacobsen, M. H. og Kristiansen, S. (2002). Erving Goffman. Sociologien om det elementære livs sociale former. Forfatterne og Hans Reitzels Forlag A/S, København

Juul, S.(2012). Kap. 3: Fænomenologi, Kap. 4: Hermeneutik og Kap. 9: Nyere kritisk teori. I Juul, S. og Pedersen, K. B (RED.)(2012). Samfundsvidenskabernes videnskabsteori – en indføring. 1. udgave, 1. oplag. Forfatterne og Hans Reitzels Forlag, København

Jørgensen, A. (2008). Hermeneutik, fænomenologi og interaktionisme – tre sider af samme sag. I Jacobsen, M. H. og K. Pringle (Red.) At forstå det sociale. København, Akademisk Forlag.

Jørgensen, A.(2009). Hans-Georg Gadamer. Forfatteren og Forlaget ANIS

Kvale, S. (1997). Interview- en introduktion til det kvalitative forskningsinterview. 1. udg, 12. oplag. Hans Reitzels Forlag, København

Kvale, S. (2007). Doing Interviews. SAGE Publications Ltd, London

Olsen, H.(2003). Kvalitative analyser og kvalitetssikring – Tendense i engelsproget og skandinavisk metodelitteratur. Sociologisk forskning, nr. 1

Olsen, H. (2002). Kvalitative kvaler – kvalitative metodder og danske kvalitative interviewundersøgelsers kvalitet. Akademisk Forlag A/S

Pedersen, M. U. (2000). Stofmisbrugere før under efter Døgnbehandling. Center for Rusmiddelforskning. Det Sundhedsvidenskabelige Fakultets trykkeri, Århus Universitet.

Pedersen, M. U. (2009). Stoffri Døgnbehandling 1997 til 2007 – tiden før, under og det første år efter (1998 og 2008). Center for Rusmiddelforskning, Aarhus universitet. J & R Frydenberg a/s, København.

Regeringen (2013). Alle skal med – Målsætninger for de mest udsatte frem mod 2020. Social – Børne- og Integrationsministeriet, September, 2013.

Schiermer, B (Red). (2013). Fænomenologi – teorier og metoder. 1. Udgave, 1. oplag. Forfatterne og Hans Reitzels Forlag

Sundhedsstyrelsen (2012). Narkosituationen i Danmark 2012. Sundhedsstyrelsen.

Thagaard, T, (2004). Systematik og indlevelse – en indføring i kvalitativ metode. Akademisk Forlag A/S

Wind, H. C.(1976). Filosofisk hermeneutik. Berlingske Forlag, København

Zahavi, D. (2007). Fænomenologi. 1. udgave, 3. oplag. Roskilde Universitetsforlag, 2003.

**Artikler**

Groth, A. (2005). [Hvorfor er det så svært at måle, om behandling virker?](http://www.stofbladet.dk/6storage/586/13/stof5.34-37.pdf) I Stof- tidskriftet for stofmisbrugsområdet. Nr. 5, juni 2005

Harsturp, T. (2007). Er stoffri døgnbehandling på vej til at blive opgivet? I Stof – tidsskriftet for stofmisbrugsområdet. Nr. 8, vinter 2007.

Hesse, M. og Thylstrup, B. (2012). Hvordan ser det ud under og efter døgnbehandling? I Stofbladet. Nr. 19 s. 66-71. september 2012.

Jöhncke, S. (2010). Behandlingsbegrebet – klar til skrot? I Stofbladet. Nr. 16 s. 4-11. Vinter 2010

Jørgensen, P. S. (1989). Om kvalitative analyser og deres gyldighed. I Nordisk Psykologi. 41 (1) s. 25-41

Kristeligt dagblad.(2008) Vejen til stoffrihed. 11. januar.

**Internetadresser**

<http://www.statistikbanken.dk/statbank5a/default.asp?w=1024>

[http://www.sm.dk/data/Dokumentertilnyheder/2012/Faktaark%20-%20Metoder%20der%20virker%20på%20narkoområdet.pdf](http://www.sm.dk/data/Dokumentertilnyheder/2012/Faktaark%20-%20Metoder%20der%20virker%20p%C3%A5%20narkoomr%C3%A5det.pdf)

<http://www.sm.dk/Nyheder/Sider/Vis%20Nyhed.aspx?NewsItem=861>

## Bilag 1.

**Interviewguide:**

Køn:

Alder:

Hvor længe stoffri:

Hvilke stoffer udgjorde afhængigheden:

Hvor i Døgnbehandling.

Hvilken metode hviler dette på?

Nuværende beskæftigelse/uddannelsessituation?:

***Hvilke faktorer tillægger en tidligere stofmisbruger betydning i at forblive stoffri efter endt behandling?***

* Hvilke faktorer fremmer stoffrihed?
* Hvilke faktorer hæmmer stoffrihed?

**Individuelt niveau:**

-Hvilke faktorer virkede fremmende for at du har kunnet forblive stoffri?

-Har du under døgnbehandlingen lært nogle metoder, du har anvendt senere i forløbet?

-Hvilke ressourcer har du der har gjort, at du har kunne forblive stoffri?

-Er der særlige mekanismer/ metoder du har anvendt?

-Hvad har du gjort i tilfælde af du fik lyst til et fix?

-Har religion og åndelighed haft en betydning for dig i forløbet i at forblive stoffri?

- Ser du på livet på en anden måde efter du er blevet stoffri?

- Har livet fået en anden værdi efter at være blevet stoffri? Hvilken betydning har dette haft for dit forløb?

- Hvad har været sværest ift. at forblive stoffri?

- Er der nogle ting der direkte har hæmmet dig i at kunne forblive stoffri? Og hvorledes oplever du at have håndteret dette?

- Er der noget du savner ved din tid som misbruger? – Uddyb….

- Hvad har været det letteste ved at forblive stoffri, hvis der har været noget

**Relationelt niveau:**

-Har du socialt sammenhold med andre tidligere stofbrugere?

- Har det betydning for din stoffrihed?

- Har du stadig kontakt til aktive stofbrugere?

- Har din omgangskreds og familie haft betydning for dit forløb?

- Har det betydning hvorledes andre ser på dig?

**Institutionelt niveau:**

-Har behandlingen påvirket din mulighed for at forblive stoffri?

-Fik du hjælp efter døgnbehandlingen? Var der eksempelvis efterbehandling?

**-**Fik du tilbudt støtte til at komme i arbejde/uddannelse?

- Fik du tilbudt støtte til bolig, økonomiske forhold og ændring af nærmiljø?

-Benyttede du dig af nogle af tilbudene?

-Har nogle af disse tilbud gjort en forskel i at du er forblevet stoffri?

**Macro niveau**

- Føler du at din plads i samfundet har ændret sig efter at du er blevet stoffri?

-Hvad har fremmet dette?

- Hvad har hæmmet dette?

-Oplever du sig som en del af samfundet?

-Er der nogen forskel fra tidligere?

-Hvad tænker du om dit forhold har du til samfundet?

- Hvilket faktorer præger dette forhold?

**Generelt:**

Hvad har været det mest centrale/fremmende for dig, for at kunne bevare stoffriheden?

Hvad har været det mest hæmmende for at du har kunne bevare stoffriheden?

1. Stoffrihed kan defineres på forskellige måder. I dette speciale læner jeg mig op af den definition på stoffrihed Mads Uffe Pedersen, fra Center for Rusmiddelforskning, anvender i sin undersøgelse af stoffri døgnbehandling 1997- 2007. Her defineres stoffrihed som afholdenhed fra alle illegale stoffer og substitutionsmedicin såsom eksempelvis metadon. Anvendelse af alkohol ses ikke som et tilbagefald, ej heller anvendelse af psykofarmaka for en psykisk lidelse (Pedersen, 2009:29). [↑](#footnote-ref-1)
2. Skadesreduktion er en betegnelse for politikker og behandlingen, der har til formål, at reducere de psykiske, sociale, økonomiske og sundhedsmæssige skadesvirkninger af et stofmisbrug, uden at insistere på stoffrihed (Benjaminsen et al., 2009:25f.). [↑](#footnote-ref-2)
3. (<http://www.statistikbanken.dk/statbank5a/default.asp?w=1024> d. 17/1-2013). [↑](#footnote-ref-3)
4. ( [http://www.sm.dk/data/Dokumentertilnyheder/2012/Faktaark%20-%20Metoder%20der%20virker%20på%20narkoområdet.pdf](http://www.sm.dk/data/Dokumentertilnyheder/2012/Faktaark%20-%20Metoder%20der%20virker%20p%C3%A5%20narkoomr%C3%A5det.pdf) d. 14/1- 2013). [↑](#footnote-ref-4)
5. (<http://www.sm.dk/Nyheder/Sider/Vis%20Nyhed.aspx?NewsItem=861> d. 14/1- 2013). [↑](#footnote-ref-5)
6. NA er et selvhjælpsnetværk, der drives af tidligere stofmisbrugere, og anvendes af tidligere stofmisbrugere. Der holdes ca. 200 møder om ugen i Danmark. NA er betegnelsen for *narcotics anonymous* og bygger på samme principper som AA (Pedersen, 2000: 41; Pedersen, 2009; 69). [↑](#footnote-ref-6)
7. Amedeo Giorgi er professor i psykologi, og har udviklet den fænomenologiske analysemetode meningskondensering (Giorgi, 2009). [↑](#footnote-ref-7)
8. OAS er oversat fra det oprindelige *sence of coherence*, hvor det engelske *sence* er præget af mere affektiv og kognitiv karakter, og en mere nøjagtig oversættelse ville være følelse, fornemmelse og oplevelse (Antonovsky, 2000: 13). [↑](#footnote-ref-8)